উভকামিতা - অসমীয়া ৱিকিপিডিয়া\n(বাইচেক্সুৱেলৰ পৰা পুনঃনিৰ্দেশিত)\nউভকামী বা বাইচেক্সুৱেল গৌৰৱ পতাকা\nউভকামিতা (ইংৰাজী: Bisexuality) মানে হল একে বা বিপৰীত দুয়ো লিংগৰ ব্যক্তিৰ প্ৰতি প্ৰেম, আৱেগ, শাৰীৰিক আৰু যৌন আকৰ্ষণ।  উভকামিতা শব্দটো নাৰী আৰু পুৰুষ উভয়ৰ প্ৰতি যৌন বা প্ৰেম আৰু আৱেগিক অনুভূতি নিৰ্দেশক মানৱ আকৰ্ষণক বুজাবলৈ ব্যৱহাৰ কৰা হয়। কিন্তু প্ৰায় ক্ষেত্ৰত কোনোবা এটা লিংগৰ প্ৰতি অধিক আকৰ্ষণ থাকে আৰু আনটো লিংগৰ প্ৰতি কম আকৰ্ষণ থকা দেখা যায়। এই ধাৰণামতে বিপৰীতকামিতা আৰু সমকামিতাৰ লগত উভকামিতা যৌন অভিমুখিতাৰ প্ৰধান তিনিটা ভাগৰ অন্যতম। ই সমান্তৰাল যৌনপ্ৰবৃত্তিৰ অংশ। উল্লেখযোগ্য যে যিসকল ব্যক্তি নাৰী বা পুৰুষ কোনো লিংগৰ প্ৰতিয়ে যৌন আকৰ্ষণবোধ নকৰে, তেওঁলোকক নিষ্কামী বোলা হয়। উভকামী যৌন পৰিচয়ত উভয় লিংগৰ প্ৰতি সমান যৌন আকৰ্ষণবোধৰ প্ৰয়োজন নপৰে। সাধাৰণভাবে যিসকলে এটা লিংগতকৈ আনটো লিংগৰ প্ৰতি অধিক যৌন পছন্দনীয়তা আছে তেওঁলোকে নিজক উভকামী হিচাপে চিহ্নিত কৰে।\nমানৱ সভ্যতাৰ বিভিন্ন সমাজ ব্যৱস্থায়ত আৰু প্ৰাণীৰাজ্যত উভকামিতাৰ উপস্থিতি লক্ষ্য কৰিব পাৰি। কিন্তু Heterosexuality আৰু Homosexuality শব্দ দুটাৰ নিচিনা Bisexuality শব্দটো মূলত ঊনবিংশ শতিকাৰ পৰা ব্যৱহৃত হয়।\n1.1 কিন্সে স্কেল\n3.2 প্ৰাচীন গ্ৰীচ\n3.4 আধুনিক পশ্চিম\nমনোবিজ্ঞানী চিগমুণ্ড ফ্ৰয়েড বিশ্বাস কৰে যে "পৃথিৱীৰ সকলো মানুহেই আচলতে উভকামী... আৰু তেওঁলোক দুই লিংগৰ পৰিসীমাত আৱদ্ধ...। " ১৯৪০ চনত বিজ্ঞানী ছান্দৰ ৰাড'য়ে আৰু তেওঁক দেখি আন বহুতো বিজ্ঞানীয়ে মনোবিশ্লেষক ফ্ৰয়েডৰ জন্মগত উভকামিতাৰ মতবাদক প্ৰত্যাখ্যান কৰে। তেওঁ দাবী কৰে যে, মানুহৰ কোনো জৈৱিক উভকামিতা নাই। বৰ্তমানে সমকামিতাৰ লগতে উভকামিতাৰো কোনো কাৰণ স্পষ্টকৈ জানিবলৈ পোৱা হোৱা নাই। কিন্তু মনোবিজ্ঞানী সকলৰ মতে ই সম্পূৰ্ণ স্বাভাৱিক।\nকিন্সে স্কেল[সম্পাদনা কৰক]\nবিংশ শতিকাৰ মাজ ভাগত বিজ্ঞানী আলফ্ৰেড কিন্সে মানৱ যৌনতা সংক্ৰান্ত এটি সমীক্ষা চলায়। সেই সমীক্ষাৰ পৰা জানা যায় যে অনেক ব্যক্তি বিপৰীতকামী বা সমকামী শ্ৰেণীবিভাজনৰ আওতাভুক্ত নহয়। বৰং তেওঁলোকৰ যৌন অৱস্থান এই দুই শ্ৰেণীৰ মাজত। কিন্সে স্কেল অনুসৰি যৌন আকৰ্ষণ আৰু আচৰণ স্কেলটিত ০ (একান্ত বিপৰীতকামী)ৰ পৰা ৬ (একান্ত সমকামী) সাতটা দাগ বিদ্যমান। কিন্সেৰ গৱেষণা অনুযায়ী, অধিকাংশ মানুহ এই স্কেলত ১ৰ পৰা ৫ (অৰ্থাৎ, বিপৰীতকামীৰ পৰা সমকামী) দাগৰ মাজত পৰে। কিন্সেৰ পদ্ধতি সমালোচিত হলেও মানৱ যৌনতাৱ অনৱচ্ছেদ ব্যৱস্থাত এই পদ্ধতিৰ ব্যাপক প্ৰয়োগ হৈছে। উভকামী সকলে সমকামী আৰু বিষমকামী – এই দুই ভাগৰ পৰাই বঞ্চনাৰ পাত্ৰ হয়। বিষমকামী আৰু সমকামীৰ বদ্ধমূল ধাৰণা যে বিপৰীতকামিতাৰ বাদে 'সমান্তৰাল যৌনপ্ৰবৃত্তি' বা বিপৰীতকামী-সমকামী অনৱচ্ছেদ বুলিলে কেৱল সমকামিতাকেই বুজায়। বেংগালুৰুৰ 'পিপলছ ইউনিয়ন অৱ চিভিল লিৱাৰটি'ৰ ক্ষেত্ৰ-সমীক্ষাৰ পৰা দেখা গৈছে যে সমকামীসকলে উভকামীসকলক কেৱল প্ৰত্যাখ্যানই নকৰে, ঘৃণাও কৰে। ইয়াৰ ফলত সংখ্যালঘু যৌন প্ৰবৃত্তিৰ সদস্য সকলৰ মাজতো উভকামী সকলে প্ৰান্তিক হিচাপে চিহ্নিত হয়।\n↑ 1.0 1.1 "Sexual orientation, homosexuality and bisexuality". American Psychological Association. Archived from the original on 8 August 2013. https://web.archive.org/web/20130808032050/http://www.apa.org/helpcenter/sexual-orientation.aspx। আহৰণ কৰা হৈছে: 21 April 2014.\n↑ 2.0 2.1 "Sexual Orientation". American Psychiatric Association. Archived from the original on 26 July 2011. https://web.archive.org/web/20110726144306/http://healthyminds.org/More-Info-For/GayLesbianBisexuals.aspx। আহৰণ কৰা হৈছে:3December 2012.\n↑ 3.0 3.1 "GLAAD Media Reference Guide". GLAAD. Archived from the original on 1 January 2011. https://web.archive.org/web/20110101043203/http://www.glaad.org/document.doc?id=99। আহৰণ কৰা হৈছে: 14 March 2012.\n↑ Rosario, M.; Schrimshaw, E.; Hunter, J.; Braun, L. (2006). "Sexual identity development among lesbian, gay, and bisexual youths: Consistency and change over time". Journal of Sex Research খণ্ড 43 (1): 46–58. doi:10.1080/00224490609552298.\n↑ Harper, Douglas (11 2001). "Bisexuality". Online Etymology Dictionary. http://www.etymonline.com/index.php?term=bisexuality। আহৰণ কৰা হৈছে: 2007-02-16.\n↑ Ruse, Michael (1988). Homosexuality: A Philosophical Inquiry. প্ৰকাশক Oxford: Basil Blackwell. পৃষ্ঠা. 22, 25, 45, 46. ISBN0631 15275 X.\n↑ The Kinsey Institute - Kinsey Study Data [Research Program]\n↑ অভিজিৎ ৰায়, সমকামিতা: একটি বৈজ্ঞানিক এবং সমাজ-মনস্তাত্ত্বিক অনুসন্ধান, শুদ্ধস্বৰ, ২০১০\n↑ অভিজিৎ ৰায়, পৃষ্ঠা ৪০-৪১\nপ্ৰাচীন গ্ৰীচ[সম্পাদনা কৰক]\nHerald Patzer. Die Griechische Knabenliebe Greek Pederasty, Wiesbaden: Franz Steiner Verlag, 1982. In: Sitzungsberichte der Wissenschaftlichen Gesellschaft an der Johann Wolfgang Goethe-Universität Frankfurt am Main, Vol. 19 No. 1.\nআধুনিক পশ্চিম[সম্পাদনা কৰক]\nৱিকি উদ্ধৃতিত উভকামিতা বিষয় সংক্ৰান্তত উদ্ধৃতি আছে।\nBisexual বিষয়ে Curlie (DMOZ)-ত থকা তথ্য\n"https://as.wikipedia.org/w/index.php?title=উভকামিতা&oldid=287964"ৰ পৰা অনা হৈছে\nএই পৃষ্ঠাখন ২৬ জুলাই, ২০২১ তাৰিখে ১২:০৫ বজাত অন্তিম সংশোধন কৰা হৈছিল।


কাৰ্ত্তিক পূৰ্ণিমা - অসমীয়া ৱিকিপিডিয়া\nকাৰ্ত্তিক পূৰ্ণিমা: নৱেম্বৰ ২৮, ২০১২\nত্ৰিপুৰী, ত্ৰিপুৰাৰী পূৰ্ণিমা, দেৱ-দিৱালী, দেৱ-দিপাৱলী\nহিন্দু আৰু জৈন\nপুষ্কৰ হ্ৰদত অনুষ্ঠিত প্ৰাৰ্থনা আৰু পাৰম্পৰিক বিধি, বিষ্ণু আৰু হৰিহৰণলৈ পূজা, পুষ্কৰ হ্ৰদত স্নান আৰু ব্ৰহ্মালৈ পূজা\nকাৰ্ত্তিক পূৰ্ণিমা (ইংৰাজী: Kartik Purnima) হ'ল হিন্দু, শিখ আৰু জৈন ধৰ্মৰ এটি সাংস্কৃতিক উৎসৱ, যিটো পূৰ্ণিমা বা কাতিৰ পোন্ধৰতম চান্দ্ৰ দিনত (নৱেম্বৰ-ডিচেম্বৰ) অনুষ্ঠিত হয়। এই উৎসৱক ত্ৰিপুৰী পূৰ্ণিমা বা ত্ৰিপুৰাৰী পূৰ্ণিমা বুলিও কোৱা হয়। ইয়াক কেতিয়াবা দেৱতাৰ পোহৰৰ উৎসৱ দেৱ-দীৱালী বা দেৱ-দীপাৱলী বুলিও কোৱা হয়। দক্ষিণ ভাৰত আৰু শ্ৰীলংকাত অন্য দিনত অনুষ্ঠিত কাৰ্ত্তিকা দীপম হ'ল এটি এই ধৰণৰ অনুষ্ঠান।\n1 হিন্দুধৰ্মত ইয়াৰ গুৰুত্ব\n2 হিন্দু বিধি\n2.1 জৈন ধৰ্মত\n2.2 শিখ ধৰ্মত\nহিন্দুধৰ্মত ইয়াৰ গুৰুত্ব[সম্পাদনা কৰক]\nত্ৰিপুৰী পূৰ্ণিমা বা ত্ৰিপুৰাৰী পূৰ্ণিমাৰ নামটো ত্ৰিপুৰাৰীৰপৰা আহিছে, যি ত্ৰিপুৰাসুৰ অসুৰৰ শত্ৰু। ত্ৰিপুৰাৰী ভগবান শিৱৰ এক অৱতাৰ। শিৱই ত্ৰিপুৰান্তক ৰূপ ধৰি ত্ৰিপুৰাসুৰ অসুৰৰ বধ কৰিছিল। ত্ৰিপুৰাসুৰে দেৱতা সকলক হৰুৱাই স্বৰ্গ বিজয় কৰি অন্তৰীক্ষত তিনিখন নগৰ নিৰ্মাণ কৰিছিল, যাক ত্ৰিপুৰা বুলি কোৱা হৈছিল। শিৱৰ সহায়ত দেৱতাসকলে ত্ৰিপুৰাসুৰক বধ কৰি নগৰ তিনিখন নষ্ট কৰে আৰু এই দিনটোক পোহৰৰ উৎসৱ বুলি ঘোষনা কৰে। এই দিনটোকে দেৱ-দিৱালী বুলি কয়; অৰ্থাৎ দেৱতা সকলৰ দীৱালী। পোহৰৰ উৎসৱ দীৱালী হিন্দুসকলৰ উৎসৱ।\nকাৰ্ত্তিক পূৰ্ণিমাত ভগবান বিষ্ণুৰ মৎস্য অৱতাৰৰ মৎস্যৰো জন্মদিন। এইটো বৃন্দাৰো জন্মদিন, যাক তুলসী ৰূপত পূজা কৰা হয়। কাৰ্ত্তিক হ'ল যুদ্ধৰ দেৱতা আৰু শিৱৰ পুত্ৰ। কাৰ্ত্তিক পূৰ্ণিমাৰ দিনটোতে কৃষ্ণ আৰু ৰাধাই ৰাস নৃত্য কৰিছিল আৰু এই দিনটোতে কৃষ্ণই ৰাধাৰ পূজা কৰিছিল বুলি জনবিশ্বাস আছে।\nযেতিয়া দিনটো কৃত্তিকা নক্ষত্ৰত পৰে তেতিয়া এই উৎসৱৰ মহত্ত্ব আৰু বাঢ়ে আৰু ইয়াক মহা কাৰ্ত্তিকা বোলা হয়।\nহিন্দু বিধি[সম্পাদনা কৰক]\nপ্ৰবোধিনী একাদশীৰ সৈতে কাৰ্ত্তিক পূৰ্ণিমাৰ নিকট সম্পৰ্ক আছে, ইয়াক সেই চাৰিমাহৰ অন্ত বুলি ধৰা হয় যি চাৰিমাহ সময় বিষ্ণু নিদ্ৰামগ্ন হৈ থাকে বুলি বিশ্বাস কৰা হয়। প্ৰবোধিনী একাদশী হৈছে বিষ্ণু দেৱতাৰ জাগৰণৰ প্ৰতীক। এই দিনটোতে চাৰিমহীয়া তপস্যা শেষ হয় বুলি ভবা হৈছে। প্ৰবোধিনী একাদশীত আৰম্ভ হোৱা মেলাবোৰ কাৰ্ত্তিক পূৰ্ণিমাৰ দিনা শেষ হয়। কাৰ্ত্তিক পূৰ্ণিমা হৈছে এই মেলাবোৰৰ এটা গুৰুত্বপূৰ্ণ দিন। কাৰ্ত্তিক পূৰ্ণিমাৰ দিনা শেষ হোৱা পন্ধৰপুৰ আৰু পুষ্কৰ মেলাত প্ৰবোধিনী একাদশী উৎসৱ পালন কৰা হয়। কাৰ্ত্তিক পূৰ্ণিমা হ'ল প্ৰবোধিনী একাদশীৰপৰা পালন কৰা তুলসী বিবাহৰো অন্তিম দিন।\nএই দিনটোতে বিষ্ণুও বালিৰ গৃহৰপৰা নিজ গৃহলৈ ঘূৰি আহে বুলি জনবিশ্বাস। সেয়ে এই দিনটোক দেৱ-দিৱালী বুলি মনা হয়।\nপুষ্কৰ মেলা, ২০০৬\nৰাজস্থানৰ পুষ্কৰত অনুষ্ঠিত পুষ্কৰ মেলাত ব্ৰহ্মাক পূজন কৰা হয় আৰু মোক্ষ প্ৰাপ্তিৰ বাবে পুস্কৰ হ্ৰদত ভক্তসকলে কাৰ্ত্তিক পূৰ্ণিমাৰ দিনা আনুষ্ঠানিক স্নান সম্পন্ন কৰে। এই মেলাত প্ৰায় দুই লাখ ভক্ত আৰু পঁচিশ হাজাৰ উঁটৰ সমাগম ঘটে। পুষ্কৰ মেলা এচিয়াৰ সৰ্ব্ববৃহৎ উঁট মেলা।\nকাৰ্ত্তিক পূৰ্ণিমা হৈছে বাৰানসীত গংগা-স্নানৰ বাবে আটাইতকৈ জনপ্ৰিয় দিন।\nত্ৰিপুৰী পূৰ্ণিমা শিৱলৈ উচৰ্গিত উৎসৱসমূহৰ অন্তৰ্গত এটি ধৰ্মীয় উৎসৱ। ই মহা শিৱৰাত্ৰিৰ ঠিক পিছতে।\nজৈন ধৰ্মত[সম্পাদনা কৰক]\nপালিতানা জৈন মন্দিৰ\nকাৰ্ত্তিক পূৰ্ণিমা জৈন সকলৰ বাবে এটা গুৰুত্বপূৰ্ণ ধৰ্মীয় দিন। পালিতানা জৈন তীৰ্থস্থানলৈ গৈ তেওঁলোকে এই দিনটো পালন কৰে।\nশিখ ধৰ্মত[সম্পাদনা কৰক]\nনানকশাহী কেলেণ্ডাৰ অনুসৰি গুৰু নানকৰ জন্ম ১ ব'হাগ, ১৪ এপ্ৰিলত হৈছে। এইটো এটা পূৰ্ণিমাৰ ৰাতি আছিল।নানকপন্থী হিন্দু আৰু তেওঁৰ অনুৰাগীসকলে এই দিনটো বিক্ৰম কেলেণ্ডাৰ অনুযায়ী কাৰ্ত্তিক পূৰ্ণিমাত পালন কৰে। গুৰু নানক জয়ন্তী গুৰুপৰ্ব বা প্ৰকাশ পৰ্ব ৰূপে কাৰ্ত্তিক পূৰ্ণিমাত পালন কৰা হয়।\n↑ Garavi gujarat. 1969. পৃষ্ঠা. 11. https://books.google.com/books?id=KJft8irPMUAC&pg=PA11.\n↑ 2.0 2.1 Dwivedi, Dr. Bhojraj (2006). Religious Basis Of Hindu Beliefs. Diamond Pocket Books (P) Ltd.. পৃষ্ঠা. 171. ISBN 9788128812392. https://books.google.com/books?id=7wmqKuHFWWgC&q=Dev+Deepavali&pg=PA171। আহৰণ কৰা হৈছে:7November 2012.\n↑ Swaminarayan Smapradaya - Dev Diwali Significance\n↑ The Hindu religious year By M.M. Underhill pp.95-96\n↑ "Pilgrims flock Palitana for Kartik Poornima yatra". The Times of India. 2009-11-02. http://articles.timesofindia.indiatimes.com/2009-11-02/rajkot/28091395_1_devotees-palitana-jain.\n↑ "Guru Nanak's birth date". http://www.purewal.biz/gnsbirthdateall.pdf.\n"https://as.wikipedia.org/w/index.php?title=কাৰ্ত্তিক_পূৰ্ণিমা&oldid=253223"ৰ পৰা অনা হৈছে\nএই পৃষ্ঠাখন ০৬ ডিচেম্বৰ, ২০২০ তাৰিখে ০৯:৪৫ বজাত অন্তিম সংশোধন কৰা হৈছিল।


সহায়:প্ৰবন্ধ সৃষ্টিৰ চিত্ৰ সহায়িকা - অসমীয়া ৱিকিপিডিয়া\nসহায়:প্ৰবন্ধ সৃষ্টিৰ চিত্ৰ সহায়িকা\nঅসমীয়া ৱিকিপিডিয়াত লিখাটো একেবাৰে সহজ কাম\nএই সহায়িকাত আপুনি কৰিব লগা কামখিনিৰ প্ৰতিটো পৰ্য্যায় চিত্ৰ সহকাৰে বৰ্ণনা কৰা হৈছে। এই সহায়িকাখন পঢ়ি আপুনি অতি সহজেই আপোনাৰ প্ৰথম প্ৰবন্ধটো তৈয়াৰ কৰিব পাৰিব।\nএই প্ৰবন্ধৰ বিষয় হৈছে নতুন প্ৰৱন্ধ লিখা, কিন্তু সঁচাকৈ এটা লিখাৰ বাবে ই "সঠিক স্থান নহয়" ।\nআপুনি যদি ৱিকিপিডিয়াৰ সম্পাদনাৰ ক্ষেত্ৰত পৰীক্ষা-নিৰীক্ষা কৰিব বিচাৰিছে, তেন্তে তাৰ বাবে "পৰীক্ষাগাৰ"লৈ যাওক বা আপোনাৰ নিজৰ সদস্য পৃষ্ঠাটো ব্যৱহাৰ কৰক। সৰল প্ৰবন্ধ সৃষ্টি প্ৰক্ৰিয়া ব্যৱহাৰ কৰিও আপুনি এটা প্ৰবন্ধ সৃষ্টি কৰিব পাৰে।\nপ্ৰতিখন চিত্ৰৰ বৰ্ণনা চিত্ৰৰ ওপৰত প্ৰদান কৰা হৈছে; চিত্ৰসমূহৰ উচ্চ ৰিজলিউশ্যনত চাবৰ বাবে চিত্ৰৰ ওপৰত ক্লিক কৰক।\nএই সহায়িকা সম্পৰ্কীয় কোনো মতামত দিবৰ বাবে বা প্ৰশ্ন কৰিবৰ বাবে ইয়াত ক্লিক কৰক।\n১ ৱিকিপিডিয়াত যিকোনো পৃষ্ঠাৰ ওপৰত সোঁফালে থাকা অনুসন্ধান বাকচটোত আপুনি যি প্ৰবন্ধ তৈয়াৰ কৰিব বিচাৰিছে তাৰ নাম লিখক আৰু ওচৰত থকা ‘অনুসন্ধান আইকন’ (মেগনিফায়িং গ্লাচৰ দ্বাৰা সূচিত) ’ত ক্লিক কৰক। ইয়াত আমি ‘টৰ্চলাইট’ প্ৰবন্ধটো অনুসন্ধান কৰি কেনেকে তৈয়াৰ কৰিব তাৰেই উদাহৰণ দেখাইছো।\n২ ‘অনুসন্ধানৰ ফলাফল’ পৃষ্ঠাত আপুনি বিচৰা প্ৰবন্ধটো বা বিষয়টো ইতিমধ্যে আছে, তেন্তে সেই প্ৰবন্ধটো দেখা পোৱা যাব৷ যদিহে আপুনি অনুসন্ধান কৰা প্ৰবন্ধটো বিচাৰি পোৱা নগ'ল তেন্তে তাৰ লগত মিল থকা এখন অনুসন্ধান ফলাফল তালিকা ওলাব৷ সেই তালিকাখন পৰীক্ষা কৰক৷ যদিহে আপুনি বিচৰা প্ৰবন্ধটোৰ নাম আন কোনোবা প্ৰবন্ধৰ ভিতৰত আছে তেতিয়া সেই নামটো স্পষ্টভাৱে নীলা আখৰেৰে বা ৰঙা আখৰেৰে জিলিকি থাকিব৷ "নীলা"ৰ অৰ্থ হ'ল প্ৰবন্ধটো ইতিমধ্যেই অসমীয়া ৱিকিত আছে। সেই পৃষ্ঠাটোত আপুনি সম্পাদনাৰ ভুল-ভ্ৰান্তি দূৰীকৰণ বা নতুন তথ্য সংযোগ কৰিব পাৰে। "ৰঙা"ৰ অৰ্থ হ'ল প্ৰবন্ধটো নাই। যদি আপোনাৰ ইপ্সিত বিষয়টো ৰঙা ৰঙেৰে লিখা থাকে তেন্তে বুজিব যে অসমীয়া ৱিকিত এই বিষয়ে অদ্যপি একো লিখা হোৱা নাই, আৰু তেতিয়া আপুনি এই প্ৰৱন্ধ সৃষ্টি কৰিব পাৰিব। তাৰ কাৰণে আপুনি ৰঙা বৃত্ত আৰু কাৰ চিনেৰে চিহ্ণিত ৰঙা লিংকটোত ক্লিক কৰিব লাগিব। যিদৰে ওপৰৰ চিত্ৰত ‘কাট্ৰিনা কাইফ’ লিখা ৰঙা লিংকটোত ক্লিক কৰা হৈছে। (অধিক সহায়ৰ বাবে ইয়াত ক্লিক কৰক\n৩ ‘কাট্ৰিনা কাইফ’ লিংকত ক্লিক কৰাৰ পাছত প্ৰৱন্ধ লিখা পৃষ্ঠাটো আহিব। ইয়াত হালধীয়া ৰঙেৰে চিহ্নিত কৰা অংশই লিখাৰ স্থান, তাতে আপুনি লিখিবলৈ আৰম্ভ কৰক। ইয়াত উদাহৰণ স্বৰূপে বিষয়বস্তুৰ ওপৰত দু‍শাৰীমান লিখা হৈছে। (অধিক সহায়ৰ বাবে ইয়াত ক্লিক কৰক\n৪ লিখা শেষ হ’লে মূল এডিটৰ টেক্সট-বক্সৰ তলত থকা সৰু টেক্সট-বক্সটোত (নীলা ৰঙেৰে দেখুৱা) লেখাটিৰ এটি ছুটি সাৰাং‍শ যোগ কৰক। যেনে নতুন প্ৰৱন্ধ আৰম্ভ কৰিছে যিহেতু ‘আৰম্ভ’ বা পাতনি বুলি লিখীব পাৰে। ইয়াৰ পাছত তলত থকা “খচৰা চাওক” বুটামটোত ক্লিক কৰক। (চিত্ৰত কমলা ৰঙেৰে দেখুৱা হৈছে)।\n৫ “খছৰা চাওক” বুটামত ক্লিক কৰাৰ পাছত চিত্ৰত দেখুৱা ধৰণে আপোনাৰ প্ৰৱন্ধৰ প্ৰাকদৰ্শন (Preview) দেখা পোৱা যাব। প্ৰাকদৰ্শনত যিদৰে আছে, আচল প্ৰৱন্ধটো পাঠকে ঠিক তেনেকৈয়ে দেখা পাব। যদি সন্তুষ্ট তেন্তে “পৃষ্ঠা সাঁচক” বুটামটোত ক্লিক কৰক (কাড় চিনেৰে দেখুৱা হালধীয়া অংশ)।\n৬ “আভিনন্দন” আপুনি ৱিকিত আপোনাৰ প্ৰথম প্ৰৱন্ধটি সৃষ্টি কৰিলে। এতিয়া নীলা কাড় চিনেৰে দেখুৱা “ ইতিহাস” বুটামটোত ক্লিক কৰিলে আপুনি আপোনাৰ ব্যৱহাৰকাৰী নাম ( User ID) টো দেখা পাব। আৰু ৱিকিত যিমাদিন এই প্ৰৱন্ধ থাকিব, সদায়েই তাৰ ইতিসাহত আপোনাৰ নাম জিলিকি থাকিব।\nআপোনাক ধন্যবাদ আৰু শুভেচ্ছা জনাইছোঁ! আপুনি অসমীয়া ভাষাত মুক্ত জ্ঞান বিলাই দিয়াৰ বাবে প্ৰথম পৰ্যায়টো সফলভাৱে সম্পন্ন কৰিছে! এই মুক্তজ্ঞান যেন সহজেই সকলোৰে কাষত উপলদ্ধ হ’ব পাৰে, সকলোৱে যেন এই তথ্যসমূহৰ আস্থাৰ সৈতে বুজি কামত লাগিব পাৰে আৰু সৰ্বোচ্চ সুবিধা ল’ব পাৰে এইবাবে এই প্ৰবন্ধটোত কিছু পাৰিপাৰ্শ্বিক গঠনৰ কাম কৰা প্ৰয়োজন। আপুনি হয়তো ইয়াৰ মাজতেই লক্ষ্য কৰিছে যে, এই পৃষ্ঠাটো দেখাত অন্য ৱিকিপিডিয়াৰ পৃষ্ঠাৰ দৰে নহয়। ৱিকিপিডিয়াৰ পৃষ্ঠাসমূহ এনেধৰনে তৈয়াৰ কৰা হৈছে যাতে এই মুক্তজ্ঞান সকলোৰে ওচৰত সহজেই সুন্দৰভাৱে উপলদ্ধ হয় আৰু বোধগম্যও হয়। এই বিষয়সমূহ একেবাৰে সহজ আৰু সেই সম্বন্ধে অলপ কথা ঢাপে ঢাপে জানিবলৈ ইয়াত বা কাষৰ তীৰ চিহ্নত ক্লিক কৰক!\n"https://as.wikipedia.org/w/index.php?title=সহায়:প্ৰবন্ধ_সৃষ্টিৰ_চিত্ৰ_সহায়িকা&oldid=114263"ৰ পৰা সংকলিত\nএই পৃষ্ঠাখন ০৪ ফেব্ৰুৱাৰী, ২০১৩ তাৰিখে ০০:৪৫ বজাত অন্তিম সংশোধন কৰা হৈছিল।


মোদী চৰকাৰৰ আঁচনি, এটকাত লাভ কৰক ২লাখ টকাৰ মৃত্যু বীমা|you-can-get-2-lakh-death-insurance-by-paying-one-rupee-per-month-under-PMSBY– News18 Assam\nমোদী চৰকাৰৰ আঁচনি, এটকাত লাভ কৰক ২লাখ টকাৰ মৃত্যু বীমা\nমাহে মাত্ৰ এটকা আদায় দি ২লাখ টকা পৰ্যন্ত জীৱন বীমাৰ সুবিধা প্ৰদান কৰিছে মোদী চৰকাৰে।\nUpdated:May 30, 2019, 1:03 PM IST\nUpdated: May 30, 2019, 1:03 PM IST\nসাধাৰণ মানুহৰ সুবিধাৰ প্ৰতি লক্ষ্য কৰি মোদী চৰকাৰে জীৱন বীমাৰ আৰম্ভনি কৰিছিল। কিন্তু বীমা ক্ৰয় কৰিবলৈ যাওঁতে মানুহে সদায় হেঁহো–নেহো কৰে ইয়াৰ বিনিময়ত আদায় দিব লগীয়া টকাৰ কথা চিন্তা কৰি। দৰিদ্ৰ মানুহৰ কাৰণে বীমা ক্ৰয় কৰাটো এক প্ৰকাৰৰ বিলাসীতাই! এই কথালৈ ধ্যান দি আৰম্ভ কৰা হৈছে প্ৰধানমন্ত্ৰী সুৰক্ষা বীমা আঁচনি। এই আঁচনিৰ অধীনত মাহে মাত্ৰ এটকা প্ৰদান কৰি ২লাখ টকাৰ মৃত্যু বীমা লাভ কৰিব এজন ব্যক্তিয়ে। অৰ্থাৎ বছৰত মাত্ৰ ১২টকা খৰছ কৰি আপুনি ২লাখ টকাৰ মৃত্যু বীমা লাভ কৰিব পাৰে।\nকেনেকৈ উঠাব এই বীমাৰ লাভ?\nঅনলাইন অথবা বেংকলৈ গৈ আপুনি প্ৰধানমন্ত্ৰী সুৰক্ষা বীমা যোজনা (PMSBY)ৰ প্ৰ–পত্ৰ পূৰণ কৰিব পাৰে। পাব্লিক ছেক্টৰৰ লগতে প্ৰাইভেট বেংকেও নিজৰ ৱেবছাইটত ইয়াৰ সকলো তথ্য প্ৰদান কৰিছে। এই আঁচনি গ্ৰহণ কৰিবলৈ এজন ব্যক্তিৰ নিজৰ বেংক একাউণ্ট থকাটো প্ৰয়োজন। বেংক একাউণ্টৰ পৰা প্ৰীমিয়ামৰ টকা পোনে পোনে কৰ্তন হ’ব। ইয়াৰ লগতে এই আঁচনিৰ সৈতে সম্পৰ্কিত প্ৰ–পত্ৰ www.jansuraksha.gov.in ৰ পৰা ডাউনলোড কৰি বেংকত জমা কৰিব পাৰে।\n১৮ বছৰৰ পৰা ৭০ বছৰৰ ব্যক্তিয়ে গ্ৰহণ কৰিব পাবে বীমা\nপ্ৰধানমন্ত্ৰী সুৰক্ষা বীমা আঁচনি গ্ৰহণ কৰিবলৈ আৱেদনকৰ্তাৰ বেংক একাউণ্ট থকাটো বাঞ্চনীয়। নূন্যতম বয়স ১৮বছৰ হ’ব লাগিব। এই বীমা গ্ৰহণ কৰাৰ সৰ্বোচ্ছ বয়সৰ সীমা ৭০বছৰ। অৰ্থাৎ যদি আপুনি এই বীমা ১৮বছৰ বয়সত ক্ৰয় কৰে আপোনাৰ ৭০বছৰ বয়সলৈ আপুনি মাত্ৰ ৬২৪টকা আদায় দিব লাগিব। কিন্তু এই নগন্য ধনৰ বিনিময়ত আপুনি ২লাখ টকাৰ বীমা লাভ কৰিব। আপোনাৰ পৰিয়ালে এই টকা আপোনাৰ মৃত্যুৰ পিছত লাভ কৰিব।\nবেংকে নিজে গৈ আদায় দিছিল ধন\nবিগত বৰ্ষত অৰ্থাৎ ২০১৮চনত হিমাচল প্ৰদেশৰ চিৰমৌৰ জিলাত এজন ব্যক্তিৰ মৃত্যু হোৱাৰ পিছত তেওঁৰ পৰিয়ালে ২লাখ টকাৰ ধন লাভ কৰে। সেই ব্যক্তিজনে প্ৰধানমন্ত্ৰী সুৰক্ষা বীমা আঁচনিৰ অধীনত ১২টকা বেংকত জমা দিছিল। বেংকে বীমা গ্ৰহণ কৰা ব্যক্তিজনৰ মৃত্যুৰ বিষয়ে জানিব পৰা তেওঁৰ পৰিয়ালক যোগাযোগ কৰে আৰু চেকৰ দ্বাৰা দুই লাখ টকা আদায় দিয়ে।


ৰাজহুৱা সম্পদ ব্যক্তিগত কৰাৰ আঁচনি | News Next One\nৰাজহুৱা সম্পদ ব্যক্তিগত কৰাৰ আঁচনি\nগ্লোবেলাইজেশ্যন বা বিশ্বায়ন নামৰ বিশ্বব্যপী হোৱা ব্যৱস্থাটোৱে আমাক বহুত নতুন নতুন কিবা কিবা ধ্যান ধাৰণা দিলে। বহুত নতুন নতুন ব্যৱস্থাৰ সৃষ্টি কৰিলে। আমি বহুতে এইবিলাকৰ বহু কথা বুজি পোৱা নাই। বুজি পোৱা নাই এই বিলাকৰ প্ৰয়োজন কি? এইবিলাক ব্যৱস্থা আগতে নাছিল। তেতিয়া আমাৰ একো অসুবিধা হোৱা নাছিল। এতিয়া বহুত নতুন ব্যৱস্থা হ'ল, এই ব্যৱস্থাৰ পৰা আমাৰ কি লাভ হ'ল সেই কথাও আমি বুজি পোৱা নাই। বুজিবলৈ চেষ্টা কৰিও বুজিব পৰা নাই বহুতে। কথাবিলাক যেন এক প্ৰকাৰৰ ৰহস্য তেনে ধাৰণা হয় বহু ক্ষেত্ৰত।\nবিশ্বায়ন বুলি ক'লে আমাৰ বহুতৰ ধাৰণা আছিল যে এই ব্যৱস্থাটোৱে সমগ্ৰ বিশ্বখনকে এখন গাঁও কৰিব বিচাৰিছে। সমগ্ৰ বিশ্বৰ মানুহক এখন গাৱঁৰ মানুহ কৰিব বিচাৰিছে। এক বিশ্ব ভাতৃত্ববোধৰ সৃষ্টি কৰিব বিচাৰিছে। দেশে দেশে জাতি সম্প্ৰদায়ৰ মাজত চলি থকা ভেদভাব নাইকিয়া হ'ব। সকলো ভাই ভাই হম। মিলাপ্ৰীতিৰে চলিম। গতিকে বিশ্বায়ন এক মানৱজাতিৰ বাবে বৰ ভাল কথা।\n♦ ড০ দীনেশ বৈশ্যৰ ধাৰাবাহিক বিশ্লেষণ\nকিন্তু কথাবিলাক তেনেকুৱা হোৱা নাই। বিশ্বায়ন হৈছে, কিন্তু বিশ্ব ভাতৃত্ববোধ হোৱা নাই। সাম্ৰাজ্যবাদ ব্যৱস্থাৰ অৱসান ঘটা নাই। বৰং এক নতুন ধৰণৰ সাম্ৰাজ্যবাদ ব্যৱস্থা লাহে লাহে দৃঢ় হৈ উঠিছে। দেশ আক্ৰমণ কৰি দেশ জয় কৰিবলৈ যুদ্ধ কৰা নাই যদিও কিন্তু যুদ্ধ বন্ধ হোৱা নাই। দেশে দেশে যুদ্ধ হৈছে। গৃহযুদ্ধ হৈছে। মানুহৰ মৃত্যু হৈছে। বিশ্বৰ কতো শান্তি হোৱা নাই। বৰং অশান্তি বৃদ্ধি হৈছে। য'ত অশান্তি নাছিল তাতো অশান্তি হৈছে। হত্যা হৈছে, আত্মহত্যা হৈছে। একো ভাল হোৱা নাই। কিন্তু কিয়?\nআমি বহুতেই নাজানো বিশ্বায়ন এক অৰ্থনৈতিক ব্যৱস্থা। নব্য উদাৰবাদী অৰ্থনীতি বিশ্বায়নৰ মূল মন্ত্ৰ। এই উদাৰবাদী অৰ্থনীতিৰ বান্ধোনেৰেই সমগ্ৰ বিশ্বত বান্ধি পেলাইছে বিশ্বায়নৰ প্ৰবক্তাসকলে। ১৯৪৪ চনত বিশ্বায়ন ব্যৱস্থাৰ প্ৰৱৰ্তন কৰিছিল বিশ্বৰ কেইবাখনো ধনী দেশে।\nতেওঁলোকৰ দ্বাৰা ঘোষিত উদ্দেশ্য আছিল বিশ্বযুদ্ধত পৃথিৱীৰ বহু ক্ষতি হল। বহু দেশৰ অৰ্থনীতি বিধ্বস্ত হল। বহু দেশত বহু মানুহৰ মৃত্যু হল। এই ধ্বংস আৰু মৃত্যুৰ পৰা মানুহক উদ্ধাৰ কৰিবলৈ বিশ্বায়ন ব্যৱস্থাৰ প্ৰৱৰ্তন কৰা হ'ল। এতিয়া বিশ্বৰ অৰ্থনৈতিক উন্নতিৰ বাবে সাৰ্বজনীন আঁচনি লোৱা হ'ব। দুখীয়া দেশৰ উন্নতি সাধন কৰা হ'ব। দুখীয়া দেশসমূহলৈ আন্তৰ্জাতিক সাহায্য আগবঢ়োৱা হ'ব। সকলো দেশ আগবাঢ়ি যাব।\n১৯৯৫ চনত বিশ্বায়ন ব্যৱস্থাৰ সোণালী জয়ন্তী হ'ল। বিশ্বায়নৰ সোণালী জয়ন্তী উৎসৱৰ আয়োজন কৰা হ'ল। বিশ্বায়নৰ প্ৰৱৰ্তক দেশ সমূহৰ লগতে বিশ্বায়ন ব্যৱস্থাৰ সৈতে জড়িত হৈ পৰা সকলো দেশৰ মূৰব্বীসকল, অৰ্থনীতিবিদসকল এই সোণালী জয়ন্তীত উপস্থিত হ'ল। এই সোণালী জয়ন্তী উৎসৱ আয়োজিত হৈছিল ছুইজাৰলেণ্ডৰ ডাভোছ নামৰ এক ভি আই পি ৰিজৰ্টত।\nডাভোছ বিশ্বৰ অন্যতম ধুনীয়া ঠাই, ধুনীয়া ৰিজৰ্ট। ডাভোছত আয়োজিত বিশ্বায়নৰ সোণালী জয়ন্তী উৎসৱ অনুষ্ঠানৰ বাহিৰত ডাভোছ চহৰত সমগ্ৰ বিশ্বৰ পৰা অগণন প্ৰতিবাদকাৰী উপস্থিত হ'ল। তেওঁলোকে চিঞৰি চিঞৰি প্ৰতিবাদ কৰিলে। পঞ্চাশ বছৰ যথেষ্ট হৈছে। আৰু বিশ্বায়ন নালাগে। বিশ্বায়নৰ শক্তিসমূহে উন্নয়নৰ নামত দুখীয়া দেশ সমূহক শোষণ কৰিছে। এই শোষণ বন্ধ কৰিব লাগে। কিন্তু প্ৰতিবাদ প্ৰতিবাদ হৈয়েই থাকিল। বিশ্বায়ন প্ৰক্ৰিয়া বন্ধ নহ'ল।\n(পৰৱৰ্তী খণ্ড প্ৰকাশ পাব অহা ৯ ছেপ্তেম্বৰত। তেতিয়ালৈ visit কৰি থাকক newsnextone.com)


ভাৰাঘৰ – বৈদুৰ্য্য বৰুৱা – ফটাঢোল\nকোনোবাই যদি মোক সোধে, “আপুনি বাৰু কেতিয়াবা কিবা আজৱ ঘটনাৰ সন্মুখীন হৈছেনে?” মই কম……\nমই মোৰ হিচাপত তিনিবছৰ মানৰ আগতে আজৱ পৰিস্থিতি এটাৰ সন্মুখীন হৈছিলো। মাৰ্ঘেৰিটাত এটা কাম আৰম্ভ কৰিবলৈ ওলাইছিলো। কামটো আৰম্ভ কৰাৰ দিনাই মই পোন্ধৰজন মান বনুৱা বস্তু-বাহানি লাম-লাকটুৰে ৰাতিপুৱাই মাৰ্ঘেৰিটালৈ লৈ গ’লো। বনুৱা কেইজন পুৱাই ৰেলেৰে আহি পাইছিলহি। মাজুলীৰ পৰা অহা বিশেষ বনুৱা। ইহঁতক বহাই থোৱা মানেই মোৰ বিল উঠি থকা। গতিকে মোৰ উদেশ্য বনুৱা কেইজনক কামত লগাই কেইদিনমানৰ কাৰণে এটা সস্তীয়া ভাৰাঘৰ বিচাৰি লম, বনুৱাকেইজনক ৰাখিবলৈ। যিহেতু এসপ্তাহ দহদিন কামটোত লাগিবই। ভবামতেই কাম। মাৰ্ঘেৰিটা পায়েই বনুৱাবোৰক কামত লগাই মই নিজেই সস্তীয়া ভাৰাঘৰ বিচাৰি ওলাই গ’লো। কিন্তু ভাৰাঘৰ বিচাৰি পোৱাটো বিশেষকৈ সস্তীয়া ভাৰাঘৰ পোৱাটো ভবামতে সহজ নাছিল। আধাবেলা ঘূৰ্মুটিয়াই ফুৰিলো কিন্তু ভাৰাঘৰ নাপালো। দুই-এটা পাইছো যদিও কাম চলা ঠাইৰ পৰা বহুদূৰ হয়। অহা যোৱা কৰোতেই এঘন্টা লাগিব। বনুৱাবোৰো ইমান দূৰত থাকিবলৈ সন্মত নহয়। কি কৰো ভাবি আছো। সদায় অহা-যোৱা কৰাটোও সম্ভৱ নহয়। ওচৰৰ পাণদোকান এখনত এনেয়েই সুধিলো কেনেবাকৈ লেবাৰ ৰাখিবলৈ সপ্তাহ দহদিনৰ কাৰণে ঘৰ এটা পাম নেকি…খেৰ-বাঁহৰ হ’লেও হ’ব…পানী নপৰিলেই হয়…!\nদোকানীজনে অলপ দেৰি চিন্তা কৰিলে।\n__ …আপোনাকটো এসপ্তাহমানৰ কাৰণেহে লাগে….। এটা ঘৰ আছে অৱশ্যে…..সেইযে ৰাস্তাটো দেখিছে সেইফালে গৈ থাকক। অলপ আগত ৰাস্তাৰ বাওঁফালে এটা বেংক দেখিব। বেংকটো পাৰ হৈয়েই বাওঁফালে এটা আচাম টাইপৰ পুৰণি ঘৰ আছে। ঘৰটো প্ৰায় খালিয়েই থাকে… এতিয়াও খালী আছে বুলি শুনিছো… সেইটো চাব পাৰে…ৰব মই খবৰটো লৈয়েই দিছো…\n__ ঐ বাবুলৰ ঘৰটো খালী আছে নেকি বাৰু..? জান নেকি…?\nদোকানীজনে কাষতে থিয় হৈ থকা মানুহ এটাক সুধিলে।\n__ সেই ঘৰটোত ভাৰাতীয়া সপ্তাহে সপ্তাহে বদলি হয়। খালী হৈয়েই থাকে….কাক লাগে?\nমানুহটোৱে দোকানীজনলৈ চাই সুধিলে।\n__ এই দাদাক লাগে। দাদাৰ কাম চলি আছে।দহ বাৰটা লেবাৰ থাকিব।\nদোকানীজনৰ কথাত মানুহটোৱে মোক ভৰিৰ পৰা মুৰলৈকে চালে এবাৰ।\n__ আপোনাৰ লেবাৰ থাকিব?\nমানুহজনৰ প্ৰশ্নত মই মুৰ দুপিয়ালো।\n__ চা ..আ..ব..অ.. পাৰে….!\nমানুহজনৰ উত্তৰটোত “নাচালেও নাই” ধৰণৰ সুৰ এটাও আছিল।\n__ পানী-চানী পৰে নেকি ঘৰটোত..?\n__ নাই পানী-চানী নপৰে..। ঠিকেই আছে…আপোনাৰ লেবাৰহে থাকিব। ৰাতিপুৱাই কামলৈ যাব আৰু গধূলি আহি ভাত পানী খাই শুই থাকিব আৰু কি…..!\nমানুহটোৱে আৰু দোকানীজনে যেন মোৰ পৰা কিবা এটা লুকুৱাবলৈ চেষ্টা কৰিছে তেনে লাগিল। তথাপিও মোৰ সেইসময়ত সেইবোৰ কথা চিন্তা কৰাৰ অৱকাশ নাছিল। মোক যেনেতেনে মুঠতে এটা ঘৰ লাগে। কামৰ ইমান ওচৰতে মই ইয়াতকৈ বেলেগ এটা ঘৰ নাপাম। বেলিও লহিয়াই আহিছে।\n__ ঘৰটোত কোন থাকে? মানে মালিকক ক’ত লগ পাম?\n__ মালিক নাই। মালিক কেতিয়াবাই কলিকতালৈ গুছি গৈছে। অৱশ্যে মালিকৰ পুতেক এটা থাকে। সিয়েই ঘৰটো চোৱাচিতা কৰে। ৰুম এটাতে থাকে। বিয়া-বাৰু কৰোৱা নাই। তিনি-চাৰিটা পাৰ্ট কৰি ঘৰটো ভাৰা দিয়ে।ঘৰ ভাৰা দিয়েই খাই আছে। তাক লগ ধৰিলেই হ’ল।\nদোকানীজনক আৰু মানুহজনক ধন্যবাদ জনাই সেই ঘৰটো বিচাৰি ৰাস্তাটোৱেদি আগবাঢ়িলো। অৱশেষত বেংকটোৰ কাষত এটা বেচ ডাঙৰ প্ৰাচীন অসম আৰ্হিৰ ঘৰ চকুত পৰিল। দেখিলেই ধৰিব পাৰি এসময়ত এই পৰিয়ালটো বৰ আঢ‍্যৱন্ত আছিল। বছৰ বছৰ ধৰি ঘৰটোৰ যত্ন লোৱা হোৱা নাই। ঘৰৰ ভেটিতো বহি গৈছে। চালৰ টিনবোৰ মামৰে ধৰি ক’লা ৰঙচুৱা হৈ পৰিছে। ৱালবোৰত কোন যুগতে গাঢ় ক্ৰীম কালাৰ মাৰিছিল ভগৱানে জানে। ক’লা ৰঙৰ দুৱাৰ খিৰিকীবোৰৰ দুই এখন পচি মদৰুৱা বৰণ ধৰি ওলমি পৰিছে। চৌহদৰ তাঁৰৰ ফেঞ্চিং মামৰে খাই উৱলি গৈছে। বাঁহৰ জপনা এখন নামতহে আছে। সেইখনো সোলোক-ঢোলোক। আচলতে ঠায়ে ঠায়ে ফেঞ্চিং এৰাই যোৱা চৌহদটোত জপনাখনৰ কোনো কামেই নাছিল। চৌহদৰ ভিতৰত দীঘল দীঘল ঘাঁহ বন লতা গজি উঠি এখন সৰু সুৰা ‘ৰিজাৰ্ভ’ৰেই সৃষ্টি হৈছিল। তাৰ মাজে মাজে বয়সীয়াল আম কঠাল জামু জাতীয় কিছুমান গছ থিয় হৈ আছিল। পদূলিৰ সন্মুখত এজোপা শেৱালীৰ গছ আছিল। শেৱালী ফুলৰ ইমান ডাঙৰ গছ মই আগতে সম্ভৱ দেখা নাছিলো। ঘৰটোৰ লগতে চৌহদৰ পৰিবেশটোও সেমেকা। খমখমীয়া পাঁচশ টকাৰ নোট এখন এইটো ঘৰত পেলাই থ’লে খন্তেক পাছতে লেউ-সেউ হৈ পৰিব মই নিশ্চিত।\nযি কি নহওক মই জপনাখন ঠেলি ঘৰটোৰ ফালে আগুৱাই গ’লো। বাৰাণ্ডাত উঠি ইফালে-সিফালে কাৰোবাক দেখো নেকি চালো। কলিংবেল এটা আছে যদিও চুইছটো বেয়া হৈ ওলমি আছে। ভিতৰলৈ ভূমুকিয়াই চালো। কোনো নাই। কোঠাবোৰ খালী। দুৱাৰবোৰ লং থংকৈ খোলা, পৰ্দাৰ অস্তিত্ব নাই। উপায় নাপাই দুৱাৰখনতে খত্-খত্কৈ টুকুৰিয়াই চিঞৰিলো… দাদা…অ’ দাদা..! ভিতৰৰ পৰা কোনো উত্তৰ নাহিল। আকৌ দুৱাৰখনত খত্-খত্কৈ মাৰি চিঞঁৰিলো। এইবাৰ কিছু জোৰকৈ। আপুনি কেতিয়াও বিশ্বাস নকৰে বুলি মই জানো, কিন্তু মই ক’বই লাগিব। এনেকৈ কেইবাৰমান চিঞৰাৰ পাছত মোক আচৰিত কৰি ভিতৰৰ পৰা ঘাঁহ পাগুলি পাগুলি গৰু এজনী ওলাই আহিল আৰু মোৰ কাষেদিয়েই গম্ভীৰ আৰু নিৰ্বিকাৰভাৱে পাৰ হৈ বাৰাণ্ডাইদি নামি গ’ল ! মই আচৰিত হ’লো। ঘৰৰ ভিতৰত গৰু সোমাই আছে…অথচ গৃহস্থৰ খবৰ নাই…!\n__ কাক বিচাৰিছে?\nএনেতে মোৰ পাছফালে মাত এটা শুনা পালো। মই ঘূৰি চালো।ক্ষীণ যুৱক এজনে গৰুজনী বাহিৰলৈ খেদাই মোৰ ফালে আগবাঢ়ি আহিছে। ওঠেৰে এটা গান গুণগুণাই আছে। যুৱকজন ক্ষীণ, শেঁতা বৰণৰ, মুৰত চুলি কম। পিন্ধনত এটা ঢিলা স্প’ৰ্টিং। বাহু দুটা তললৈ নামি আহিছে। জীনছ্ ৰ পেন্ট। হাৱাই চেন্দেল।\n__ ভাড়া ঘৰ বিচাৰি আহিছিলো…। ইয়াত পাই বুলি শুনিলো…আপুনিয়েই নেকি মালিক…..?\n__ ওঁ…। মোৰেই ঘৰ।কোন থাকিব? আপুনি?\n__ মই নাথাকো। মোৰ ওচৰতে কাম এটা চলি আছে…লেবাৰ দহটামান থাকিব….এসপ্তাহ দহদিনমানৰ কাৰণে… ডাঙৰ ৰূম দুটা হলেই হৈ যায়… সিহঁতে মজিয়াতে টিৰ্পাল পাৰি শুব….\n__ অ’ আচ্ছা বুজিলো। মোৰ লগত আহকচোন। পিছফালে ৰুম দুটা আছে। অলপ চাই লওক।\nতেওঁ মোক ক’লে। মই তেওঁৰ পাছে পাছে গলো। পাছফালে তেওঁ মোক দুটা ৰূম দেখুৱালে। বেচ আহল-বহল ৰুম। বাহিৰত ওচৰতে টিউবৱেল আৰু বাথৰুম আছে। জুই ধৰি ভাত ৰান্ধিবলৈ বাহিৰত চালি এখনেৰে সৈতে জুইশাল এটাও আছে।\n__ হ’ব…হ’ব…। কাম চলি যাব।\nমোৰ মনটোত আনন্দ লাগি আহিল। ভবাতকৈ ভাল ৰুম এটাই পালো। তাকো কামৰ ওচৰতে। ভাড়াৰ বন্দোৱস্তি কৰি পেলালো। পাঁচশ টকা এডভাঞ্চো দি দিলো।\n__ আপুনি কোনো চিন্তা নকৰিব। যিমানদিন থাকে থাকক। ময়ো কাষৰ ৰুম এটাতে থাকো। ইহঁতে একো দিগদাৰী নাপায়…\nতেওঁ ক’লে। লগতে ইজনে সিজনৰ মোবাইল নম্বৰো ললো। গধূলিলৈ বস্তু-বাহানি, হাণ্ডি-বৰ্তনেৰে বনুৱাকেইজনক ৰুম দুটাত আনি সুমুৱালোহি। তাহাঁতেও পকা ৰুম দুটা পাই সুখী হ’ল। তাহাঁতে বাহিৰত জুই ধৰি ৰন্ধা-বঢ়া আৰম্ভ কৰি দিলে। ময়ো সিহঁতৰ পৰা আৰু মালিকৰ পৰা বিদায় লৈ ঘৰমুৱা হ’লো।\n। । নিশা এঘাৰমান বাজিছে। এনেতে মোবাইলটো বাজি উঠিল। বনুৱাৰ চৰ্দাৰ কৃষ্ণৰ ফোন। ইমান নিশা কিয়বা ফোন কৰিলে সি….! কাৰণ ইহঁত সন্ধিয়া ছটা বজাৰ ভিতৰত শুই পুৱা চাৰিটামান বজাৰ পৰা কামতেই লাগি যায়..।\n__ কৃষ্ণ, ক চোন..কি হ’ল…?\n__ দাদা, ইয়াত থাকিব নোৱাৰি….\n__ কিয়? কি হ’ল…!\n__ ৰাতি ৰাতি টিনৰ ওপৰত কোনোবাই খোজকাঢ়ি ফুৰে! …\n__ হাঁ! …কি কৱ..? ..মেকুৰী চেকুৰীও হ’ব পাৰে… বা বান্দৰো হ’ব পাৰে…..!\n__ নহয় দাদা… মেকুৰী বা বান্দৰ হবই নোৱাৰে…! কিবা গধুৰ বস্তু…! এইটো ঘৰত থাকিব নোৱাৰিম দাদা….\n__ ঘৰৰ মালিক কত..?\n__ ক’ব নোৱাৰো দাদা…\n__ …. এটা কাম কৰ..আজি যেনে তেনে থাক…এই ৰাতিখননো কি উপায় আছে ক…?!! কাইলৈ ৰাতিপুৱাই গৈ আছো…\n__ হ’ব দাদা…। …কিন্তু এইটো ঘৰত আমি নাথাকো….!\n__ হ’ব দে। কাইলৈ বেলেগ এটা ঘৰ বিচাৰিম। তহঁতে ভয় নাখাবি…\n__ হ’ব দাদা…..\nকৃষ্ণক অভয় দি ফোনটো থৈ দিলো। দুঃচিন্তাত পৰিলো। এই বনুৱাবোৰে যদি ভয় খাই ৰাতিপুৱাই পলাই যায়..মোৰ মহা মস্কিল হব… সচাকৈয়ে ভুত-চুত কিবা আছে নেকি বাৰু ঘৰটোত…! সেই দোকানীজন আৰু মানুহটোৰ কথা-বতৰাবোৰ মনত পৰিল..। তেওঁলোকৰ মতে ঘৰটোত ভাড়াতীয়া এসপ্তাহৰ বেছিদিন নাথাকে…। নানা ধৰণৰ চিন্তা লৈ আকৌ বিচনাত পৰিলো। চিলমিলকৈ টোপনি আহিছিল মাত্ৰ; আকৌ ফোনটো বাজি উঠিল। এইবাৰ মালিকৰ ফোন।\n__ হেল্ল’, কওকচোন….দাদা…\n__ আপুনি এইবোৰ কি মানুহ আনি ৰাখিলে!\nমালিক জনে প্ৰায় জকজকাই উঠিল।\n__ কি হ’ল কওকচোন…!\n__ সিহঁতে কি কৰিছে জানে..?\n__ কি কৰিছে?\n__ ঘৰত মনে মনে ছোৱালী সুমুৱাইছে…!\n__ আমি ইজ্জত থকা মানুহ..আপুনি কাইলৈয়ে ঘৰ খালী কৰি দিয়ক!\n__ হ’ব বাৰু…। কাইলৈয়ে মই ঘৰ এৰি দিম। ৰাতিপুৱা মই গৈ আছো… আপুনি চিন্তা নকৰিব…\n__ আৰু কি কৰিছে জানে..?\n__ ৰাতি ঘৰৰ টিনৰ ওপৰত উঠি কেঁচা আম চিঙিছে.. মনে মনে। এইবোৰ কাম কৰিব লাগে নেকি কওক..!\n__ নাই নাই সিহঁতে সেয়া ভুল কৰিছে.. মই পুৱাই গৈ আছো। আপুনি টেনচন্ নলব….\nসিফালে ফোনটো কাটি দিলে। মোৰ কৃষ্ণৰ ওপৰতে খং উঠিল। দুনীয়াৰ বদমাচি কামবোৰ কৰি ধৰা পৰিবি; এতিয়া মাৰ খাও বুলি ভূতৰ ওপৰত দোষ জাপি ইয়াৰ পৰা পলোৱাৰ মতলব..। মোৰ অলপ ভয়ো লাগিল সিহঁতে যদি কিবা ছোৱালী সংক্ৰান্তীয় অপৰাধ কৰি পাব্লিকৰ পিটন পায়…মোৰো নাক-কাণ কটা যাব…! পুলিচৰ ঝামেলাবোৰটো আছেই…! এশ এবুৰি দুঃচিন্তাৰে আকৌ বিচনাত পৰিলো।\n। । পিছদিনা দহটামান বজাত মাৰ্ঘেৰিটা পালোগৈ।সেই ঘৰটোলৈ সোমাই গৈয়েই দেখিলো পদূলিমুখতে আটাইকেইটা বনুৱা বস্তু-বাহানি বান্ধি মোলৈ অপেক্ষা কৰি বহি আছে। মালিকে সিহঁতক কিবা-কিবি গালি দি আছে। মোক দেখি মালিকজনে উত্তেজিতভাৱে আগবাঢ়ি আহিল।\n__ সোধক, আপুনিয়েই সোধক সিহঁতৰ ৰূমত কালি ৰাতি ছোৱালী সোমাইছিল নে নাই..!\nতেওঁ চিঞৰি উঠিল। মই কৃষ্ণলৈ চালো।\n__ কৃষ্ণ, কথাটো হয় নেকি…?\n__ কি কয় দাদা..! আমি কাম কৰি খোৱা মানুহ….গাৱঁত লৰা ছোৱালীৰে পৰিয়াল এৰি আহিছো…! দুপইছা বেছিকৈ ঘটো বুলিয়েই ইমান দুৰলৈ আহিছো… সেইবোৰ কাম কৰিবলৈ আমি ইয়ালৈ অহা নাই….\n__ মিছা..মিছা..সকলো মিছা কথা..! মই নিজ চকুৰে দেখিছো ইহঁতৰ ৰুমত মাইকী মানুহ সোমোৱা….আচ্ছা..আচ্ছা..ঠিক আছে..তহঁতে যে ৰাতি ঘৰৰ চালৰ ওপৰত উঠি আম চিঙিছিলি সেইটোও কি মিছা..?!! সোধক.. সোধক আপুনিয়েই সোধক….!\nমালিকে মোলৈ চাই কৈ উঠিল।\n__ কৃষ্ণ..হয়নে কথাটো..?\n__ দাদা দিনৰ দিনটো কোৰ মাৰি ৰাতি এঘাৰটা বাৰটা বজাত ঘৰৰ ওপৰত উঠি আম পাৰিবলৈ কোন যাব..! কওক..!\nকৃষ্ণৰ কথাও মিছা নহয়। মই আকৌ মালিকলৈ চালো। মই আচলতে কিবা এটা বেবেৰিবাঙৰ মাজত সোমাই পৰিলো…কোন সচাঁ কোন মিছা..! এই বনুৱাকেইটাও মোৰ এদিনীয়া চিনাকি… ঘৰৰ মালিকো এদিনীয়া চিনাকী…..\nতেনেতে কৃষ্ণ মোৰ ওচৰলৈ আহিল। সি মোৰ কাণে-কাণে ক’লে, “আপোনাক ফোন কৰাৰ পাছত আমি আটাইকেইটা ঘৰৰ টিনৰ ওপৰতনো কি উঠি আছে সাহস কৰি চাবলৈ ওলাই আহিছিলো। দেখিলো মালিকে নিজেই টিঙৰ ওপৰত উঠি আম পাৰি আছে…!”\n__ আচ্ছা…আচ্ছা…এটা কথা ইহঁতক সোধক…ইহঁতে সাৱিত্ৰীক কেলেই জোকাইছিলে…?\nমালিকে মোলৈ চাই কঁকালত দুয়ো হাত দি ক’লে। মই প্ৰশ্নবোধক দৃষ্টিৰে কৃষ্ণলৈ চালো। কৃষ্ণইও মোলৈ বুৰ্বকৰ দৰে চালে।\n__ কোন সাৱিত্ৰী….!!??\nমই সুধিলো গিৰীহঁতক।\n__ মোৰ পত্নী..!\n…পত্নী….! মোকটো দোকানীজনে কোৱামতে এওঁ বিয়া কৰোৱা নাই….! তেন্তে হঠাতে আকৌ কেনেকৈ পত্নীৰ অৱিৰ্ভাৱ হ’ল….!\n__ তেনেহ’লে আপোনাৰ মিছেছ.. মানে সাৱিত্ৰী বৌদিক মাতি দিয়কচোন…\nমই এনেয়েই কৈ উঠিলো।\n__ আচ্ছা.. মাতি দিছো ৰ’ব..। সেইয়া সাৱিত্ৰী তাতে ৰৈ আছে। এই…এই .. সাৱিত্ৰী…! এইফালে আহচোন.. দাদাই মাতিছে। …কালিৰ ঘটনাটো কৈ দে…\nমালিকে সেই ডাঙৰ শেৱালী ফুলৰ গছজোপালৈ চাই চিঞৰি উঠিল। আমি কিন্তু শেৱালি জোপাৰ তলত কাকো নেদেখিলো! তেতিয়াহে লাহে লাহে আচল ৰহস্যটোৰ কথা মোৰ মনৰ মাজত উন্মোচিত হ’ল। ময়ো লগে লগে শেৱালী জোপালৈ চালো।\n__ নমস্কাৰ সাৱিত্ৰী বৌদি…! কালি ৰাতি মোৰ এই বনুৱা কেইটাই আপোনাক যি ব্যৱহাৰ কৰিলে, তাৰ বাবে মই লাজ পাইছো….আৰু তাৰ বাবে ক্ষমা বিচাৰিছো….\nময়ো শেৱালী জোপাৰ ফালে চাই এনেয়েই কৈ উঠিলো। কথাষাৰ কৈ মই ঘৰৰ গৃহস্থলৈ চালো। তেওঁৰ মুখখন আনন্দত উৎফল্লিত হৈ পৰিছে।\n__ আহক ..আহক ৰুমটো চাই লওক.. কোনো টেনচন নলব..মইটো লগতে থাকো….কোনো চিন্তা নাই…\nমালিকে আমাক উদ্দেশ্যি কথা কৈ কৈ ঘৰটোৰ পিছফালে আগবাঢ়িল। মই মন কৰিলো কৃষ্ণ আৰু তাৰ পাৰ্টীয়ে লৰালৰিকৈ বস্তু-বাহানিবোৰ কান্ধত লৈ জপনা খুলি আগলৈ ঢাপলি মেলিছে। ময়ো সিহঁতৰ পিছে পিছে আগবাঢ়িলো।\n…আজিয়েই এটা ভাৰাঘৰ যেনে-তেনে বন্দোৱস্ত কৰিবই লাগিব……!!\n« চৰ্টকাট – মল্লিকা শৰ্মা বৰদলৈ\nমৰম-চেনেহ – সৌমিত্ৰ যোগী »\nভিন্নস্বাদৰ ! 🙂\nপ্ৰিয় লিখকৰ সুন্দৰ লেখনী, পঢ়ি আপ্লুত হ’লো\nবৈদুৰ্য্যদাৰ লেখনী মানেই হৃদয়ত এক উৎকণ্ঠা, এক আবেগ।\nভাল লাগিল ।সঁচাই আজৱ।\nসঁচাই ভিন্নস্বাদ। পঢ়ি আপ্লুত হ’লো..\nএক মিনিটৰ বাবে কাহিনীটো যদি সচা বুলি ভাবি লও, ৰাতিটো ভাল তিষ্ঠিলে দেই বনুৱা কেইজন!\nবৰ ধুনীয়া লাগিল দেই ৷ আগলৈও ফটাঢোলত আপোনাৰ লেখাৰে আমাক ভিন্নস্বাদৰ সোৱাদ দিব বুলি আশা কৰিলো ৷\nআজৱ অভিজ্ঞতা! কি সুন্দৰ বৰ্ণনা ! সেইবাবেই হয়তো আপুনি বৈদুৰ্য্য বৰুৱা।\nপ্ৰিয় লিখকজনৰ ভাল লগা লিখনি।বহুত ভাল লাগিল।\nএই লেখাটো পঢ়ি থাকোতে চকুৰে ঘটনাবোৰ দেখি থকা যেন লাগিছিল।\nআপোনাৰ লেখা বিস্ময়ত আগতে মিচ নকৰো। বঢ়িয়া লাগে পঢ়ি। এইটোও বৰ ভাল লাগিল।\nসঁচাকৈ ভিন্নস্বাদ পালোঁ। বৰ ভাল লাগিল।\nচেণ্টুদাই গম পালে বিজিনিছ একটা পাই গল হয়,বৈদুৰ্য্যদা\nHaha. Val lagil.\nঅপু আৰু চেণ্টু দাক আকৌ আনকচোন


Health Tips- বজাৰলৈ আহিছে পটল ! এই পাচলিবিধ নিয়মীয়াকৈ খালে বহুতো জটিল ৰোগৰ পৰা পৰিত্ৰাণ পাব ...– News18 assam\nHome » photogallery » health-well-being »Health Tips: বজাৰলৈ আহিছে পটল ! এই পাচলিবিধ নিয়মীয়াকৈ খালে বহুতো জটিল ৰোগৰ পৰা পৰিত্ৰাণ পাব ...\nHealth Tips: বজাৰলৈ আহিছে পটল ! এই পাচলিবিধ নিয়মীয়াকৈ খালে বহুতো জটিল ৰোগৰ পৰা পৰিত্ৰাণ পাব ...\nপটলে (Pointed Gourd) বিভিন্ন ৰোগ নিৰাময় কৰে। ই এক স্বাস্থ্যকৰ আহাৰ ((Health Tips)। ইয়াত ভিটামিন বি১. বি২ আৰু ও ভিটামিন আৰু কেলচিয়াম থাকে। মুৰৰ বিষৰ পৰা ওজন হ্ৰাস কৰিবলৈ পটলৰ কোনো বিকল্প নাই।\n| March 07, 2022, 15:17 IST\nযিকোনো প্ৰকাৰে পটলে (Pointed Gourd) বিভিন্ন ৰোগ নিৰাময় কৰে। ই এক স্বাস্থ্যকৰ আহাৰ ((Health Tips)। ইয়াত ভিটামিন বি১. বি২ আৰু ও ভিটামিন আৰু কেলচিয়াম থাকে। মুৰৰ বিষৰ পৰা ওজন হ্ৰাস কৰিবলৈ পটলৰ কোনো বিকল্প নাই। আটাইতকৈ জনপ্ৰিয় পাচলিবোৰৰ ভিতৰত এটা হ'ল পটল। এইটো ইতিমধ্যে বজাৰত আছে। যদিও এতিয়া মূল্য অলপ বেছি, এই পাচলিৰ চাহিদা আৰু যোগান দুয়োটা গ্ৰীষ্মকালত সমান। এই পাচলি খোৱাৰ পৰা আপুনি যথেষ্ট লাভালাভ লাভ কৰিব।\nপাত্ৰটোত খুব কম কেলৰি আছে। অৱশ্যে, ই পেট ভৰ্তি ৰাখে। গতিকে ওজন হ্ৰাস কৰিবলৈ, পটলৰ বৈকল্পিক ওজন হৈছে ন্যায্য ওজন।\nইয়াত ভিটামিন এ, ভিটামিন চি আৰু এণ্টিঅক্সিডেণ্ট থাকে। ই ছালৰ বাবেও উপকাৰী! মুক্ত ৰেডিকেলৰ বিস্তাৰ প্ৰতিৰোধ কৰিলে ছালত বয়সৰ প্ৰভাৱ পৰিব নোৱাৰে।\nপটলে তেজ বিশুদ্ধ কৰে। কলেষ্টেৰল আৰু ৰক্ত শৰ্কৰা হ্ৰাস কৰে। আয়ুৰ্বেদ চিকিৎসাত, ঠাণ্ডা, জ্বৰ আৰু ডিঙিৰ বিষৰ ক্ষেত্ৰত পটল খাবলৈ কোৱা হয়।\nপচলত পৰ্যাপ্ত আঁহ থাকে যি খাদ্য হজম কৰাত সহায় কৰে। লগতে, গেষ্ট্ৰোইনটেস্টাইনেল আৰু যকৃতৰ সমস্যা সমাধান কৰাত বিশেষজ্ঞ। লগতে পটলৰ বীজে কোষ্ঠকাঠিন্য হ্ৰাস কৰে। পটল আৰু ধনিয়া পাতবোৰ পানীত তিয়াই ৰাখক। এই মিশ্ৰণটো ৩ ভাগত বিভক্ত কৰক আৰু ইয়াৰ সৈতে মৌ মিহলি কৰক আৰু দিনত ৩ বাৰ খাওক। হজমৰ সমস্যাটো ওচৰলৈ নাহে।\nমূৰত চুলি গজাটো পটল উপযোগী। মূৰত পটলৰ ৰস লগালে মূৰৰ বিষ হ্ৰাস হয়। পটলৰ পাতৰ ৰসে আঘাত নিৰাময় কৰাত সহায় কৰে ।


বিদেশীৰ নাম কৰ্তনৰ দায়িত্ব ৰাইজৰ মূৰত দি মুখ্য মন্ত্ৰীয়ে নিজে মূৰপোলোকা মাৰিছে : আছু\n“মুখ্য মন্ত্ৰীয়ে নিজৰ দায়িত্ব পালন নকৰিলে সময়ে ক্ষমা নকৰিব”\nDecember 1, 2018 8:11 pm\nআছুৰ সংবাদমেলৰ দৃশ্য। ১ ডিচেম্বৰত।\nসুযোগ পালেই ৰাষ্ট্ৰীয় নাগৰিকপঞ্জী প্ৰস্তুতৰ কৃতিত্বৰ দাবী কৰি থকা বিজেপি চৰকাৰে প্ৰকৃততে শুদ্ধ এন আৰ চিৰ বাবে কিমান কাম কৰিছে? মুখ্য মন্ত্ৰী সোণোৱালে কি দায়িত্ব পালন কৰিছে? এই গুৰুত্বপূৰ্ণ প্ৰশ্ন উত্থাপন কৰিছে আছুৰ নেতৃত্বই।\nআছুৰ অভিযোগ, এন আৰ চিৰ খচৰাত সোমাই থকা সন্দেহযুক্ত নাগৰিকৰ নাম কৰ্তনৰ বাবে চৰকাৰে নিজে একো নকৰি ৰাইজলৈ দায়িত্ব ঠেলি দি হাত সাৱটি বহি আছে। লগতে মুখ্য মন্ত্ৰীজনে কিছুমান প্ৰৰোচনামূলক মন্তব্য কৰি আহিছে।\nগুৱাহাটীৰ চহিদ ন্যাসত আজি এখন সংবাদমেলত আছুৰ মুখ্য উপদেষ্টা ড০ সমুজ্জ্বল কুমাৰ ভট্টাচাৰ্যই দুৰ্বল ভূমিকাৰ বাবে চৰকাৰ আৰু মুখ্য মন্ত্ৰী সোণোৱালক কঠোৰ সমালোচনা কৰে।\n“মুখ্য মন্ত্ৰীয়ে নিজে একো দায়িত্ব পালন নকৰি আনৰ গাত দোষ জাপি দিব বিচাৰিছে। উচ্চতম ন্যায়ালয়ৰ নিৰ্দেশনাৰ আধাৰত মুখ্য মন্ত্ৰী আৰু অসম চৰকাৰে সন্দেহযুক্ত বিদেশীৰ নাম কৰ্তন বাতিল কৰিবলৈ নিজৰ ফালৰ পৰা ক্ষমতা প্ৰয়োগ কৰিব পাৰে। কিন্তু তাকে নকৰি মুখ্য মন্ত্ৰীগৰাকীয়ে কিছুমান প্ৰৰোচনামূলক মন্তব্য কৰি আহিছে।” সমুজ্জ্বলে কয়।\nউল্লেখ্য যে যোৱা কেইদিনমানত মুখ্য মন্ত্ৰীয় সৰ্বনন্দ সোণোৱালে পঞ্চায়ত নিৰ্বাচনৰ প্ৰচাৰ সভাবোৰত এন আৰ চিত সোমাই থকা বিদেশী নাগৰিকৰ বিৰুদ্ধে আপত্তি দাখিল কৰিবলৈ ৰাইজক আহ্বান জনাই আহিছে। ইয়াক এক প্ৰকাৰৰ প্ৰৰোচনামূলক বুলি অভিহিত কৰে আছুৱে।\nআনহাতে আছুৱে কয়, “মুখ্য মন্ত্ৰী আৰু অসম চৰকাৰে কৰিব লগীয়া কামৰ দায়িত্বৰ পৰা হাত সাৰিবলৈ আনৰ ওপৰত এই দায়িত্ব ঠেলি দিব বিচাৰিছে।”\nআছুৰ মতে, শুদ্ধ নাগৰিকপঞ্জী প্ৰস্তুত কৰাৰ দায়িত্ব চৰকাৰৰ আৰু এন আৰ চিৰ ৰাজ্যিক সমন্বয়ক প্ৰতীক হাজেলাৰ।\n“মুখ্য মন্ত্ৰীগৰাকীয়ে নিজৰ দায়িত্ব পালন নকৰাৰ বাবে তেওঁক সময় আৰু জাতিয়ে ক্ষমা নকৰিব।” আছুৰ নেতৃত্বই কয়।\nউল্লেখযোগ্য যে মুখ্য মন্ত্ৰীয়ে এখন নিৰ্বাচনী সভাত কৈছিল, “এন আৰ চিত বিদেশীৰ নাম থাকি গ’লে পাছত হায়ৈ বিয়ৈ কৰি লাভ নাই।”\nকিন্তু মুখ্য মন্ত্ৰীৰ এই মন্তব্যত সমুজ্জ্বল ভট্টাচাৰ্যই কয়, “মুখ্য মন্ত্ৰীয়ে উচ্চতম ন্যায়ালয়ে দিয়া নিজৰ দায়িত্বখিনিয়ে পালন নকৰিলে।”\nআছুৱে আজি সংবাদমেলত স্পষ্ট কৰি দিয়ে যে এন আৰ চি উন্নীতকৰণ প্ৰক্ৰিয়াটো উচ্চতম ন্যায়ালয়ে তদাৰক কৰিলেও ন্যায়ালয়ে বান্ধি দিয়া আইনৰ আধাৰত প্ৰশাসন যন্ত্ৰটো মুখ্য মন্ত্ৰী আৰু অসম চৰকাৰৰ নিৰ্দেশত চলিব লাগে। মুখ্য মন্ত্ৰী আৰু চৰকাৰে আগ্ৰহ দেখুৱালে এখন শুদ্ধ নাগৰিকপঞ্জী পোৱাত সহায়ক হ’ব।\nছাত্ৰ সন্থাৰ নেতৃত্বই ইয়াকো কয় যে অসম চুক্তি ৰূপায়ণৰ বাবে নাগৰিকত্ব আইনত বিশেষ ধাৰা অন্তৰ্ভুক্ত আছে। এই ধাৰা প্ৰয়োগ কৰি অসম চৰকাৰৰ বিষয়াসকলে সন্দেহযুক্ত নাগৰিকৰ নাম চূড়ান্ত খচৰাৰ পৰা বাদ দিয়াৰ ব্যৱস্থা গ্ৰহণ কৰিব পাৰে।\nএন আৰ চিখন পূৰ্ণ ৰূপত প্ৰকাশ পোৱাৰ আগলৈ আইনৰ আধাৰত বিষয়াসকলে নিজাববীয়াকৈ অনুসন্ধান চলাব পাৰে। চূড়ান্ত খচৰাত থকা কোনো লোককো বিষয়াসকলে সন্দেহবশতঃ শুনানিৰ বাবে মাতিব পাৰে আৰু তথ্য-পাতি পুনৰ বিচাৰ কৰি চাব পাৰে। কিন্তু সৰ্বানন্দ সোণোৱাল নেতৃত্বাধীন চৰকাৰখনে তেনে কোনো ব্যৱস্থা গ্ৰহণ কৰা নাই।\nইয়াৰ উপৰি উচ্চতম ন্যায়ালয়ে দাবী আৰু আপত্তিৰ প্ৰক্ৰিয়া চলি থকা সময়তে ৰাজ্য চৰকাৰক নাগৰিকপঞ্জীৰ বাবে আবেদন কৰা সকলো আবেদনকাৰীক বায়’মেট্ৰিক তথ্য-পাতি সংগ্ৰহ কৰিবলৈ নিৰ্দেশ দিছিল। কিন্তু অসম চৰকাৰে এই পৰ্যন্ত এই দিশটোত এতিয়ালৈ কোনো ৱ্যৱস্থা লোৱা নাই।\nছাত্ৰ সন্থাৰ নেতৃত্বই উপৰোক্ত উদাহৰণসমূহেৰে অসম চৰকাৰৰ লগতে মুখ্য মন্ত্ৰী সৰ্বানন্দ সোণোৱালক কঠোৰ ভাষাৰে সমোলাচনা কৰি ‘আনৰ গাত দোষ জাপি দিয়াতকৈ নিজৰ দায়িত্ব পালন কৰিলে ৰাজ্যখনৰ ভৱিষ্যত সুৰক্ষিত হ’ব’ বুলি মন্তব্য কৰে।\nলগতে অবৈধ বাংলাদেশীৰ নামমুক্ত এন আৰ চি প্ৰকাশ নোহোৱা পৰ্যন্ত ‘হায়ৈ-বিয়ৈ কৰিয়েই থাকিম’ বুলিও আছু নেতৃত্বই প্ৰকাশ কৰে।


নিধানপুৰ তাম্ৰলিপি - অসমীয়া ৱিকিপিডিয়া\nনিধানপুৰ তামৰ ফলি\n২৯ ডিচেম্বৰ ১৯১২\nনিধানপুৰ, ছিলেট জিলা, বাংলাদেশ\nভাস্কৰ বৰ্মণৰ শাসনকাল\nসময়কাল / সংস্কৃতি\nভাৰতীয় সংগ্ৰাহালয়, কলকাতা\nনিধানপুৰ তাম্ৰলিপি বা নিধানপুৰ তাম্ৰশাসন (ইংৰাজী: Nidhanpur copperplate inscription) সপ্তম শতিকাৰ কামৰূপ ৰাজ্যৰ ৰজা কুমাৰ ভাস্কৰ বৰ্মাৰ ৰাজত্বকালত জাৰি কৰা তামৰ ফলিত খোদিত তাম্ৰলিপি বা তাম্ৰশাসন। এই তাম্ৰলিপি বা তাম্ৰশাসনত ৰজা ভাস্কৰবৰ্মণে ব্ৰাহ্মণসকলক নিষ্কৰ ভূমি প্ৰদান কৰাৰ বৰ্ণনাৰ সৈতে এই তামৰ ফলি জাৰি কৰিছিল। বৰ্তমানৰ বাংলাদেশৰ ছিলেটৰ বিয়ানীবাজাৰৰ ওচৰত অৱস্থিত পঞ্চখণ্ড পৰগণাত এই তামৰ ফলি পোৱা গৈছিল। বুৰঞ্জীবিদসকলে বিশ্বাস কৰে যে ব্ৰাহ্মণসকলক প্ৰদান কৰা নিষ্কৰ ভূমিও এই অঞ্চলত অৱস্থিত। সংস্কৃত ভাষাত লিখা এই তাম্ৰশাসনত ৰজা ভাস্কৰবৰ্মণে দান কৰা ২০০ৰো অধিক ব্ৰাহ্মণৰ নাম উল্লেখ আছে।\nভাৰতৰ বিভিন্ন প্ৰান্তত উদ্ধাৰ হোৱা ভাস্কৰ বৰ্মণৰ বিভিন্ন তাম্ৰশাসনে তেওঁৰ ৰাজত্ব কাল আৰু অন্যান্য সমসাময়িক ঘটনাবোৰ প্ৰকাশ কৰে। কামৰূপৰ ৰজাসকলে ব্ৰাহ্মণসকলৰ সম্পত্তি দান কৰা বা যুদ্ধ বিজয় উপলক্ষে স্মাৰক নিৰ্মাণ কৰাৰ প্ৰথা আছিল।\n১৯১২ চনৰ ২৯ ডিচেম্বৰত পঞ্চখণ্ড পৰগণাৰ ওচৰৰ নিধানপুৰ গাঁৱত স্থানীয় মাটিৰ স্তূপ খনন কৰা সময়ত ছয় খণ্ডৰ গজ চিহ্নিত তাম্ৰলিপি আৰু কামৰূপৰ ৰজাসকলৰ সাতটা শিলালিপি পোৱা গৈছিল। ম'হ পালনৰ বাবে এটা ঘৰ নিৰ্মাণ কৰোঁতে স্থানীয় লোকে ইয়াক আৱিষ্কাৰ কৰিছিল। স্থানীয় লোকসকলে ইয়াক গুপ্তধন বুলি ভাবি পঞ্চখণ্ডৰ জমিদাৰ পৱিত্ৰনাথ দাস ওচৰলৈ লৈ গৈছিল। জমিদাৰ পৱিত্ৰনাথে লিপিসমূহৰ প্ৰকৃত অৰ্থ বুজি পাইছিল আৰু সেইবোৰ ক্ৰয় কৰিছিল। তাৰপিছত তেওঁ এইখিনি শিলচৰৰ (বৰ্তমান অসম, ভাৰত) কৰ্তৃপক্ষৰ দৃষ্টি আকৰ্ষণ কৰিছিল। জমিদাৰ পৱিত্ৰনাথ দাসে লিপিসমূহ কলকাতাত অৱস্থিত ভাৰতীয় সংগ্ৰহালয় কৰ্তৃপক্ষক প্ৰদান কৰে।\nপণ্ডিত পদ্মনাথ ভট্টাচাৰ্য বিদ্যাবিনোনে নিধানপুৰৰ তাম্ৰলিপি অনুবাদ কৰি 'কামৰূপশাসনাৱলী' গ্ৰন্থত প্ৰকাশ কৰিছিল। গ্ৰন্থখন ১৯৩১ চনত ৰংপুৰ সাহিত্য প্ৰতিষ্ঠানৰ দ্বাৰা প্ৰকাশিত হৈছিল। এই গ্ৰন্থখনত তেওঁ নিধানপুৰ তাম্ৰলিপিক নিধনপুৰ লিপি বুলি উল্লেখ কৰিছে।\n↑ Sircar, Dineshchandra (1971). Studies in the geography of ancient and medieval India. Motilal Banarsidass. পৃষ্ঠা. 161.\n↑ Chatterjee, Suhas (1998). Indian Civilization and Culture. M.D. Publications Pvt. Ltd.. পৃষ্ঠা. 432.\n↑ 3.0 3.1 Vidyavinoda, Padmanatha Bhattacharya. Hultzsch, E.. ed. Epigraphia Indica Vol. - XII (1913 - 1914). পৃষ্ঠা. 65–79. https://archive.org/details/in.ernet.dli.2015.70037.\n↑ Epigraphia Indica Vol XII and XIX\n"https://as.wikipedia.org/w/index.php?title=নিধানপুৰ_তাম্ৰলিপি&oldid=270262"ৰ পৰা অনা হৈছে\nএই পৃষ্ঠাখন ০৬ এপ্ৰিল, ২০২১ তাৰিখে ২১:০৬ বজাত অন্তিম সংশোধন কৰা হৈছিল।


এক্সট্ৰা ক্লাচৰ আঁৰে আঁৰে – শ্ৰী খনিন্দ্ৰ ভূষণ মহন্ত – ফটাঢোল\nএক্সট্ৰা ক্লাচৰ আঁৰে আঁৰে – শ্ৰী খনিন্দ্ৰ ভূষণ মহন্ত\nঅৱচেতনভাবে কল্পনা বিলাসী মন এটা গঢ় লৈ উঠাৰ বাবেই নেকি, ষষ্ঠ শ্ৰেণীৰ পৰাই উপন্যাস পঢ়িবলৈ আৰম্ভ কৰিছিলোঁ৷ ভালকৈ একো বুজি পোৱা নাছিলোঁ যদিও, পঢ়ি কিবা এটা ভাল লাগিছিল৷ বিশেষকৈ নায়ক-নায়িকাৰ মাজৰ সেই বিশেষ কথোপকথন তথা বৰ্ণনাবোৰে মোক বেলেগ এটা সোৱাদ দিছিল৷ এই যে দুডলীয়া বেণী গুঠি নায়িকা স্কুলৰ পৰা আহি থাকে, পিন্ধনত চাদৰ-মেখেলা৷ আদ-বাটতে চাইকেলত আহি থকা নায়কৰ সৈতে ভেটা-ভেটি৷ তাৰ পাছত দুয়ো ওচৰা-ওচৰিকৈ খোজ কাঢ়ি গৈ থাকে৷ নায়কে এহাতে চাইকেল ঠেলে, আনটো হাতেৰে চোলাটো এনেই ঠিক কৰি লয়৷ ইফালে লাজত ৰঙা পৰা দুগালৰ সৈতে বতাহে নচুৱাই থকা চুলিখিনি হাতেৰে সামৰি সামৰি গৈ থাকে নায়িকা! হঠাৎ যদি কোনোবা চিনাকি সন্মুখত ওলাইহি, দুয়োৱে ইজন-সিজনক চিনি নোপোৱাৰ ভাও দিয়া ইত্যাদি ইত্যাদি…\nকি নাথাকে সেই কথাখিনিত! দুয়ো-দুয়োৰে চিনাকি হৈয়ো অচিনাকি, কিছু লাজ, কিছু ভয়৷ বুকু ভৰি থকা মৰম৷ প্ৰেমৰ ওপৰত এনেকুৱা ধাৰণা এটাকে লৈ বহু দিন জীয়ালোঁ৷ আলেঙে-আলেঙে সপোনো দেখিলোঁ৷ সেই কাহিনীৰ নায়কৰ দৰে ময়ো কাৰোবাৰ কাষে কাষে খোজ দিছোঁ, দেউতা অফিচলৈ যায় বাবে আমাক তেনেকৈ দেখাৰ কোনো উপায় নাই৷ খেলি-মেলি লাগে সৰু মামাকলৈহে! “কি কৰিম মই তেতিয়া?”, “ঘৰলৈ আহি কি উত্তৰ দিম?” জাতীয় প্ৰশ্নবোৰে বিজুলী সঞ্চাৰ গতিৰে মোৰ মনত ঢৌ খেলিবলৈ লয়৷ “নাই নাই দেই! ইমান ‘ৰিস্ক’ লৈ প্ৰেম কৰিব নোৱাৰি পাই৷ ভাৰ মে’ যায়ে উপন্যাসৰ সেই প্ৰেমময় শব্দবোৰ…!”\nদিনবোৰ তেনেকৈয়ে গৈয়ে থাকিল৷ লগৰ বহুতকে প্ৰেমৰ অথাই সাগৰত কক-বকাই থকাও তেনেই ওচৰৰ পৰা দেখিলোঁ৷ দেখিলোঁ ছোৱালীৰ ঘৰৰ পৰা ‘কমপ্লেইন’ অহাৰ পাছত স্কুলত কেনেকুৱা গণ প্ৰহাৰ হয়! সাতে-সোতৰে আঙুৰ টেঙাৰ দৰে প্ৰেমক মোৰ দৰে কেইবাটায়ো ‘গলগ্ৰহ’ বুলি কৈ সান্ত্বনা লভিলোঁ৷ উপায়ো নাছিল বাৰু৷ স্কুলীয়া জীৱনৰ তেনেকৈয়ে সমাপ্তি ঘটিল৷ হায়াৰ ছেকেণ্ডাৰীও ঘৰৰ ওচৰৰ কলেজতে পঢ়িলোঁ বাবে পটৰ বৰ বিশেষ পৰিৱৰ্তন নহ’ল৷\n‘কচিং’ কৰিবলৈ গুৱাহাটীলৈ যোৱাৰ পাছতহে কথাই বেলেগ ৰূপ ল’লে৷ মানে ঘৰৰ বান্ধোনৰ পৰা একে কোবে এৰাল ছিগা মুকলি গৰুটো হোৱাৰ দৰে হ’লোঁ৷ যি মন যায়, যেনেকৈ মন যায় তেনেকৈয়ে দিনবোৰ চলি যাবলৈ ল’লে৷ আমাৰ ‘বেটচ্’ত মাত্ৰ পাঁচজনী ছোৱালী আৰু ল’ৰা আমি ত্ৰিশজন৷ সময় পাৰ হোৱাৰ লগে লগে প্ৰায় সকলোবোৰ ইজন-সিজনৰ বন্ধু হ’লোঁ৷ ফোন নম্বৰৰ আদান-প্ৰদানো চলিল৷ বয়সৰ দোষ বুলিয়েই হওক বা আন কিবাই হওক, সদাই প্ৰথম বেঞ্চত বহি থকা এজনীৰ প্ৰতি মোৰ দূৰ্বলতা বাঢ়িল৷ দৈনিক পাঁচশ মেচেজ দিব পৰা যুগৰ কথা সেইটো৷ খুউব সম্ভৱ শুকুৰবাৰ আছিল (দুদিন পাছত আমাৰ ‘ক্লাচ টে’ষ্ট’ আছিল)৷ মই বুজি নোপোৱা পদাৰ্থ বিজ্ঞানৰ প্ৰশ্ন এটাৰ উত্তৰ বিচাৰি তাইক মেচেজ কৰিছিলোঁ৷ অত্যন্ত মেধাৱী আৰু ‘চিৰিয়াচ’ বুলি আমাৰ মাজত তাইৰ নাম আছিল৷ আৰু মোৰ বিশ্বাসক ভঙ্গ হ’বলৈ নিদি তাই বৰ সহজকৈ মোক উত্তৰটো মেচেজতে বুজাই দিছিল৷ সেয়াই আৰম্ভণি৷ তাৰ পাছৰ পৰা পঢ়াৰ কথাৰ পৰা আৰম্ভ কৰি কি খাই ভাল পায়লৈকে; ফেভ’ৰেট এক্টৰ, এক্ট্ৰেচৰ পৰা আৰম্ভ কৰি ‘হবি’লৈকে, সকলো কথাই মোৰ ফোনৰ ভিতৰ বাকচত থিতাপি লৈছিলহি৷ ক্ৰমাত আমাৰ মাজৰ দূৰত্ব কমি আহিছিল৷ কেতিয়াবা এনেকুৱাও হৈছিল যে পঢ়া টেবুলত বহি গোটেই সময়খিনি ফোনত মেচেজ-মেচেজ খেলি থাকোঁতেই পাৰ হৈ গৈছে!\nকোনোবা এটা ক্লাচ-টেষ্টত মই গণিতত গোটেই শ্ৰেণীৰ ভিতৰত সৰ্বোচ্চ নম্বৰ পাইছিলোঁ৷ ফলাফল ঘোষণাৰ পাছত ক্লাচ শেষ কৰি উভতি আহিবলৈ ‘বাচ-ষ্টেণ্ড’ত ৰৈ আছোঁ৷ তেনেতে তাই আহি ক’লেহি, “তোমাৰ ঘৰত যদি বিশেষ কাম নাই, মোৰ লগত এফালে যাবা নেকি?” যিজনী ছোৱালীক শয়নে-সপোনে মই নিজৰ কৰি লোৱাৰ কথা ভাবি আছোঁ, তাইৰ লগত জহন্নামলৈ যাবলৈয়ো সাজু মই৷ গতিকে না কোৱাৰ প্ৰশ্নই নুঠে! লগে লগে খোজবোৰ ঘৰমুখী হোৱাৰ ঠাইত ‘বিগ বজাৰ’মুখী হ’ল৷ কিবা-কিবি বজাৰ কৰি আবেলি দুয়ো ৰেষ্টুৰেণ্টত খালোঁ৷ ঘৰ পাওঁতে প্ৰায় সন্ধ্যা লাগিছিল৷ ঘৰত সোধোঁতে সহজকৈ কৈ দিছিলোঁ, “এক্সট্ৰা ক্লাচ কৰাইছিল৷” সেইদিনাৰ পৰা মাজে মাজে আমাৰ এক্সট্ৰা ক্লাচৰ কোবটো বাঢ়ি গৈছিল৷ কেতিয়াবা যদি সেইটো ক্লাচ শ্ৰদ্ধাঞ্জলি কাননত আছিল, কেতিয়াবা ‘ফান চিনেমাজ’ত; কেতিয়াবা যদি ‘কে’ এফ চি’ত, কেতিয়াবা কলাক্ষেত্ৰত৷ মুঠতে মুখৰে ফুটাই নোকোৱাকৈ আমাৰ প্ৰেম একদম তুংগত৷ মানে মই তেনেকৈয়ে ভাবি লৈছিলোঁ৷\nক্লাচ, পৰীক্ষা, আমাৰ ‘এক্সট্ৰা ক্লাচ’ সকলো ঠিকেই চলি আছিল৷ এদিন কিবা কথা এটা সুধিবলৈ মেচেজ দি থৈছিলোঁ আবেলিতে৷ ৰাতিলৈকে কোনো উত্তৰ নোপোৱাত মোৰ চিন্তা লাগিল৷ সংসাৰৰ বেয়া চিন্তাবোৰে আহি মোক বেৰি পেলালে৷ অধৈৰ্য হৈ ফোন লগালোঁ৷ এনেকুৱা ঈশ্বৰৰ ইচ্ছা ফোন উঠালে তাইৰ ‘হিটলাৰ’ দেউতাকে৷ খপ-জপ লাগি মোৰ মুখেৰে কি ওলাল নাজানো, ফোনটো কাটিহে ৰক্ষা পালোঁ৷ পাছদিনা ক্লাচৰ পৰা ওলাওঁতে তাই কৈছিল, “মোলৈ আৰু ফোন, মেচেজ নকৰিবা৷ ফোনটো দেউতাই লৈ ল’লে৷ এনেকৈয়ে লগ পাই থাকিম দিয়া!” সেইদিনা মোৰ বৰ দুখ লাগিছিল৷ মোৰ বাবেই তাই ফোনটো ব্যৱহাৰ কৰাৰ পৰা বঞ্চিত হৈ থাকিব লগা হ’ল৷\nএমাহৰ পাছত ‘কচিং’ সামৰি ঘৰলৈ আহিলোঁ৷ প্ৰৱেশ পৰীক্ষাবোৰৰ ফলাফল ঘোষণা হোৱাৰ পাছত মই গুচি আহিলোঁ যোৰহাটলৈ, লগৰ এটাৰ পৰা পোৱা খবৰ অনুসৰি তাই পঢ়িবলৈ গ’লগৈ খড়গপুৰলৈ৷ কথাবোৰ আজিও আধৰুৱা হৈয়ে ৰ’ল৷ লিখোঁ বুলিও তাইৰ নামত কবিতা এটাও লিখা নহ’ল৷ ‘বেকগ্ৰাউণ্ড’ত “মন যায়, মোৰো মন যায়…” বজাই হাতত হাত ধৰি খোজ দিয়াও নহ’ল…\n« ইলেকচন ইলেকচন – কুন্তলা দত্ত\nমহাপলায়ন পৰ্ব (অষ্টম খণ্ড)–অভিজিত কলিতা »\nকৈশোৰৰ সপোন সপোন হৈয়ে থাকিল। সময় উকলি য়োৱা নাই এতিয়াও।


চহা জীৱনৰ মাধুৰীমা - কন্দৰ্প কুমাৰ নাথ - সাহিত্য ডট অৰ্গ\nকংক্ৰিটৰ অৰণ্যত যান্ত্ৰিকতাৰ ঠেক বেষ্টনীৰ পৰা সৰল গাঁৱলীয়া জীৱনৰ সুবিশাল মনবোৰ উপলব্ধি কৰাটো বৰ কঠিন৷ সৰল গাঁৱলীয়া জীৱনৰ মাধুৰীমাখিনি বাৰু ক’ত লুকাই আছে? কবিয়ে কোৱাৰ দৰেই চহাৰ সৰল প্ৰাণত নহয় জানো? দহোটাৰ কাম একেলগে কৰা চহাৰ সৰল প্ৰাণবোৰৰ মাজতেই লুকাই আছে গাঁৱলীয়া চহা জীৱনৰ মাদকতা৷ চহা জীৱনে সেই দহোটাৰ কামৰ মাজতেই ৰচিছিল কৰিছিল গাঁৱৰ ঐক্য আৰু সংহতিৰ সোপান৷ কৃষিজীৱী গঞাই নিজে অকলে কৰিব নোৱাৰা কিছুমান কাম গঞা ৰাইজে মিলিজুলি একেলগে কৰিছিল৷ আহকচোন তেনেকুৱা কেইটিমান একেলগে মিলিজুলি কৰা কামৰ আভাস লওঁ৷ আধুনিকতাৰ ধামখুমীয়াত এই কামবোৰ এতিয়া লোপ পাই আহিলেও ভিতৰুৱা গাঁওবোৰৰ কেতবোৰ ঠাইত এতিয়াও এই সমূহীয়া কামৰ পৰম্পৰা জীয়াই আছে৷ এইখিনিতে এটা কথা উনুকিয়াই থওঁ যে কামবোৰ সকলো অঞ্চলতে সাদৃশ্য থাকিলেও নামবোৰ হয়তো অঞ্চল বিশেষে বেলেগ বেলেগ হব পাৰে৷ মই মাথোঁ আমাৰ দৰঙীয়া প্ৰতিশব্দেৰে সেই কামবোৰ চমুকৈ চিনাকি কৰাই দিবলৈ চেষ্টা কৰিছো৷\n#সাউৰী খোৱা বা ধৰা\nআঘোণৰ পকা ধান কাটিবৰ সময়ত একেলগে পাল পাতি গোটটোৰ প্ৰতি ঘৰতেই সহায় কৰা এই কামটো আমাৰ অঞ্চলত সাউৰী খোৱা বা সাউৰী ধৰা বুলি কয়৷\nগাঁৱৰ গৰু থকা প্ৰতিখন ঘৰেই প্ৰতিদিনেই গৰু চৰাবলৈ যোৱাটো এটা কঠিন কাম৷ সেয়েহে সকলোৱে মিলিজুলি পাল পাতি নিৰ্দিষ্ট দিনত যাৰ দায়িত্ব পৰে তেওঁ আটাইবোৰ গৰু একেলগে চৰাবলৈ যায়৷ প্ৰয়োজন সাপেক্ষে গৰখীয়াৰ সংখ্যা দুই তিনিজনীয়া গোটটো ভাগ কৰি লয়৷\n#চাল ছাৱা পতা\nখেৰী ঘৰৰ চাল ছাবলৈ গাঁৱৰ সেই কামত নিপুণ কেইজনমানক আমন্ত্ৰণ জনাই এই কামটো সমাধান কৰা হয়৷ আজিকালি টিনপাতৰ ব্যৱহাৰ হোৱাৰ পৰা গাঁওবোৰত এই কামটো লোপ পাই আহিছে৷\n#নদী বা বিল খেদা\nগাঁৱৰ সকলো লগ হৈ মিলিজুলি নদী বা বিললৈ মাছ মাৰিবলৈ যোৱা কাম৷ মাছ পোৱা নোপোৱা সকলোৱে সমানে ভগাই লোৱাটো এই কামটোৰ এটা মহান বিশেষত্ব৷\nগাঁওখনক নিশা চোৰ ডকাইতৰ পৰা হাত সাৰিবলৈ পাল পাতি কৰা সুৰক্ষা ব্যৱস্থা৷ আজিকালি পুলিচ প্ৰশাসনৰ সহযোগত গাঁও ৰক্ষী বাহিনী গঠন হৈছে৷\nএইবোৰৰ উপৰিও গাঁৱৰ উৎসৱ-পাৰ্বন, কাৰোবাৰ বিয়া-সবাহ, ধৰ্মীয় কিম্বা মাঙ্গলিক অনুষ্ঠানবোৰতো সকলোৱে মিলিজুলি সহায় কৰাৰ পৰম্পৰা আজিকোপতি চলি আহিছে৷ এনে সমূহীয়া কৰ্মৰ জৰিয়তে আজিও দুৰূহ কামবোৰ মিলাপ্ৰীতিৰে কৰি ঐক্য, সংহতি আৰু ভাতৃত্ববোধৰ এনাজৰীডাল নিকটকটীয়া কৰি ৰাখিছে৷ চহৰৰ যান্ত্ৰিক স্বাৰ্থান্বেষী জীৱনৰ বিপৰীতে গাঁৱৰ এই সৰল নিস্বাৰ্থ জীৱনবোৰ সঁচাকৈয়ে অতি মধুময়৷\n← চিতল বিলাহীৰ গ্ৰেভীঃ বন্দিতা গগৈ বৰা\nটিপচ্ – অঞ্জন কুমাৰ শৰ্মা →


মধ্যপ্ৰদেশৰ নিৰ্যাতিত কৃষক দম্পতী আৰু দেশৰ খাদ্য সৈনিকৰ কৰুণ ছবিখন - বিৰিয়া Biriyaa\nবিৰিয়াৰ সাউৰি2মাহ ago\nভাৰতবৰ্ষত কৃষকৰ ওপৰত চলা অত্যাচাৰৰ সকৰুণ ছবিখন পুনৰবাৰ স্পষ্ট ৰূপত ফুটি উঠিল মধ্যপ্ৰদেশৰ গুণাত সংঘটিত ঘটনাটোৰ পৰা৷ যোৱা মঙলবাৰে ৰাজ্যখনত এক কৃষক দম্পতীৰ ওপৰত কৰা পুলিচ প্ৰশাসনৰ নিৰ্মম অত্যাচাৰৰ এক ভিডিঅই সমগ্ৰ দেশজুৰি সৃষ্টি কৰিছে ব্যাপক প্ৰতিক্ৰিয়াৰ৷ নিজৰ পুত্ৰৰ সন্মূখতে কৃষক দম্পতীৰ ওপৰত পুলিচৰ এই নিৰ্মম অত্যাচাৰে বিজেপি শাসিত ৰাজ্যখনত আত্মনিৰ্ভৰশীল ভাৰতৰ শ্লোগান দিয়া তথা সুশাসনৰ কথা কোৱা চৰকাৰৰ নগ্ন ৰূপটো প্ৰকট হৈ উঠিল৷\nনিজৰ চকুৰ সন্মূখতে কৃষি-ফছলৰ ওপৰত হোৱা এই অত্যাচাৰ সহ্য কৰিব নোৱাৰি অৱশেষত কৃষক স্বামী-স্ত্ৰীয়ে বিষাক্ত কীটনাশক দ্ৰব্য সেৱন কৰি আত্মহত্যাৰ চেষ্টা চলায়৷\nবিভিন্ন সংবাদ মাধ্যমৰ পৰা প্ৰাপ্ত তথ্যমতে কৃষক ৰাজকুমাৰ আহিৰৱাৰ আৰু পত্নী সাৱিত্ৰী দেৱীয়ে বছৰ বছৰ ধৰি চৰকাৰৰ বুলি দাবী কৰা সেই বিবাদিত কৃষিভূমিত কৃষিকাৰ্য কৰি আহিছিল৷ কিন্তু হঠাতে ৰাজহ বিভাগৰ পৰা জাননী জাৰি কৰা হয় যে সেই কৃষিভূমি প্ৰকৃততে চৰকাৰৰ আৰু সেই ভূমিত নিৰ্মাণ কৰা হ’ব এখন মডেল কলেজ৷ প্ৰশাসনৰ জাননীৰ পিছতো কৃষক পৰিয়ালটোৱে উক্ত কৃষিভূমি চৰকাৰক চমজাই দিবলৈ অমান্তি হোৱাত ৰাজহ বিভাগে পুলিচ প্ৰশাসনৰ সহযোগত একপ্ৰকাৰ জোৰ-জৱৰদস্তি সেই কৃষিভূমি দখল কৰিবলৈ চেষ্টা চলায়৷ আনকি ৰাজহ বিভাগে ফচলৰ ওপৰেৰে চলাই নিয়ে বুলড’জাৰ আৰু কৃষক দম্পতীক সেই দৃশ্য চাই থাকিবলৈ বাধ্য কৰোৱা হয়৷ তেওঁলোকৰ বাৰম্বাৰ কাকুতি- মিনতিৰ পাছতো প্ৰশাসনে বুলড’জাৰ আঁতৰাই নিয়াৰ বাবে অমান্তি হোৱাই নহয়, দুয়োৰে ওপৰত চলায় নিৰ্মম অত্যাচাৰ৷ নিজৰ চকুৰ সন্মুখতে কৃষি-ফছলৰ ওপৰত হোৱা এই অত্যাচাৰ সহ্য কৰিব নোৱাৰি অৱশেষত কৃষক স্বামী-স্ত্ৰীয়ে বিষাক্ত কীটনাশক দ্ৰব্য সেৱন কৰি আত্মহত্যাৰ চেষ্টা চলায়৷ সম্প্ৰতি এখন চৰকাৰী চিকিৎসালয়ত চিকিৎসাধীন হৈ আছে দুয়োজন৷ দুয়োৰে শাৰীৰিক অৱস্থা যদিও সংকটজনক নহয় তথাপি কৃষক দম্পতীৰ আত্মহত্যাৰ এই প্ৰচেষ্টাই উদঙাই দিছে চৰকাৰ তথা চৰকাৰী বিভাগ আৰু পুলিচ প্ৰশাসনৰ কৃষক- শ্ৰমিক বিদ্বেষী মনোভাৱক৷\n— 101Reporters (@101reporters) July 16, 2020\nভাৰতবৰ্ষত কৃষকৰ অতি দুখলগা ছবিখনৰ কথা নতুনকৈ দোহৰাই দিয়াৰ হয়তো প্ৰয়োজন নাই৷ দেশৰ ‘খাদ্য সৈনিক’ বুলি যিটো শ্ৰেণীক গণ্য কৰা হয়, সেই শ্ৰেণীৰ ওপৰত পাকে-প্ৰকাৰে চলি থকা অত্যাচাৰৰ ফলতেই বছৰি হাজাৰ হাজাৰ কৃষকে আত্মহত্যা কৰিবলৈ বাধ্য হৈ আহিছে৷ ভাৰতৰ কৃষি মন্ত্ৰণালয়ৰ এগৰাকী জ্যেষ্ঠ উপদেষ্টাই যোৱাটো বৰ্ষত এই কথা সদৰি কৰিছিল যে অচিৰেই হয়তো ভাৰতবৰ্ষ বিশ্বৰ ভিতৰতে ‘কৃষক আত্মহত্যাৰ ৰাজধানীত’ পৰিণত হ’ব৷\n২০০৮–২০১৫ বৰ্ষত দেশত বছৰি আত্মহত্যাৰ হাৰ ১৪, ২৫৫ গৰাকী কৃষক। অন্যহাতে ২০১৬ ৰ পৰা ২০২০ চনলৈকে কৃষকৰ আত্মহত্যাৰ সংখ্যা হৈছে ৭৬, ৫৩০ গৰাকী, অৰ্থাৎ বাৰ্ষিক গড় ১৯,১৩২ গৰাকী৷\nএই ক্ষেত্ৰত বিভিন্ন সমীক্ষাই এই আশংকাক অধিক প্ৰকট কৰি তুলিছে৷ যদিও চৰকাৰৰ তৰফৰ পৰা দেশত কৃষক আত্মহত্যাৰ প্ৰকৃত ছবিখন লুকুৱাই ৰখা হৈছে তথাপি বিভিন্ন বেচৰকাৰী সমীক্ষা আৰু তথ্যৰ মাধ্যমত আচল ছবিখন দাঙি ধৰাৰ ক্ষেত্ৰত বিভিন্ন প্ৰয়াস চলাই থকা হৈছে৷ এই ক্ষেত্ৰত পি.চি বোধ নামৰ দেশৰ এগৰাকী আগশাৰীৰ অৰ্থনৈতিক বিভাগৰ বিষয়াই উল্লেখ কৰিছে যে ২০০৮–২০১৫ বৰ্ষত দেশত ১ লাখ ৪ হাজাৰ কৃষকে আত্মহত্যা কৰিছে, অৰ্থাৎ বছৰি আত্মহত্যাৰ হাৰ ১৪, ২৫৫ গৰাকী কৃষক৷ আন এক সমীক্ষা মতে ২০১৬ ৰ পৰা ২০২০ চনলৈকে কৃষকৰ আত্মহত্যাৰ সংখ্যা হৈছে ৭৬, ৫৩০ গৰাকী, অৰ্থাৎ বাৰ্ষিক গড় ১৯,১৩২ গৰাকী৷ আনহাতে দেশত ১৯৯৫ চনৰ পৰা আজি ২০২০ চনলৈকে কৃষকৰ আত্মহত্যাৰ মুঠ সংখ্যাই প্ৰায় ৪ লাখৰ সীমা পাইছেগৈ।\nদেশত কৃষক আত্মহত্যাৰ এই ভয়াৱহ ছবিখন ভৱিষ্যতত আৰু অধিক ভয়াৱহলৈ ৰূপান্তৰিত হোৱাৰ সম্ভাৱনা আছে৷ কেন্দ্ৰত অধিষ্ঠিত কোনো এখন চৰকাৰে কৃষক কল্যাণৰ ক্ষেত্ৰত কোনো ধৰণৰ স্পষ্ট নীতি গ্ৰহণ নকৰাৰ ফলতেই দেশৰ খাদ্য সৈনিকৰূপী কৃষকৰ অৱস্থা অতি মৰ্মান্তিকহৈ পৰিছে৷ কৃষকৰ উৎপাদিত ফছলৰ বিক্ৰী,কৃষিভূমিৰ ক্ষেত্ৰত থাকিবলগীয়া স্পষ্ট নীতি নিৰ্দেশনা, দূৰ্য্যোগ ব্যৱস্থাপনা, কৃষি বীমাকৰণ ইত্যাদি ইত্যাদি বিভিন্ন সমস্যাৰাজিক প্ৰতিখন চৰকাৰে আওকাণ কৰি অহাৰ ফলতেই মধ্যপ্ৰদেশৰ গুণাত সংঘটিত ঘটনাবোৰৰ দৰে বিভিন্ন কাৰ্য্য সংঘটিত হৈ আহিছে৷ অন্যহাতে, কৃষিভূমিক অতি সহজে, ৰঙা ফিটাৰ মেৰপাকত ভৰাই অন্য কাৰ্য্যত ব্যৱহাৰৰ বাবে অনুমতি দিয়া প্ৰক্ৰিয়াই কৃষক ৰাইজৰ অৱস্থা পানীত হাঁহ নচৰা কৰি তুলিছে।\nপ্ৰাকৃতিক দূৰ্য্যোগৰ ওপৰিও উৎপাদিত ফচলৰ উচিত মূল্যহীনতা, ৰাজ্যৰ বাবে উপযুক্ত কৃষিনীতিৰ অভাৱ, চৰকাৰী বিষয়ববীয়া আৰু নেতা পালিনেতাৰ সীমাহীন লুণ্ঠনে সংকটৰ দিশলৈ ঠেলি দিছে অসমৰো কৃষি, কৃষক আৰু কৃষিভূমিক৷\nআমাৰ অসমৰো কৃষক আৰু কৃষিভূমিৰ অৱস্থা তথৈবচ৷ বছৰি হোৱা বান, ঠায়ে ঠায়ে খৰাং, ৰোগ-ব্যাধি আদি প্ৰাকৃতিক দূৰ্য্যোগৰ ওপৰিও উৎপাদিত ফচলৰ উচিত মূল্যহীনতা, ৰাজ্যৰ বাবে উপযুক্ত কৃষিনীতিৰ অভাৱ, চৰকাৰী বিষয়ববীয়া আৰু নেতা পালিনেতাৰ সীমাহীন লুণ্ঠনে সংকটৰ দিশলৈ ঠেলি দিছে কৃষি, কৃষক আৰু কৃষিভূমিক৷ এসময়ত ধান উৎপাদনত স্বাৱলম্বী হৈ উঠা বুলি চৰকাৰী ঘোষণা-পত্ৰত ব্যাপক প্ৰচাৰিত ৰাজ্যখনলৈ কি কাৰণত বহিঃৰাজ্যৰ ধান-চাউলৰ আমদানী হয়, সেয়া চিন্তনীয় আৰু পৰীক্ষনীয় বিষয়। কেৱল সেয়াই নহয়, পৰ্য্যাপ্ত পৃষ্ঠজল থকাৰ পাছতো কেৱল কেন্দ্ৰীয় চৰকাৰৰ আঁচনিৰ নামতে অসমতো ব্যাপকহাৰত হৈ থকা অগভীৰ নলী-নাদ নিৰ্ভৰ জলসিঞ্চনে ৰাজ্যৰ ভূতল জলৰ পৰিমাণ ক্ৰমে হ্ৰাস কৰি পেলোৱাৰ দৰে ঘটনাও আৰম্ভ হৈছে, যদিও চৰকাৰৰ সেইপিনে কাণসাৰ নাই। এনে পৰিপ্ৰেক্ষিতত দেশজুৰি ব্যাপক মাত্ৰাত শিপোৱা কৃষক আত্মহত্যাকে ধৰি চিন্তাজনক আৰু মৰ্মান্তিক ঘটনা আমাৰ ইয়াতো যে বাঢ়িবলৈ বেছি দিন, সেয়া ধূৰূপ।\nPrevious ধূমকেতু নিঅ'ৱাইজক চাওঁ আহক\nNext বান নহয়, সম্পদ আগত!\nলকডাউনৰ সময়সীমাঃ ভাইৰাছ নে ভোকত মৰিব জনতা?\nক’লা কাপোৰ, তৰুণ গগৈ আৰু হিমন্তবিশ্ব\nদিগন্ত শৰ্মা 8 মিনিট ago\nঅ ৰি ন্দ ম তা লু ক দা ৰ2বছৰ ago


মঘাই ওজা - অসমীয়া ৱিকিপিডিয়া\nনাওশলীয়া গাঁও, যোৰহাট, অসম\nঢুলীয়া, সাংস্কৃতিক কৰ্মী\nবোপাৰাম বৰুৱা, ৰূপতী বৰুৱা\nমঘাই ওজা (ইংৰাজী: Moghai Ojah; ১৯১৬-১৯৭৮) অসমৰ এজন ঢোল বাদক, লোকশিল্পী তথা সাংস্কৃতিক কৰ্মী আছিল। জন্মসূত্ৰে মঘাই বৰুৱা নাম হ'লেও ঢোল বিদ্যাত তেখেতৰ পাৰদৰ্শিতাৰ বাবে "গণশিল্পী", "মঘাই ওজা" বা "ঢোলৰ যাদুকৰ" নামেৰে প্ৰখ্যাত হৈ পৰে। অসম আৰু ভাৰতত ঢোল বাদনৰে জনপ্ৰিয়তা অৰ্জন কৰাৰ উপৰিও তেখেত বলৰাজ চাহানী, সলিল চৌধুৰী আদিৰ দৰে ব্যক্তিৰ সংস্পৰ্শলৈও আহিছিল। তেখেতে গ্ৰামাফোন ৰেকৰ্ড আৰু বিভিন্ন অসমীয়া, বাংলা চলচ্চিত্ৰতো ঢোল বাদ্য পৰিবেশন কৰিছিল।\nঅসমৰ গণশিল্পী মঘাই ওজাৰ জন্ম হয় যোৰহাটৰ অন্তৰ্গত হাতীগড় মৌজাৰ নাওশলীয়া গাঁৱত ১৮৩৮ শকৰ (১৯১৬ চন) মাঘৰ ১৫ তাৰিখে মঙ্গলবাৰে। তেওঁ চুতীয়া জনগোষ্ঠীৰ লোক আছিল। স্বচ্ছল নথকা কাৰণে বিধবা মাতৃয়ে বৰ কষ্ট কৰি তেওঁক ডাঙৰ দীঘল কৰে। সৰুৰে পৰা মঘাই বুদ্ধিমান আছিল। তেওঁৰ পঢ়া-শুনাত ৰাপ আছিল যদিও আৰ্থিক অনাটনৰ কাৰণে প্ৰাথমিক বিদ্যালয়ৰ শিক্ষা শেষ ণকৰি আৰু পঢ়িব নোৱাৰিলে।\nঅৱস্থাৰ তাড়নাত পৰি ল'ৰা মঘায়ে কিছুদিন চেনিজান নামৰ এখন চাহ বাগিচাত কাম কৰে; কিন্তু সেই কামত তেওঁৰ মন নবহিল। গতিকে তেওঁ ঘৰলৈ উভতি আহিল। বাল্যকালৰ পৰাই সুকুমাৰ কলা, বিশেষকৈ গীতবাদ্যৰ প্ৰতি মঘাইৰ অপৰিসীম অনুৰাগ আছিল। সেই কাৰণে তেওঁ বাগিচাৰ চাকৰি এৰি ওচৰৰে ডিম্বেশ্বৰ গগৈ নামে এজন বয়োবৃদ্ধ ওজাৰ ওচৰত ঢোল বাদ্যৰ শিক্ষা লয়। ইং ১৯৩১ চনৰ কথা। ঢোল বিদ্যাত তেওঁ এনে গভীৰভাৱে মনোনিবেশ কৰিলে যে অলপ দিনৰ ভিতৰতে ঢোল বাজনাৰ আটাইবোৰ গত আৰু ছেও আয়ত্ত কৰি পেলালে। লাহে লাহে তেওঁৰ ঢোল-বাদ্য প্ৰদৰ্শনৰ খ্যাতি অসমৰ বিভিন্ন অঞ্চললৈ বিয়পি পৰিল। তেওঁ নিজৰ শিল্পী জীৱনৰ বিষয়ে লিখিছে :\n"ষোল্ল বছৰৰ পৰাই মই শিল্পী জীৱনলৈ মন মেলিলোঁ। মোক কোনেও তাত বাধা দিয়া নাছিল। প্ৰথমতে মোক তেজপুৰলৈ নিমন্ত্ৰণ কৰে। তাৰ ওচৰতে গকুল বৰুৱা বুলি এজন চাহ খেতিয়কে মোক অনুপ্ৰেৰণা দিয়ে আৰু তেখেতেই মোক তেজপুৰলৈ লৈ যায়। তাত শ্ৰদ্ধেয় হেমাংগ বিশ্বাসে মোক লগ ধৰি কথা-বাৰ্তা পাতে আৰু সহায় সহানুভূতি আগবঢ়াই মোক ৰাইজৰ চকুৰ আগত ওলাবলৈ উদগনি দিয়ে।"[উদ্ধৃতিৰ প্ৰয়োজন]\nমঘাই ওজাই যে কেৱল স্কুল-কলেজ, সভা-সমিতি বা অন্যান্য সংগীতানুষ্ঠানতহে ঢোল বজাইছিল এনে নহয় - জীৱনৰ আগছোৱাত বিয়া-বাৰু আদি অনুষ্ঠানতো ঢোল বজাইছিল আৰু ঢোল বজাই পোৱা পইছাৰে জীৱিকা নিৰ্বাহ কৰিছিল। তেওঁ নিজে গীত ৰচি গীতৰ সুৰ ঢোলত তুলিছিল। এই বিষয়ে তেখেতে লিখিছিল -\n"গাঁৱৰ বিয়া-সবাহত মই ঢোল বজাওঁ আৰু যি পইচা পাওঁ তাৰে মই চলোঁ আৰু ঢোল কিনো। মই নিজে ঢোলৰ গীত-মাত ৰাগ-সুৰ ৰচনা কৰোঁ। মই নিজে নিজে অভ্যাস কৰোঁ - ঢোল, খোল, নেগেৰা, টোকাৰী আদি বজাবলৈ। ইবোৰৰ বাজনাই মোক আকৰ্ষণ কৰে। পিছত মই ভক্তিমূলক গাত-মাতবোৰ নিজে নিজে ৰচনা কৰি ঢোলত প্ৰকাশ কৰোঁ।"[উদ্ধৃতিৰ প্ৰয়োজন]\nলাহে লাহে ঢোল-বাদক হিচাপে মঘাইৰ খ্যাতি চাৰিওফালে বিয়পি পৰিল। মঘাই বৰুৱা হ'লগৈ মঘাই ওজা, ঢোলৰ যাদুকৰ। বিভিন্ন সভা-সমিতি, বিহু আদি সাংস্কৃতিক অনুষ্ঠানত মঘাইৰ ঢোলৰ চাপৰি এটা আকৰ্ষণীয় অংগ হৈ পৰিল। এই অনুষ্ঠানবোৰত মঘাইৰ বিভিন্ন শিল্পীৰ সান্নিধ্যলৈ অহাৰ সুযোগ ঘটে। এই সম্পৰ্কে তেখেতে লিখিছে এবাৰ বাণ ৰঙ্গমঞ্চৰ সাহাৰ্যাৰ্থে পতা বিচিত্ৰানুষ্ঠানলৈ তেওঁ নিমন্ত্ৰিত হয় আৰু তাতেই বিষ্ণুপ্ৰসাদ ৰাভা, ফণী শৰ্মা, চন্দ্ৰ গোস্বামী আদি খ্যাতিমান শিল্পীসকলৰ সান্নিধ্যলৈ অহাৰ সুযোগ পায়। তেওঁলোকৰ পৰা ওজাই যথেষ্ট অনুপ্ৰেৰণা লাভ কৰিছিল। এবাৰ এখন সংগীত সন্মিলনত হেনো বিখ্যাত তবলা বাদক শান্তাপ্ৰসাদৰ তবলাৰ লহৰৰ লগত মঘাইৰ ঢোলৰ প্ৰতিযোগিতা চলে। এই প্ৰতিযোগিতাত শান্তাপ্ৰসাদৰ তিনিটাকৈ তবলা ফাটি যায় আৰু মঘায়ে জয় লাভ কৰে।একে সময়তে কেইবাটাও ঢোল বজাই জীৱ-জন্তুৰ মাত, ৰেল-মটৰ আদি যান-বাহন চলোঁতে হোৱা শব্দ, ধুমুহা-বৰষুণ শব্দ আদি নিখুঁতভাৱে ফুটাই তোলাত মঘায়ে পাৰদৰ্শিতা দেখুৱাইছিল। তেওঁ কিলাকুটি, ভৰি, বুঢ়া আঙুলি, থুঁতৰি আৰু নাকেৰেও ঢোল বজাব পাৰিছিল।\n১৯৫৪ চনত মঘাই ওজাই গণনাট্য সংঘৰ অসমৰ প্ৰতিনিধি হিচাপে ড° ভূপেন হাজৰিকাৰ সৈতে কলকাতাৰ ৱেলিংটন স্কোৱেৰত অনুষ্ঠিত গণনাট্য সংঘৰ অনুষ্ঠানত যোগদান কৰে৷১৯৫৫মঘায়ে গুৱাহাটীত অনুষ্ঠিত হোৱা ভাৰতীয় গণনাট্য সংঘৰ ( আই.পি.টি.এ) প্ৰদেশিক চতুৰ্থ সন্মিলনত যোগ দিয়াৰ সুবিধা লাভ কৰে। এই সংঘৰ যোগেদি তেওঁ দিল্লীত অনুষ্ঠিত আই.পি.টি.এ সন্মিলনত যোগ দিয়ে আৰু তাতে বিখ্যাত চিত্ৰ অভিনেতা বলৰাজ চাহানী, শিল্পী অণৰ শ্বেখ আদিৰ সান্নিধ্যলৈ অহাৰ সুযোগ লাভ কৰে। তাত বিষ্ণুপ্ৰসাদ ৰাভা, চৈয়দ আব্দুল মালিক, ভূপেন হাজৰিকা প্ৰমুখ্যে ভালেমান অসমীয়া শিল্পী সাহিত্যিক জড়িত আছিল। বলৰাজ চাহানী, কেৰেলাৰ গুৰু গোবিন্দ নাথ আদি শিল্পীসকলৰ তেওঁ প্ৰিয়ভাজন হ'ব পাৰিছিল। এবাৰ বোম্বেৰ জুহু বীচত থকা নিজঘৰত ৰাখি বলৰাজ চাহানীয়ে মঘাইক আদৰৰ আলহী হিচাপে আপ্যায়িত কৰিছিল। ১৯৫৯চনত মস্কোত অনুষ্ঠিত আন্তৰ্জাতিক যুৱ মহোৎসৱলৈ গণনাট্যৰ প্ৰতিনিধি হিচাপে মনোনীত হয়৷ পিছত অৱশ্যে এই যাত্ৰা বাতিল কৰা হয়৷ ১৯৬০ চনত অসমীয়া-বাংলাভাষীৰ মাজত হোৱা আলোড়নৰ সময়ত সাম্প্ৰদায়িক সংহতিৰ বাবে অসম ভ্ৰমণ কৰা শিল্পী দলক তেঁও সহযোগিতা আগবঢ়াইছিল৷\nকথাছবি জগততো মঘাই ওজাই ঢোলৰ ছেও দেখুৱাই খ্যাতি আৰ্জিছিল। তেওঁ অংশগ্ৰহণ কৰা কথাছবি কেইখন হ'ল - "পিয়লি ফুকন" (অসমীয়া), "তৃষ্ণা" (হিন্দী), "মাহুত বন্ধুৰে" (বাংলা), "ৰঙা পুলিচ", আৰু "প্ৰতিধ্বনি" (অসমীয়া)। ইয়াৰ উপৰি তেওঁ ভালেমান মঞ্চনাট আৰু অনাতাঁৰ নাটৰ লগতো জড়িত আছিল। গ্ৰামোফোন ৰেকৰ্ড কৰা "খৰা শিয়ালৰ বিয়া", "ভাৰত স্বাধীনতা" আদি নাটত তেখেতে ঢোল বাদ্য পৰিবেশন কৰিছিল। 'মেঘে গজা', 'বৰষুণ অনা', 'ৰেলগাড়ী চলা' নামৰ ৰেকৰ্ড ওজাৰ স্বকীয় প্ৰতিভাৰ স্বাক্ষৰ হৈ ৰৈছে।\n১৯৭৮ চনৰ ১৫ মাৰ্চত মেলেঙত থকা নিজা বাসভৱনত মঘাই ওজাৰ মৃত্যু হয়।\nঅসম চৰকাৰে ২০০৩ চনত "মঘাই ওজা বঁটা"ৰ ঘোষণা কৰে যদিও পিছলৈ ই অনিয়মীয়া হৈ পৰে।\n২০০৯ চনত জয়ন্ত মাধৱ দত্তই "গণশিল্পী মঘাই ওজা" নামৰ এখন তথ্যচিত্ৰ নিৰ্মাণ কৰে।\n২০১১ চনত অসম জাতীয়তাবাদী যুৱ ছাত্ৰ পৰিষদে কলা-সংস্কৃতিৰ ক্ষেত্ৰত বিশেষ ব্যক্তিক "গণশিল্পী মঘাই ওজা বঁটা" প্ৰদান কৰাৰ কথা ঘোষণা কৰে। প্ৰথম বৰ্ষত এই বঁটা লাভ কৰে নন্দী শইকীয়াই।\nঅসম জাতীয়তাবাদী যুৱ ছাত্ৰ পৰিষদে হাতীগড়ত "মঘাই ওজা স্মৃতি সৌধ" নিৰ্মাণ কৰে। হাতীগড়ত এখন "মঘাই ওজা সাংস্কৃতিক ক্ষেত্ৰ"ৰো নিৰ্মাণ কৰা হয়।\n↑ 1.0 1.1 1.2 "MOGHAI OJA". Anvesha. http://anvesha.co.in/moghai.html। আহৰণ কৰা হৈছে: March 12, 2012.\n↑ 2.0 2.1 SMITA BHATTACHARYYA (Saturday, March 12, 2011). "The forgotten beats ofadhulia - Little has been done to keep alive the memory of legendary Moghai Oja". telegraphindia.com. http://www.telegraphindia.com/1110312/jsp/northeast/story_13700676.jsp। আহৰণ কৰা হৈছে: March 30, 2013.\n↑ Moghai Oja’s artistic contributions recalled, The Asaam Tribune, March 16, 2009\n↑ গণশিল্পী মঘাই ওজা,ড° ৰফিক আলী,দেওবৰীয়া সম্ভাৰ,অসমীয়া প্ৰতিদিন,১৭মে',২০১৫,পৃষ্ঠা নং-১৫\n↑ গণশিল্পী মঘাই ওজা,ড° ৰফিক আলী,দেওবৰীয়া সম্ভাৰ,অসমীয়া প্ৰতিদিন,১৭মে',২০১৫,পৃষ্ঠা নং-১৪\n↑ 6.0 6.1 Jitu Sangmai. "Drums of Heaven". The Assam Tribune. http://www.assamtribune.com/apr1009/panorama1.html.\n↑ Ganashilpi Moghai Oja Award to be presented to Nandi Saikia, The Sentinel,2March,2011\n"https://as.wikipedia.org/w/index.php?title=মঘাই_ওজা&oldid=288032"ৰ পৰা অনা হৈছে\nএই পৃষ্ঠাখন ২৬ জুলাই, ২০২১ তাৰিখে ২২:০৩ বজাত অন্তিম সংশোধন কৰা হৈছিল।


অৰহান পামুক - অসমীয়া ৱিকিপিডিয়া\n২০০৯ চনত অৰহান পামুক\nফেৰিট অৰহান পামুক\n৭ জুন, ১৯৫২ (৭০ বছৰ)\nতুলনামূলক সাহিত্য আৰু লিখনিৰ অধ্যাপক (কলম্বিয়া বিশ্ববিদ্যালয়)\n১৯৭৪ৰ পৰা বৰ্তমানলৈ\nEast–West dichotomy, সাহিত্য, চিত্ৰকলা\nউত্তৰ আধুনিক সাহিত্য\nদ্য হোৱাইট কেষ্টেল\nদ্য ব্লেক বুক\nদ্য নিউ লাইফ\nমাই নেম ইজ ৰেড\nইস্তানবুল: মেম’ৰিজ এণ্ড দ্য চিটি\nদ্য মিউজিয়াম অৱ ইন’চেঞ্চ\nআ ষ্ট্ৰেইঞ্জনেছ ইন মাই মাইণ্ড\nদু ৰেড হেয়াৰ্ড ৱ’মেন\nইণ্টাৰনেচনেল ডাবলিন লিটাৰেৰী এৱাৰ্ড\nসাহিত্যৰ ন’বেল বঁটা\nআইলিন টুৰেগান (বি. ১৯৮২; বিবি. ২০০২)\nচেভকেট পামুক (Şevket Pamuk) (ভাতৃ)\nঅৰহান পামুক (ইংৰাজী: Ferit Orhan Pamuk; জন্ম: ৭ জুন, ১৯৫২) এজন তুৰ্কী ঔপন্যাসিক, চিত্ৰনাট্যকাৰ, শিক্ষাবিদ আৰু ২০০৬ চনৰ সাহিত্যত ন’বেল বঁটা বিজয়ী। তেওঁ তুৰ্কীৰ এগৰাকী অন্যতম বিশিষ্ট ঔপন্যাসিক,  যাৰ কিতাপ তেষষ্ঠিটা ভাষাত তেৰ মিলিয়নতকৈও অধিক বিক্ৰী হৈছে,  যাৰ বাবে তেওঁ দেশৰ সৰ্বাধিক বিক্ৰী হোৱা লেখক ৰূপে স্বীকৃত হৈছে।  পামুক চাইলেণ্ট হাউচ, দ্য হোৱাইট কেষ্টেল, দ্য ব্লেক বুক, দ্য নিউ লাইফ, মাই নেম ইজ ৰেড, দ্য মিউজিয়াম অৱ ইন’চেঞ্চ,আ ষ্ট্ৰেইঞ্জনেছ ইন মাই মাইণ্ড আদি উপন্যাসৰ স্ৰষ্টা। তেওঁ কলম্বিয়া বিশ্ববিদ্যালয়ৰ মানৱবিজ্ঞানৰ ৰবাৰ্ট য়িক-ফং টাম অধ্যাপক, য’ত তেওঁ লিখনি আৰু তুলনামূলক সাহিত্য পঢ়ায়। তেওঁ ২০১৮ চনত আমেৰিকান ফিল’চফিকেল ছ’চাইটিলৈ নিৰ্বাচিত হৈছিল।\nআংশিক চাৰ্কাচিয়ান বংশোদ্ভূত আৰু ইস্তানবুলত জন্ম গ্ৰহণ কৰা পামুক হৈছে প্ৰথম তুৰ্কী ন’বেল বঁটা বিজয়ী সাহিত্যিক। তেওঁ অন্যান্য বহুতো সাহিত্য বঁটা প্ৰাপক। মাই নেম ইজ ৰেডে ২০০২ চনৰ ‘প্ৰিক্স ডু মেইলিউৰ লিভৰে এট্ৰেঞ্জাৰ’ (Prix du Meilleur Livre Étranger), ২০০২ চনৰ ‘প্ৰেমিঅ গ্ৰিঞ্জেন কাভাৰ’ ( Premio Grinzane Cavour ) আৰু ২০০৩ চনৰ ‘আন্তৰ্জাতিক ডাবলিন সাহিত্য বঁটা’ লাভ কৰিছিল।\nপামুক আৰু জচ চাৰামাগোৰ যুটীয়া প্ৰস্তাৱৰ ফলস্বৰূপে ইউৰোপীয় লেখক সংসদ গঠন হৈছিল। পামুকে বিতৰ্কিত ঐতিহাসিক আৰু ৰাজনৈতিক ঘটনাৰ বিষয়ে কিতাপ লিখিবলৈ ইচ্ছা কৰাটোৱে তেওঁক স্বদেশত নিন্দাৰ পাত্ৰ কৰিছিল। ২০০৫ চনত, এজন অতি-জাতীয়তাবাদী অধিবক্তাই অটোমান সাম্ৰাজ্যত আৰ্মেনিয়ান গণহত্যা সম্পৰ্কীয় এটা মন্তব্যৰ বাবে পামুকৰ বিৰুদ্ধে গোচৰ ৰুজু কৰিছিল। পামুকৰ মতে, তেওঁৰ উদ্দেশ্য আছিল তেওঁ জন্ম গ্ৰহণ কৰা দেশখনত ‘বাক স্বাধীনতা’ সম্পৰ্কীয় বিষয়সমূহ তুলি ধৰিবলৈ কাম কৰা। আদালতে প্ৰথমতে গোচৰটোৰ শুনানি গ্ৰহণ কৰিবলৈ অস্বীকাৰ কৰিছিল, কিন্তু ২০১১ চনত পামুকক অভিযুক্তৰ সন্মানক অপমান কৰাৰ বাবে মুঠ ক্ষতিপূৰণত ৬,০০০ লিৰা পৰিশোধ কৰিবলৈ নিৰ্দেশ দিয়া হৈছিল।\nসংক্ষিপ্ত জীৱনী[সম্পাদনা কৰক]\n১৯৫২ চনত ইস্তানবুলত পামুকৰ জন্ম হৈছিল আৰু এটি ধনী অথচ অধঃপতিত উচ্চবিত্ত পৰিয়ালত তেওঁ ডাঙৰ-দীঘল হৈছিল; যি অভিজ্ঞতা তেওঁ তেওঁৰ উপন্যাস দ্য ব্লেক বুক আৰু চেভডেট বে এণ্ড হিজ চ’নচ্‌ৰ উপৰিও তেওঁৰ ব্যক্তিগত স্মৃতিকথা ইস্তানবুল: মেম’ৰিজ এণ্ড দ্য চিটিত পুংখানুপুঙ্খকৈ বৰ্ণনা কৰিছে। পামুকৰ আইতাক (দেউতাকৰ মাক) আছিল চাৰ্কাচিয়ান। পামুকে ইস্তানবুলৰ ৰবাৰ্ট কলেজ ছেকেণ্ডেৰী স্কুলত শিক্ষা গ্ৰহণ কৰিছিল আৰু ইস্তানবুল কাৰিকৰী বিশ্ববিদ্যালয়ত স্থাপত্য বিদ্যা অধ্যয়ন কৰিবলৈ গৈছিল যিহেতু ই তেওঁৰ প্ৰকৃত সপোন, চিত্ৰকলাৰ সৈতে সম্পৰ্কিত আছিল। তেওঁ তিনি বছৰৰ পিছত স্থাপত্য বিদ্যালয় এৰি পূৰ্ণকালীন লেখক হয় আৰু ১৯৭৬ চনত ইস্তানবুল বিশ্ববিদ্যালয়ৰ সাংবাদিকতা প্ৰতিষ্ঠানৰ পৰা স্নাতক ডিগ্ৰী লাভ কৰে। ২২ ৰ পৰা ৩০ বছৰ বয়সলৈকে পামুকে তেওঁৰ মাতৃৰ সৈতে বাস কৰিছিল, তেওঁৰ প্ৰথমখন উপন্যাস লিখিছিল আৰু প্ৰকাশক বিচাৰিবলৈ চেষ্টা কৰিছিল। তেওঁ নিজকে এজন সাংস্কৃতিক মুছলমান বুলি বৰ্ণনা কৰে, যি ঈশ্বৰৰ সৈতে ব্যক্তিগত সম্পৰ্কত বিশ্বাস নকৰি ঐতিহাসিক আৰু সাংস্কৃতিক পৰিচয়ক ধৰ্মৰ সৈতে সংযুক্ত কৰে।\n↑ Kinzer, Stephen (1998-12-15). "A Novelist Sees Dishonor in an Honor From the State". The New York Times. https://www.nytimes.com/1998/12/15/books/arts-abroad-a-novelist-sees-dishonor-in-an-honor-from-the-state.html.\n↑ "Müzemi bitirdim mutluyum artık". Hürriyet. 2011-09-08. http://www.hurriyet.com.tr/kultur-sanat/haber/18672862.asp. "Altmış dile varmamıza şaşırdım. Bu yüksek bir rakam..."\n↑ "En çok kazanan yazar kim?" (tr ভাষাত). Sabah. 2008-09-01. http://arsiv.sabah.com.tr/2008/09/01//haber,C462F3CF81E14986B64C5BE92C0111BB.html.\n↑ "Election of New Members at the 2018 Spring Meeting". https://www.amphilsoc.org/blog/election-new-members-2018-spring-meeting.\n↑ Wall, William (1 December 2010). "The Complexity of Others: The Istanbul Declaration of The European Writers' Conference". Irish Left Review. http://www.irishleftreview.org/2010/12/01/complexity-istanbul-declaration-european-writers-conference/.\n↑ Daren Butler and Ercan Ersoy, "Kerinçsiz puts patriotism before free speech, EU" Archived 20 November 2012 at the Wayback Machine. Reuters via Turkish Daily News, 21 July 2006.\n↑ Hurriyet Daily News Orhan Pamuk to pay compensation for his words, court decides, Hurriyet Daily News, 27 March 2011[সংযোগবিহীন উৎস]\n↑ Pamuk, Orhan (2005). Istanbul: Memories and the City, translated by Maureen Freely. Faber & Faber. p. 15. "My paternal grandmother was Circassian (Circassian girls, famous for being tall and beautiful, were very popular in Ottoman harems)."\n↑ Jaggi, Maya (2008-12-08). "Between two worlds". The Guardian (London). ISSN 0261-3077. OCLC 60623878. https://www.theguardian.com/books/2007/dec/08/classics.nobelprize.\n↑ "SPIEGEL ONLINE — Orhan Pamuk and the Turkish Paradox". Spiegel.de. http://www.spiegel.de/international/spiegel/0,1518,380858,00.html। আহৰণ কৰা হৈছে: 2011-05-13.\nThe ICCU id RAVV079744 is not valid.\n"https://as.wikipedia.org/w/index.php?title=অৰহান_পামুক&oldid=321777"ৰ পৰা অনা হৈছে\nএই পৃষ্ঠাখন 21 মে' 2022 তাৰিখে ১০:২৩ বজাত অন্তিম সংশোধন কৰা হৈছিল।


xukhdukh.com May 04, 2014 goodnews,\n১. এবছৰ বিৰতিৰ পাছত ভক্তৰ বাবে প্ৰখ্যাত কেদাৰনাথ মন্দিৰটৌৰ দুৱাৰ কালি অক্ষয় তৃতীয়াৰ পবিত্ৰ আগমনৰ প্ৰাক-মুহূৰ্ততে আজি মুকলি কৰা হৈছে। বিশ্বৰ বিভিন্ন প্ৰান্তৰ পৰা শিৱভক্তৰ অন্যতম আকৰ্ষণ স্বৰূপ মন্দিৰটো যোৱাবছৰ হঠাত হোৱা বানৰ ধ্বংসলীলাৰ পাছৰে পৰা বন্ধ হৈ আছিল। হিন্দু ভক্ত সকলৰ চাৰি ধাম যাত্ৰাৰ অন্যতম অংশ এই মন্দিৰটোৰ দ্বাৰ পুনৰ মুকলি হোৱাকলৈ তীৰ্থযাত্ৰী সকলৰ মাজতো প্ৰৱল আনন্দৰ ঢৌ সৃষ্টি হোৱা বুলি জানিব পৰা গৈছে।\n২. ৰাজ্য চৰকাৰৰ স্পষ্ট কৰি দিয়া মতে যোৰহাট আৰু বৰপেটা চিকিতসা মহাবিদ্যালয়ৰ স্বীকৃতি মেডিকেল কাউন্সিল অৱ ইণ্ডিয়াই বাতিল কৰা নাই। বৰং আন্তঃগাঁথনিৰ অভাৱ দূৰ কৰাৰ বাবে চৰ্ত আৰোপহে কৰিছে। যদি অনতিপলমে এই আন্তঃগাঁথনি যথাযথ কৰি তোলা নহয়, তেতিয়া পৰবৰ্তী শিক্ষাবৰ্ষৰহে নামভৰ্তি বাতিল হব পাৰে বুলি সংবাদ প্ৰকাশ পাইছে।\n৩. গুৱাহাটী মহানগৰীত অনুজ্ঞা-পত্ৰ বিহীন বিবাহ ভৱন বন্ধ কৰাৰ বাবে জাৰি হৈছে নিৰ্দেশ। গুৱাহাটী পৌৰ নিগম এলেকাৰ ভিতৰত ব্যৱসায় অনুজ্ঞা পত্ৰ নথকা বা পৌৰ নিগমৰ নীতি অনুসৰি স্থাপিত নকৰা অথবা যান-বাহন আৰক্ষী অধীক্ষকৰ অনুমতি নোহোৱা বিবাহ ভৱন এতিয়াৰ পৰা চলিব নোৱাৰিব বুলি জানিব পৰা গৈছে।\n৪. বিটিএডিৰ শেহতীয়া নৰসংহাৰৰ ঘটনাৰ তদন্তৰ ভাৰ ৰাষ্ট্ৰীয় তদন্তকাৰী সংস্থা(নিয়া)ক দিয়াৰ কথা মুখ্যমন্ত্ৰীয়ে ঘোষণা কৰিছে। ঘটনাত উদ্বিগ্ন ৰাজ্যপালে বিটিএডিৰ সমস্ত অবৈধ অস্ত্ৰ-শস্ত্ৰ জব্দ কৰাৰ বাবে ব্যৱস্থা লবলৈ আৰু ইয়াৰ বাবে ঘৰে ঘৰে তালাচী চলাবলৈকো প্ৰশাসনক নিৰ্দেশ জাৰি কৰিছে। উদ্বিগ্ন ইউ.পি.এৰ অধ্যক্ষা ছোনিয়া গান্ধী, প্ৰধান মন্ত্ৰী মনমোহন সিঙে কেন্দ্ৰীয় গৃহমন্ত্ৰী আৰু ৰাজ্যৰ মুখ্যমন্ত্ৰীক সঠিক ব্যৱস্থা লবলৈ নিৰ্দেশ দিয়া বুলি বাতৰি প্ৰকাশিত হৈছে।\n৫. সুপ্ৰসিদ্ধ নাৰায়না হস্পিতালে এতিয়া ৩৫০খন বিচনাযুক্ত ছুপাৰ স্পেচিয়েলি হস্পিতেল ৰূপে আমিনগাঁৱৰ তোলাৰাম বাফনা অসামৰিক চিকিতসা মহাবিদ্যালয়ত সেৱা আৰম্ভ কৰিছে। ৭০ বছৰৰ উৰ্ধৰ জ্যেষ্ঠ নাগৰিক, চৰকাৰী কৰ্মচাৰী, পেঞ্চনাৰ, জীৱিত মুক্তিযুঁজাৰু সকলৰ লগতে দৰিদ্ৰ সীমাৰেখাৰ তলৰ ব্যক্তি সকললৈ বিশেষ সেৱা আগবঢ়াইছে। সবিশেষ হেল্পলাইন ৮৮১১৮৮৮৮৮৮ নম্বৰত ফোন কৰিও জানিব পৰা যাব বুলি প্ৰকাশ কৰিছে।\n৬. নুমলীগড় শোধনাগাৰৰ সামাজিক উন্নয়ন আঁচনিৰ অধীনত আজি নুমলীগড় উচ্চ মাধ্যমিক বিদ্যালয় প্ৰাংগনত আজি আয়োজিত হৈছে এক বিনামূলীয়া চকু পৰীক্ষা শিবিৰৰ। এই পৰীক্ষা শিবিৰ পৰিচালনা কৰিছে যোৰহাট লায়নচ্ আই হস্পিতেলে।\n৭. বিংশতিতম ৰাষ্ট্ৰীয় মহিলা ফুটবলৰ ডিব্ৰুগড়ৰ জালান আউটড'ৰ ষ্টেডিয়ামত অনুষ্ঠিত খেলত ছিকিমক ২-১গ'লত পৰাজিত কৰি গ্ৰুপ চিৰ পৰা দিল্লী দলে ছেমি-ফাইনেলত নিজৰ স্থান সুনিশ্চিত কৰিছে। কালিৰ খেলত ৰেল'ৱে, ছ্ত্তীশগড় আৰু মনিপুৰেও নিজৰ গ্ৰুপৰ খেলত জয়লাভ কৰাৰ সুখবৰ।\n৮. অষ্টম ৰাষ্ট্ৰীয় ছাব জুনিয়ৰ ৰোল-বল প্ৰতিযোগিতাখন অহা ২৩-২৫ মে'লৈ সোণাপুৰৰ টেপেচীয়া ক্ৰীড়া প্ৰকল্পত অনুষ্ঠিত হব। অসম ৰোল বল সন্থাই অসম দলৰ বাবে অহা ১০-২২ মে'ত এক বাচনি শিবিৰৰো আয়োজন কৰিছে আৰু অসমৰ প্ৰশিক্ষক ৰূপে প্ৰভাকৰ ৱাডেকাৰক নিযুক্ত কৰা বুলিও জানিব পৰা গৈছে।\n৯. গুৱাহাটীত চলি আছে পি চি বৰুৱা শিশু দবা ২০১৪ শীৰ্ষক আন্তঃৰাষ্ট্ৰীয় ফিডে ৰেটিংৰ এখনি দবা প্ৰতিযোগিতা। বিভিন্ন বিদ্যালয়ৰ শিশু সকলে অংশগ্ৰহণ কৰা প্ৰতিযোগিতাখনিৰ এতিয়ালৈকে ষষ্ঠ ৰাউণ্ডৰ খেলৰ সমাপ্তি হোৱা বুলিও জানিব পৰা গৈছে।\n১০. গুৱাহাটীৰ নেহৰু ষ্টেডিয়ামত অনুষ্ঠিত ভূপেন মহন্ত স্মৃতি জি এছ এৰ "এ ডিভিজন" ক্ৰিকেটৰ ফাইনেলত কালি গুৱাহাটী টাউন ক্লাৱে অংকুৰজ্যোতিৰ বিৰুদ্ধে ২২ৰাণত বিজয় সাব্যস্ত কৰি চেম্পিয়ন হোৱাৰ গৌৰৱ অৰ্জন কৰিছে। নয়ন ডেকা মেন অৱ দ্য মেচৰ লগতে প্ৰতিযোগিতাখনিৰো শ্ৰেষ্ঠ খেলুৱৈ ৰূপে পৰিগণিত হয়।\nBy xukhdukh.com on May 04, 2014


Corona Virus: নগাঁৱত পুনৰ কোৰোণাৰ আতংক! একেলগে ৭জনৰ দেহত ধৰা পৰিল কোৰোণাৰ অৱস্থিতি corona-virus-update-7-person-tested-positive-for-corona-virus-at-nagaon-today-tvnilutpal– News18 Assam\nCorona Virus: নগাঁৱত পুনৰ কোৰোণাৰ আতংক! একেলগে ৭জনৰ দেহত ধৰা পৰিল কোৰোণাৰ অৱস্থিতি\nসম্প্ৰতি উপলব্ধ Covishield আৰু Covaxin, অক্টোবৰলৈ ভাৰতে পাব পাৰে ৫টা অতিৰিক্ত Covid Vaccine!\nস্বাস্থ্যমন্ত্ৰীৰ আহ্বানৰ প্ৰতি সহাৰি, গাঁৱে গাঁৱে ক'ভিড ভেকচিন ল'বলৈ আগবাঢ়ি আহিল বহু লোক\nUpdated:March 31, 2021, 7:17 PM IST\nমাৰ্চ মাহৰ মাজ ভাগৰ পৰা অসমতো বৃদ্ধি পাইছে কোৰোণাত আক্ৰান্ত ৰোগীৰ সংখ্যা।\nLast Updated: March 31, 2021, 7:17 PM IST\nদেশত আকৌ বাঢ়িছে কোৰোণাত আক্ৰান্ত লোকৰ সংখ্যা। চৰকাৰে বহুক্ষেত্ৰত সতৰ্কতা অৱলম্বন কৰিছে যদিও ঠায়ে ঠায়ে কোৰোণাই লৈছে ভয়ংক ৰূপ। মাৰ্চ মাহৰ মাজ ভাগৰ পৰা অসমতো বৃদ্ধি পাইছে কোৰোণাত আক্ৰান্ত ৰোগীৰ সংখ্যা।\nদীৰ্ঘদিনৰ বিৰতিৰ পিছত পুনৰ ক'ভিদ ১৯ৰ আতংকই বিৰাজ কৰিছে নগাঁৱত। নগাঁও চহৰৰ টেলিয়াপট্টিৰ ৭গৰাকীকৈ ব্যক্তিৰ দেহত ধৰা পৰিল কোৰোণাৰ অৱস্থিতি। আজি নগাঁও চহৰৰ ভোগেশ্বৰী ফুকননী অসামৰিক চিকিৎসালয়ত ৰেপিড এণ্টিজেন টেষ্টৰ জৰিয়তে ব্যক্তিকেইজনৰ দেহত ধৰা পৰিছে কোৰোণাৰ অৱস্থিতি।\nআনহাতে নগাঁৱৰ সংখ্যালঘু এলেকাত ৰাইজৰ অসাৱধানতাৰ বাবে পুনৰ ক'ভিদ ১৯ৰ সংক্ৰমণ বৃদ্ধি পোৱাৰ আশংকাই দেখা দিছে। ইপিনে অহা কাইলৈ পুনৰ ভোটগ্ৰহণৰ সময়ছোৱাত ক'ভিদ বিধি কঠোৰভাৱে মানি চলাৰ বাবে ৰাইজক আহ্বান জনাইছে জিলা প্ৰশাসনে।\nFirst published: March 31, 2021, 7:17 PM IST


অভাৱ অশান্তি হ’ব পাৰে যদি পাকঘৰত এই বস্তুবোৰ ভুল দিশত থাকে | এই সঠিক জ্ঞান থকা জৰুৰী - JibonorShongram.in\nঅভাৱ অশান্তি হ’ব পাৰে যদি পাকঘৰত এই বস্তুবোৰ ভুল দিশত থাকে | এই সঠিক জ্ঞান থকা জৰুৰী\nআপোনাৰ পাকঘৰটো ভুল দিশত আছে যদি হ’ব পাৰে অভাৱ অশান্তি ! জানি লওঁক দিশৰ সঠিক জ্ঞান পৰিৱেশ বিজ্ঞানত দিশ নিৰ্দেশনা অতি গুৰুত্বপূৰ্ণ। এই চাৰিটা দিশ মূলতঃ পূব, পশ্চিম, উত্তৰ আৰু দক্ষিণ। জ্যোতিষ বিজ্ঞান অনুসৰি এই চাৰিটা দিশৰ ভিতৰত এটা দিশ ভগৱান কুবেৰৰ নিৰ্দেশনা বুলি ধৰা হয়। গতিকে ঘৰ সাজোতে সদায় দিশটোৰ বিষয়ে জ্ঞান থকাটো অতি প্ৰয়োজনীয়। উত্তৰৰ পৰিৱেশ সঠিক হ’লে পৰিয়াললৈ সম্পদ আৰু সমৃদ্ধি আহে বুলি বিশ্বাস কৰা হয়।\nবাস্তুৰ মতে, উত্তৰ দিশটো মনত ৰাখি অট্টালিকাটো নিৰ্মাণ কৰিব লাগে। ইয়াৰ ফলত পৰিয়ালটো সুস্থ হৈ থকাই নহয় আৰ্থিক অৱস্থাও শক্তিশালী হয়। জানি থওক যে ঘৰৰ উত্তৰ দিশৰ কোনো দোষ আঁতৰাই দিলে ঘৰত সুখ আৰু শান্তি বজাই থাকে। আপোনাৰ পাকঘৰটো ভুল দিশত আছে যদি হ’ব পাৰে অভাৱ অশান্তি ! সঠিক জ্ঞান থকা জৰুৰী…\nবন্যপ্ৰাণীৰ ছবি ৰখাটো ভাল নহয়, বাস্তুৱে কয় যে ঘৰৰ উত্তৰ দিশত এটা পূজাস্থলী থাকিলে ভাল। এই দিশত অতিথি কক্ষকো শুভ বুলি গণ্য কৰা হয়। এই ঘৰত সুখ শান্তি থাকে। উত্তৰ দিশত ভগৱান কুবেৰ আছে। গতিকে উত্তৰমুখী অট্টালিকাটোত সৰ্বাধিক মুকলি ঠাই সন্মুখত ৰাখিব লাগে। ঘৰত ইতিবাচক শক্তিৰ যোগাযোগৰ বাবে পৰিয়ালত সুখ আৰু শান্তি বজাই ৰখা হয়। বাস্তুৰ মতে, বাৰাণ্ডাখন উত্তৰ দিশলৈ মুকলি কৰি ৰাখিলে ধনাত্মক শক্তি প্ৰবাহিত হয়। ঘৰত কোনো বনৰীয়া জন্তুৰ ছবি ৰখাটো ভাল নহয়। বাস্তুৰ মতে, ঘৰৰ শান্তি আৰু সুখ বজাই ৰাখিবলৈ ঘৰত বনৰীয়া জন্তুৰ ছবি নাৰাখিব ।\nবাথৰুম আৰু শৌচাগাৰ সঠিক দিশত নিৰ্মাণ কৰাটো অতি প্ৰয়োজনীয়। গতিকে উত্তৰ দিশত বাথৰুম আৰু শৌচাগাৰ নিৰ্মাণ নকৰিব। যেতিয়া উত্তৰ দিশত পাকঘৰটো নিৰ্মাণ কৰা হয় তেতিয়া ঘৰৰ সুখ-শান্তি নষ্ট হয়। ঘৰত শান্তি আৰু সুখ বজাই ৰাখিবলৈ উত্তৰ দিশত পাকঘৰ নিৰ্মাণ নকৰিব। বাস্তুৰ মতে উত্তৰ-পূব দিশত পানীৰ টেংকি নিৰ্মাণ কৰাটো শুভ বুলি বিবেচিত হৈছে। ইয়াৰ ফলত পৰিয়ালটোৰ আৰ্থিক অৱস্থা অতি শক্তিশালী হৈ পৰে।\nবেৰত ফাট থকাটো বেয়া, বাস্তুৰ মতে, ঘৰৰ দেৱালত ফাট মেলাটো বেয়া বুলি গণ্য কৰা হয়। ইয়াৰ দ্বাৰা পৰিয়ালত সংঘাতৰ ইংগিত পোৱা যায়। এনে অৱস্থাত ঘৰৰ সদস্য সকলৰ মাজত প্ৰেম বজাই ৰাখিবলৈ হ’লে উত্তৰ দিশৰ কোনো এখন দেৱালত যাতে ফাট মেলি নাথাকে তাৰ প্ৰতি লক্ষ্য ৰাখিব লাগে। যদি আছে তৎক্ষণাত ঠিক কৰক। বাস্তুৰ মতে, ঘৰৰ উত্তৰ দিশত কেতিয়াও পানীৰ টেপ স্থাপন কৰিব নালাগে। ইয়াৰ বাবে আৰ্থিক সংকট হ’ব পাৰে।\nওজন কমাবলৈ কৰক এই কাম | স্বাস্থ্য বার্তা


সত্তা..... এক অবিৰত যাত্ৰা…..: দৈনন্দিন: খণ্ড:২\nসুৰীয়া অসমীয়া ভাষাৰ কবি-গীতিকাৰ-গায়কসকলে প্ৰাণৰ পৰশেৰে ঢৌৱাই অসমৰ সংগীতজগতখনো ছন্দে-সুৰে মূৰ্চ্ছনাময় কৰি থৈ গৈছে৷ গুৰুদুজনাৰ কথা নকলোঁৱেই যেনিবা, বিষ্ণু-জ্যোতিৰ পৰা আৰম্ভ কৰি কতজনে অসমীয়া সংগীতৰ বৰপথাৰখন চহকী কৰি থৈ গৈছে সতকাই আঙুলিৰ মূৰত গণি শেষ কৰিব নোৱাৰি৷ কিমান ভাল লাগে, ভূপেন হাজৰিকা, জয়ন্ত হাজৰিকা, খগেন মহন্তই গোৱা এফাকি গীতৰ কলি শুনিলে৷ জয়ন্ত হাজৰিকাৰ কণ্ঠ আৰু ড. নিৰ্মলপ্ৰভা বৰদলৈৰ গীতৰ কথা..... আস্ মন মুহি যায়৷ দীপালি বৰঠাকুৰৰ কণ্ঠত “সোণৰ খাৰু নালাগে মোক” শুনিলে অজানিতে ভৰি আহে দুনয়ন!! “পকাধানৰ মাজে মাজে সৰু সৰু আলি” আৰু দেও পাৰি উমলি-জামলি কটোৱা অভিন্ন শৈশৱ!! কিন্তু হৃদয়ৰ মণিকোঠাত সযতনে সাঁচি ৰখা এই গীতবোৰতো যেতিয়া তথাকথিত ‘আধুনিকীকৰণ’ৰ প্ৰলেপ সানি দিয়া হয়, সঁচাকৈ খুব অশান্তি লাগে৷\nএবাৰ এই প্ৰসংগতে মোৰ বাইদেউ এজনীৰ লগত কথা পাতিছিলোঁ৷ মোক বাইদেৱে কৈছিল, তেওঁ হেনো “ৰিমিক্স” গীতবোৰ খুব ভাল পায়৷ মোক সুধিছিল “তুমিনো কিয় ইমান বেয়া পোৱা?” এক চেকেণ্ডো অপব্যয় নকৰাকৈ কৈ চিধা-চিধিকৈ কৈ দিছিলোঁ “চোৱা বা, আশী বছৰীয়া আইতা এগৰাকী এনেয়ে ধুনীয়া৷ বয়স আৰু অভিজ্ঞতাই আইতাগৰাকীক আৰু ধুনীয়া কৰিছে৷ এতিয়া সেই আইতাজনীক যদি আমি গাভৰু সজাবলৈ গৈ টিকটিককৈ “মেক-আপ” এসোপা সানি দিওঁ, অসজা নালাগিবনে?” এই উত্তৰ পাই তেওঁৰ আৰু “ৰিমিক্স” গীতৰ প্ৰতি থকা পীৰিতি উৰি গ’ল J৷ ইয়াৰ মাজতে এনেকৈ কোৱা মানুহো ওলাইছে যে আজিৰ নৱ-প্ৰজন্মই আমাৰ পুৰণি গীতবোৰ নাজানে৷ গতিকে কিছুমান গায়কে সেইবোৰ নতুনকৈ গাই আমাক ‘উপহাৰস্বৰূপে’ আগবঢ়াইছে৷ তাতনো আপত্তি কিহৰ?? হয়, আপত্তি নিশ্চয় আছে৷ ধৰি লোৱা হ’ল, আপোনাৰ এটা চোলা আছে৷ বহুদিন হ’ল আপুনি চোলাটো পিন্ধা নাই বা কিবা কাৰণত চোলাটোৰ কথা পাহৰি আছে৷ এদিন আপোনাৰ আলমাৰিটো চিজিল লগাই থাকোতে আপোনাৰ ভণ্টি বা মায়ে চোলাটো পাই আপোনাৰ হাতত দিলে৷ এতিয়া বাৰু সেইটোক আপুনি ‘উপহাৰ’ বুলি ক’ব নেকি? যিটো বস্তু আগৰে পৰা আপোনাৰেই তাক বহুদিনৰ মূৰত পালেওতো সি আপোনাৰে, নহয় জানো? মোৰ বোধেৰে একেখিনি কথাকে গীতৰ ক্ষেত্ৰতো ৰিজাব পাৰি৷\nৰক্ষণশীল মই নহয়৷ নতুনক হেঁপাহেৰে আদৰি লোৱাত কাহানিও মই কাৰ্পণ্য নকৰোঁ৷ কিন্তু নবীনীকৰণৰ নামত যিবোৰ কথা-কাণ্ড চলি আছে, ই বাৰু সঁচা অৰ্থত নবীনীকৰণনে? আজিকালি কেতিয়াবা সন্দেহ হয়--- নে ময়েই পিচ পৰি আছোঁ, ‘আধুনিকীকৰণ’ৰ প্ৰকৃত অৰ্থ ময়েই বুজি পোৱা নাই নেকি? ময়েই মিলাব পৰা নাই নেকি খোজ সংগীত জগতত আধুনিকৰ পৰশত আধুনিকীকৰণ হোৱা আধুনিকতাৰ লগত!!\nPosted by Mitali at 4:32 AM


সংক্ষিপ্ত তথ্য - juriborahborgohain.simplesite.com\nJURI BORAH BORGOHAIN\nঔপন্যাসিক, নিবন্ধকাৰ, গল্পকাৰ জুৰী বৰা বৰগোহাঞিৰ জন্ম ১৯৭৮ চনত মাজুলীত৷ বিবাহ সূত্ৰে শিৱসাগৰৰ বোৱাৰী, বৰ্তমান চাবুৱাৰ অস্থায়ী বাসিন্দা৷ ডিব্ৰুগড় বিশ্ববিদ্যালয়ৰ পৰা ৰাজনীতি বিজ্ঞান (২০০৩)ৰ প্ৰথম শ্ৰেণীৰ স্নাতকোত্তৰ ডিগ্ৰী লাভ কৰা এম. ফিল. আৰু শ্লেট উত্তীৰ্ণ জুৰী বৰা বৰগোহাঞিয়ে ২০০৩ চনৰ পৰা ২০১০ চনলৈ কেইখনমান কলেজত অধ্যাপনা কৰে৷ বৰ্তমান তেওঁ পেছাত লেখক আৰু এটা সংবাদ মাধ্যমৰ উপদেষ্টা। বিশ্বৰ অন্যতম বৃহৎ নদীদ্বীপ মাজুলীৰ প্ৰথমগৰাকী মহিলা সাংবাদিক তথা ১৯৯৮ চনৰ পৰা ২০০৫ চনলৈ কেইবাখনো বাতৰি কাকতত সাংবাদিকতা কৰা জুৰী বৰা বৰগোহাঞিৰ প্ৰথম উপন্যাস ডিব্ৰুগড় বিশ্ববিদ্যালয়ৰ নন্দিনী (২০০৪)। তেওঁৰ পৰৱৰ্তী উপন্যাসবোৰ ক্ৰমে আপোনজনৰ ঠিকনা (২০০৭), অভিলাষী যাত্ৰা (২০০৮), ৰাগ... ইমন (২০০৯), নাংফা (২০১০), লিড’লাম (২০১২), ভোক (২০১৫) আৰু আংকুশ (২০১৮)৷ জলজ (২০১৩) দৈনিক জনমভূমিৰ ‘বসুন্ধৰা’ত প্ৰকাশিত ধাৰাবাহিক উপন্যাস৷\nসাহিত্যিক গৰাকীৰ লক্ষীনন্দন বৰগোহাঞিৰ স’তে যুটীয়াকৈ কৰা প্ৰকৃতি বিষয়ক গ্ৰন্থ বনশাক আৰু ইয়াৰ ব্যৱহাৰ (২০১০) আৰু সম্পাদিত গ্ৰন্থ এক সন্ধান যাত্ৰা (২০১২)৷ সাতসৰীত আমাৰ শাক চিনাকি, আমাৰ মাছ চিনাকিআৰু আমাৰ ফল চিনাকি নামেৰে অসমৰ থলুৱা শাক, মাছ আৰু ফলৰ ওপৰত গৱেষণালব্ধ সাৰাংশৰে তিনিখনকৈ সচিত্ৰ ধাৰাবাহিক প্ৰকাশ হৈছে৷\nসাহিত্য অকাডেমি, নেশ্যনেল বুক ট্ৰাষ্ট (এন.বি.টি.), বিশ্ববিদ্যালয়, কলেজকে ধৰি ৰাষ্ট্ৰীয় আৰু ৰজ্যিক বহু অনুষ্ঠান-সন্মিলনলৈ লেখক, সমল ব্যক্তি, মুখ্য অতিথি, বিশিষ্ট অতিথি, বক্তা, উন্মোচক হিচাপে আমন্ত্ৰিত হৈ সন্মানিত হৈছে৷ জুৰী বৰা বৰগোহাঞিৰ সৃষ্টিৰ ওপৰত বিশ্ববিদ্যালয়ত গৱেষণা হৈছে৷ ভাৰতৰ বিভিন্ন প্ৰান্তত আয়োজিত আন্তঃৰাষ্ট্ৰীয় আৰু ৰাষ্ট্ৰীয় আলোচনা চক্ৰত বৰগোহাঞিৰ শেহতীয়া উপন্যাস চৰ্চাৰ বিষয় হোৱাৰ লগতে পণ্ডিত-অধ্যাপক, সমল ব্যক্তি, গৱেষকৰ আলোচনা পত্ৰৰ বিষয় তথা প্ৰসঙ্গ-গ্ৰন্থ। তেওঁৰ কিছু সৃষ্টি বিভিন্ন ভাষালৈ অনুবাদ হৈছে আৰু নাটক, গীত, কবিতা আদি তেওঁৰ সৃষ্টিৰ আধাৰত নিৰ্মাণ হৈছে।\nদেশৰ সৰ্বশ্ৰেষ্ঠ আলেখ্য “ষ্টিলৱেল ৰ’ডঃ দ্য মেমৰী অৱ এ ফৰ্গ’টেন ৱাৰ”ৰ বাবে আকাশবাণী বাৰ্ষিক বঁটা(২০১৮), “ভোক’’ উপন্যাসৰ বাবে ‘অসমসাহিত্যসভাৰ সভাপতিৰবিশেষসাহিত্যসন্মান’ (২০১৮), ‘‘ৰাগ... ইমন’’ উপন্যাসৰ বাবে ‘হৰেন্দ্ৰ চন্দ্ৰ বৰকাকতী বঁটা' (২০০৯), ‘‘লিড’লাম’’ উপন্যাসৰ বাবে ‘জীৱন ইনিচিয়েটিভ’ৰ বছৰৰ বিশেষ স্বীকৃতি’ (২০১২), সাহিত্য জগতলৈ অৱদানৰ বাবে ‘যুৱ অনুপ্ৰেৰেণা বঁটা’ (২০১৩) আদি লাভ কৰা লেখিকাই এতিয়ালৈকে ২৩খন উপন্যাসিকা, ৫৬ টা গল্প, বহু সংখ্যক চিন্তাশীল প্ৰবন্ধ, ভ্ৰমণ আৰু অন্যান্য বিষয়ৰ লেখাৰ ওপৰি দূৰদৰ্শন, আকাশবাণীৰ বাবে তথ্যচিত্ৰ, আলেখ্য আদি প্ৰস্তুত কৰি সাহিত্য আৰু সমাজ জীৱনক সমৃদ্ধ কৰিছে। অসমীয়া ‘প্ৰথমখন ছফটৱেৰ অভিধান আৰু বিশ্বকোষ’, ‘অসম বুৰঞ্জীকোষ’ আদিলৈ মূল্যবান¸ লেখা তথ্যৰে অবদান আগবঢ়াইছে৷ গুৰুত্বপূৰ্ণ সামাজিক-ৰাজনৈতিক বিষয় কিছুমানৰ ওপৰত কাম কৰি দায়বদ্ধতা প্ৰকাশ কৰাৰ লগতে ৰাষ্ট্ৰীয়-আন্তঃৰাষ্ট্ৰীয় অধ্যয়ন-চক্ৰ, গৱেষণা পত্ৰত বিভিন্ন বিষয়-বস্তু লৈ বহুকেইখন গৱেষণাপত্ৰ উপস্থাপন আৰু প্ৰকাশ কৰিছে।\nপ্ৰযত্নে- লক্ষীনন্দন বৰগোহাঞি, কলেজ পথ, চাবুৱা, ডিব্ৰুগড়-৭৮৬১৮৪\nফোনঃ ৯৮৫৪২ ৮৫২৫১, হোৱাটছ্এপ্ (অফিচিয়েল)- ৭০০২৯ ৩১৭৬৪\nই মেইলঃ jurilakshinandan@gmail.com


Gold price today: সোণ আজি পুনৰ সস্তা হ'ল ! বজাৰলৈ যোৱাৰ পূৰ্বে ইয়াতেই চাওক আজিৰ সোণ-ৰূপৰ দাম ...– News18 assam\nHome » photogallery » business »Gold price today: সোণ আজি পুনৰ সস্তা হ'ল ! বজাৰলৈ যোৱাৰ পূৰ্বে ইয়াতেই চাওক আজিৰ সোণ-ৰূপৰ দাম ...\nGold price today: সোণ আজি পুনৰ সস্তা হ'ল ! বজাৰলৈ যোৱাৰ পূৰ্বে ইয়াতেই চাওক আজিৰ সোণ-ৰূপৰ দাম ...\nপুৱা ৯.১০ বজাত, মাল্টি কমোডিটি এক্সচেঞ্জত (MCX) ২৪-কেৰেট বিশুদ্ধতাৰ সোণৰ দাম (Gold Price Today) প্ৰতি ১০ গ্ৰামত ১ টকাহ্ৰাস হৈ ৫১,৫৮৪ টকা হয়।\n| April 01, 2022, 14:10 IST\nভাৰতীয় বজাৰত সোণ আৰু ৰূপৰ মূল্য শুক্ৰবাৰে হ্ৰাস পায়, অৱশ্যে, সোণৰ হাৰ এতিয়াও ৫১ হাজাৰৰ ওপৰত আছে। পুৱা ৯.১০ বজাত, মাল্টি কমোডিটি এক্সচেঞ্জত (MCX) ২৪-কেৰেট বিশুদ্ধতাৰ সোণৰ দাম (Gold Price Today) প্ৰতি ১০ গ্ৰামত ১ টকাহ্ৰাস হৈ ৫১,৫৮৪ টকা হয়।\nশুক্ৰবাৰে, এমচিএক্সত ৰূপৰ মূল্যও হ্ৰাস পাইছে, কিন্তু ইয়াৰ হাৰ এতিয়াও ৬৭,০০০-ৰ ওপৰত আছে। পুৱা ৯.১০ বজাত, ৰূপৰ দাম ২২২ টকা হ্ৰাস হৈ প্ৰতি কিলোগ্ৰামত ৬৭,২৬৫ টকা হয়।


Have you withdrawn your PF money ahead of time? There will be huge losses– News18 assam\nসময়ৰ পূৰ্বে আপুনিও PFৰ ধন উলিয়াইছে নেকি? সন্মুখীন হ'ব বৃহৎ লোকচানৰ... সবিশেষ জানি লওক\nনতুন কোম্পানীত যোগদান কৰাৰ পিছত পিএফ (PF)ৰ পুৰণি কোম্পানীৰ সৈতে সংযোগ কৰাটো হ'ব লাভজনক।\nLast Updated : June 05, 2021, 13:26 IST\nব্যক্তিগত খণ্ডত (Private Employee) কাম কৰা কৰ্মচাৰীসকলৰ দুইৰ পৰা তিনি বছৰৰ ভিতৰত চাকৰি সলনি কৰাৰ প্ৰৱণতা আহে। কিন্তু চাকৰি সলনি কৰাৰ সৈতে পূৰ্বৰ কোম্পানীৰ পিএফ (PF)ৰ সম্পূৰ্ণ ধন উলিওৱাটো আপোনাৰ বাবে হ'ব পাৰে বৃহৎ লোকচান। ই আপোনাৰ ভৱিষ্যতৰ পুঁজি আৰু সঞ্চয় নাইকিয়া কৰে। লগতে পেঞ্চনৰ কোনো ধাৰাবাহিকতা নাথাকে। নতুন কোম্পানীটোত যোগদান কৰাৰ পিছত পিএফ (PF)ৰ পুৰণি কোম্পানীৰ সৈতে সংযোগ কৰাটো হ'ব লাভজনক। অৱসৰৰ পিছতো যদি আপোনাক ধনৰ প্ৰয়োজন নহয়, তেন্তে আপুনি কেইবছৰমানৰ বাবে পিএফ এৰিব পাৰে।\nকোভিড-১৯ অগ্ৰিম আঁচনিৰ সুবিধা ভাবি-চিন্তি লওক\nকৰ্মচাৰী ভৱিষ্যত নিধি সংস্থাই (EPFO) পুনৰ এবাৰ কোভিড-১৯ৰ অগ্ৰিম আঁচনি আৰম্ভ কৰিছে। ইয়াৰ অধীনত আপুনি আপোনাৰ ভৱিষ্যত নিধিৰ (PF account) পৰা ৩ মাহৰ দৰমহাৰ সমান ধন উলিয়াব পাৰে। অৱশ্যে এই আঁচনিৰ লাভালাভ কেৱল প্ৰয়োজন হ'লেহে ল'ব লাগে, কিয়নো পিএফ পুঁজিৰ পৰা ধন উলিয়ালে আপোনাৰ অৱসৰ পুঁজিৰ এক ডাঙৰ ক্ষতি হ'ব পাৰে।\nতিনি বছৰ ধৰি লাভ কৰিব সুত\nযদি আপুনি অৱসৰৰ পিছতো পিএফৰ ধন উলিয়াব নোৱাৰে, তেন্তে আপুনি তিনি বছৰৰ বাবে সুত লাভ কৰি থাকিব। ইয়াক তিনি বছৰৰ পিছতহে নিষ্ক্ৰিয় একাউণ্ট বুলি গণ্য কৰা হয়। পিএফৰ পৰিমাণ বেছিভাগ লোকে ভৱিষ্যতৰ বাবে এক সুৰক্ষিত পুঁজি হিচাপে সংগ্ৰহ কৰি ৰাখে। উল্লেখ্য যে যদি আপুনি প্ৰয়োজনৰ বাবে টকা উলিয়াব লগা হয়, তেন্তে কে ৱাই চি (KYC) থকাটো অতি গুৰুত্বপূৰ্ণ।\nযদি এজন ব্যক্তি দুমাহৰ বাবে নিবনুৱা হৈ থাকে, তেন্তে তেওঁ সমগ্ৰ পিএফৰ ধন উলিয়াব পাৰে, আনহাতে চাকৰি এৰি দিয়াৰ এমাহ পিছত ৭৫ শতাংশ ধন উলিয়াব পাৰিব। যদি তেওঁ চাকৰিৰ সময় দহ বছৰতকৈ কম হয়, তেন্তে পেঞ্চনৰো সমুদায় ধন উলিয়াব পাৰে। সাধাৰণতে অৱসৰৰ পিছতহে সমগ্ৰ পিএফৰ ধন উলিয়াব পাৰি।\nউল্লেখ্য যে ভৱিষ্যত নিধি অৰ্থাৎ পিএফ সম্পৰ্কীয় নিয়মবোৰত এক ডাঙৰ সাল-সলনি হৈছে। নতুন নিয়ম অনুসৰি, প্ৰতিজন গৰাকীয়ে পিএফ একাউণ্ট আধাৰৰ সৈতে লিংক কৰিব লাগিব। নিয়োগকৰ্তাৰ দায়িত্ব হ'ব কৰ্মচাৰীসকলক তেওঁলোকৰ পিএফ আধাৰ পৰীক্ষা কৰিবলৈ কোৱা। এই নতুন নিয়ম ১ জুনৰ পৰা কাৰ্যকৰী হৈছে। EPFOএ এই সন্দৰ্ভত নিয়োগকৰ্তাসকলৰ বাবে এটা জাননী জাৰি কৰিছে। যদি নিয়োগকৰ্তাই এনে কৰিবলৈ সক্ষম নহয়, তেতিয়া গ্ৰাহকৰ একাউণ্টত নিয়োগকৰ্তাৰ অৱদান বন্ধ কৰা হ'ব পাৰে। একে সময়তে গ্ৰাহকসকলৰ UAN নম্বৰো আধাৰৰ সৈতে পৰীক্ষা কৰিব লাগিব।\nFirst published: June 05, 2021, 13:26 IST


দীপা মেহতা - অসমীয়া ৱিকিপিডিয়া\n২০০৫ চনত দীপা মেহতা\n১ জানুৱাৰী, ১৯৫০ (৭১ বছৰ)\nঅমৃতসৰ, পূব পঞ্জাব, ভাৰত\nচলচ্চিত্ৰ পৰিচালক, চিত্ৰনাট্যকাৰ, ছবি প্ৰযোজক\nউপাদান ত্ৰয়ী বা Elements Trilogy\nপ'ল ছল্টজমেন (বি. ১৯৭৩; বিবি. ১৯৮৩)\nডেভিদ হেমিল্টন ( – বৰ্তমানলৈকে)\nদেব্যানী ছল্টজমেন (জীয়েক)\nদিলীপ মেহতা (ভ্ৰাতৃ)\nদীপা মেহতা (ইংৰাজী: Deepa Mehta; জন্ম: ১ জানুৱাৰী ১৯৫০) হৈছে এগৰাকী ভাৰতীয় মূলৰ ছবি পৰিচালক। বৰ্তমান কানাডাৰ নাগৰিকত্ব গ্ৰহণ কৰা দীপা মেহতা এগৰাকী চিত্ৰনাট্যকাৰ আৰু প্ৰযোজকো। তেখেতে সৰ্বাধিক পৰিচিতি লাভ কৰে 'উপাদান ত্ৰয়ী' বা 'Elements Trilogy'ৰ নিৰ্মাণৰ বাবে। চলচ্চিত্ৰৰ এই ত্ৰয়ীত আছে 'ফায়াৰ' (১৯৯৬), 'আৰ্থ' (১৯৯৮) আৰু 'ৱাটাৰ' (২০০৫)। 'আৰ্থ' নামৰ ছবিখনক অস্কাৰ বঁটাৰ শ্ৰেষ্ঠ বিদেশী ভাষাৰ ছবিৰ শিতানত প্ৰতিদ্বন্দ্বিতা কৰিবৰ বাবে ভাৰতৰ পৰা অফিচিয়েল এণ্ট্ৰী হিচাপে প্ৰেৰণ কৰা হৈছিল। আনহাতে ২০০৫ চনত নিৰ্মিত 'ৱাটাৰ'ক প্ৰেৰণ কৰা হৈছিল কানাডাৰ ফালৰ পৰা। কানাডাৰ পৰা প্ৰেৰণ কৰা এইখন আছিল তৃতীয়খন অ-ফৰাচী কানাডীয় ছবি। ১৯৯৬ চনত দীপা মেহতাই স্বামী তথা প্ৰযোজক ডেভিড হেমিল্টনৰ লগ লাগি 'হেমিল্টন-মেহতা প্ৰডাকচন' প্ৰতিষ্ঠা কৰে। ২০০৩ চনত 'বলিউড/হলিউড' ছবিৰ চিত্ৰনাট্যৰ বাবে দীপা মেহতাই জিনি বঁটা লাভ কৰে। ২০১২ চনৰ মে' মাহত দীপা মেহতাই জীৱনজোৰা কলাত্মক স্বীকৃতি স্বৰূপে কানাডাৰ পৰিৱেশ্য কলা শাখাৰ সৰ্বাধিক সন্মানীয় বঁটা 'গৱৰ্ণৰ জেনেৰেল পাৰফৰ্মিং আৰ্টছ এৱাৰ্ড' বঁটা লাভ কৰে।\nদীপা মেহতাৰ জন্ম হৈছিল পঞ্জাবৰ অমৃতসৰত। অৱশ্যে শৈশৱৰ অৱস্থাতেই তেওঁলোকৰ পৰিয়ালটো নতুন দিল্লীলৈ স্থানান্তৰিত হয় আৰু পিতৃয়ে ছবি বিতৰক হিচাপে কাম কৰে। আনহাতে দীপা মেহতাই হিমালয়ৰ পাদভূমিত থকা দেৰাডুনৰ ৱেলহেম গাৰ্লছ হাইস্কুল নামৰ বৰ্ডিং স্কুলখনত অধ্যয়ন কৰে। দিল্লী বিশ্ববিদ্যালয়ৰ অন্তৰ্গত লেডী শ্ৰী ৰাম কলেজ ফ'ৰ ৱমেনৰ পৰা দীপা মেহতাই পৰৱৰ্তী সময়ত দৰ্শনত স্নাতক ডিগ্ৰী লাভ কৰে।\nস্নাতক ডিগ্ৰী অৰ্জন কৰি উঠি দীপা মেহতাই এটা প্ৰযোজনা গোষ্ঠীৰ লগত সংযুক্ত হয়। এই কোম্পানীটোৱে ভাৰত চৰকাৰৰ বাবে তথ্যচিত্ৰ আৰু শিক্ষামূলক ছবি নিৰ্মাণ কৰিছিল। দীপা মেহতাই শিশু কন্যাৰ কৰ্মজীৱনক আধাৰ হিচাপে লৈ প্ৰথমখন পূৰ্ণদৈৰ্ঘ্যৰ তথ্যচিত্ৰ নিৰ্মাণ কৰিছিল। সেইখিনি সময়তে তেখেতে এগৰাকী কানাডীয়ান তথ্যচিত্ৰ নিৰ্মাতা প'ল ছল্টজমেনক লগ পায় আৰু তেখেতৰ লগতে বিবাহ-পাশত আবদ্ধ হয়। ১৯৭৩ চনত স্বামীৰ সৈতে দীপা মেহতা টৰণ্টোলৈ যায়।\n১৯৯১ চনত দীপা মেহতাই প্ৰথমখন কাহিনী-চিত্ৰৰ পৰিচালনা কৰে। ছবিখনৰ নাম আছিল 'Sam & Me' আৰু অভিনয়ত আছিল ওম পুৰী। ছবিখনৰ বাজেট আছিল ১১ মিলিয়ন ডলাৰ। কানাডাত মহিলাৰ দ্বাৰা পৰিচালিত হোৱা ছবিৰ ভিতৰত দীপা মেহতাৰ এই ছবিখনেই আছিল সৰ্বাধিক বাজেটৰ।\nদীপা মেহতা সমধিক পৰিচিত হৈছে তেখেতৰ উপাদান-ত্ৰয়ীৰ বাবে। তেখেতে ১৯৯৬ চনত নিৰ্মাণ কৰে 'ফায়াৰ' নামৰ ছবিখন। তাৰ ঠিক দুবছৰৰ পিছত নিৰ্মিত হয় 'আৰ্থ' আৰু ২০০৫ চনত নিৰ্মিত হয় 'ৱাটাৰ'। তিনিওখন ছবিৰ বাবে দীপা মেহতা সমালোচকৰ দ্বাৰা প্ৰশংসিত হয়। ছবিসমূহত ভাৰতৰ বহু উচ্চশ্ৰেণীৰ তাৰকাই অভিনয় কৰে। তাৰে ভিতৰত আমিৰ খান, সীমা বিশ্বাস, শাবানা আজমী, খুলভূষণ খাৰবান্দা, জন আব্ৰাহম অন্যতম। আটাইকেইখন ছবিৰ বাবে সংগীত সজাইছিল এ আৰ ৰহমানে।\nছলমান ৰুশ্বডিৰ বিশ্ববিখ্যাত গ্ৰন্থ 'মিডনাইটছ ছিলড্ৰেন'ৰ চিনেমাৰ ৰূপান্তৰণৰ কাৰ্যত দীপা মেহতাই এগৰাকী চিত্ৰনাট্যকাৰ হিচাপে সহযোগিতা আগবঢ়াইছিল। ভাৰতীয় আমেৰিকান অভিনেতা সত্য ভাবাই ছবিখনৰ ছালীম ছিনাইৰ চৰিত্ৰটো ৰূপায়ণ কৰিছিল। আনহাতে বাকীবোৰ চৰিত্ৰত শ্ৰীয়া চৰণ, সীমা বিশ্বাস, শাবানা আজমী, অনুপম খেৰ, সিদ্ধাৰ্থ নাৰায়ণ, ৰাহুল বসু, চোহা আলী খান, শ্বাহানা গোস্বামী আৰু দৰ্শিল ছাফাৰীয়ে অভিনয় কৰে। ২০১২ চনৰ ৯ ছেপ্টেম্বৰত ছবিখনে টৰণ্টো আন্তৰ্জাতিক ছবি মহোৎসৱত মুক্তি লাভ কৰে আৰু কানাডীয়ান স্ক্ৰীন এৱাৰ্ডছৰ আঠটা ভিন্ন শিতানৰ বাবে মনোনয়ন লাভ কৰে। তাৰে মাজত শ্ৰেষ্ঠ ছবিৰ শিতানটোও আছিল।\n↑ "Deepa Metha". Canadian Encyclopedia. https://www.thecanadianencyclopedia.ca/en/article/deepa-mehta। আহৰণ কৰা হৈছে:3June 2019.\n↑ "Deepa Mehta biography". Governor General's Performing Arts Awards Foundation. http://ggpaa.ca/award-recipients/2012/mehta-deepa.aspx। আহৰণ কৰা হৈছে: 12 February 2015.\n↑ "The Canadian Encyclopedia bio". http://www.thecanadianencyclopedia.com/index.cfm?PgNm=TCE&Params=A1ARTA0009495.\n↑ "Welham Girls' School". doonschools.com. http://www.doonschools.com/welhamgirlsschool.html। আহৰণ কৰা হৈছে: 1 October 2007.\n↑ 6.0 6.1 "Deepa Mehta – Celebrating Women's Achievements". https://www.collectionscanada.gc.ca/women/030001-1258-e.html.\n↑ 7.0 7.1 7.2 "Deepa Mehta". https://www.thecanadianencyclopedia.ca/en/article/deepa-mehta/.\n↑ Catsoulis, Jeannette (28 April 2006). "Movie Review: Water (2005): NYT Critics' Pick". New York Times. https://movies.nytimes.com/2006/04/28/movies/28wate.html.\n↑ "Rushdie visits Mumbai for 'Midnight's Children' film". Movies.indiatimes.com. http://movies.indiatimes.com/International/Rushdie-visits-Mumbai-for-Midnights-Children-film-/articleshow/5432895.cms। আহৰণ কৰা হৈছে:3March 2011.\n↑ Subhash K Jha (13 January 2010). "I'mafilm buff: Rushdie". The Times of India. http://articles.timesofindia.indiatimes.com/2010-01-13/news-interviews/28121143_1_deepa-mehta-bt-midnight-s-children। আহৰণ কৰা হৈছে:3March 2011.\n↑ Mendes, Ana Cristina; Kuortti, Joel (21 December 2016). "Padma or No Padma: Audience in the Adaptations of Midnight's Children" (en ভাষাত). The Journal of Commonwealth Literature খণ্ড 52 (3): 501–518. doi:10.1177/0021989416671171. ISSN 0021-9894.\n↑ "Deepa finds Midnight's Children lead". Times of India. 21 August 2010. http://articles.timesofindia.indiatimes.com/2010-08-21/news-interviews/28306314_1_salman-rushdie-s-midnight-s-children-saleem-sinai-imran-khan.\n↑ Dreaming of Midnight's Children\n↑ Irrfan moves from Mira Nair to Deepa Mehta Archived4March 2010 at the Wayback Machine\n↑ Jha, Subhash K. (31 March 2011). "Darsheel Safary Darsheel Safary in Midnight's Children". Times of India. http://articles.timesofindia.indiatimes.com/2011-03-31/news-interviews/29365634_1_darsheel-safary-deepa-mehta-salman-rushdie-s-midnight-s-children.\n↑ Nolen, Stephanie (15 May 2011). "Mehta at midnight". Globe and Mail. https://www.theglobeandmail.com/news/arts/movies/deepa-mehta-films-rushdies-midnights-children/article2021293/singlepage/#articlecontent.\n"https://as.wikipedia.org/w/index.php?title=দীপা_মেহতা&oldid=272550"ৰ পৰা অনা হৈছে\nভাৰতীয় মূলৰ ব্যক্তি\nএই পৃষ্ঠাখন ২৮ এপ্ৰিল, ২০২১ তাৰিখে ২০:০৭ বজাত অন্তিম সংশোধন কৰা হৈছিল।


সাংবাদিক ৰানা আয়ুবে আফজল গুৰু আৰু দেশৰ প্ৰাক্তন ৰাষ্ট্ৰপতি প্ৰণৱ মুখাৰ্জীৰ বিষয়ে এই টুইটটো কৰা নাই! - Factcrescendo Assamese\nসাংবাদিক ৰানা আয়ুবে আফজল গুৰু আৰু দেশৰ প্ৰাক্তন ৰাষ্ট্ৰপতি প্ৰণৱ মুখাৰ্জীৰ বিষয়ে এই টুইটটো কৰা নাই!\nSeptember 2, 2020 September 2, 2020 Manjori BorkotokyLeaveaComment on সাংবাদিক ৰানা আয়ুবে আফজল গুৰু আৰু দেশৰ প্ৰাক্তন ৰাষ্ট্ৰপতি প্ৰণৱ মুখাৰ্জীৰ বিষয়ে এই টুইটটো কৰা নাই!\nদেশৰ প্ৰাক্তন ৰাষ্ট্ৰপতি প্ৰণৱ মুখাৰ্জীৰ শেহতীয়াকৈ মৃত্যু ঘটিছে । এনে সময়তে শেহতীয়াকৈ এক সন্দেহজনক টুইটৰ স্ক্ৰীনশ্বট ছচিয়েল মিডিয়াত ভাইৰেল হৈ পৰিছে । উক্ত ভাইৰেল স্ক্ৰীনশ্বটটোত সাংবাদিক ৰানা আয়ুবৰ এক টুইট দেখা গৈছে য’ত তেওঁ লিখিছে যে আফজল গুৰুৰ আৰ্জি নাকচ কৰা ব্যক্তিজন ঢুকাল আৰু এতিয়াহে আফজল গুৰুৱে শান্তি পাইছে । উক্ত টুইটটোত প্ৰণৱ মুখাৰ্জীৰ এখন ফটোও দেখা গৈছে । উল্লেখযোগ্য যে ৰাষ্ট্ৰপতি প্ৰণৱ মুখাৰ্জীয়ে আফজল গুৰুৰ আৰ্জি নাকচ কৰিছিল ।\nউক্ত স্ক্ৰীনশ্বটটো অসমত হোৱাটচ এপ্পৰ জৰিয়তে ভাইৰেল হৈ পৰিছে । বিভিন্নজনে উক্ত স্ক্ৰীনশ্বটটো শ্বেয়াৰ কৰি, দেশৰ প্ৰাক্তন ৰাষ্ট্ৰপতি এজনৰ বিষয়ে কিদৰে এনেধৰণৰ কথা কব পাৰে বুলি সাংবাদিক ৰানা আয়ুবৰ সন্দেহজনক টুইটটোৰ ওপৰত প্ৰশ্ন তুলিছে । কোনো কোনোৱে সাংবাদিক ৰানা আয়ুবক জেহাদীও আখ্যা দিছে ।\nসঁচাকৈ সাংবাদিক ৰানা আয়ুবে উক্ত টুইটটো কৰিছিল নেকি? সত্য কি? জানো আহক ।\nপ্ৰথমে আমি ৰানা আয়ুবৰ টুইটাৰ প্ৰফাইলটো খুলিলোঁ আৰু দেখিলোঁ যে সাংবাদিক গৰাকীয়ে এই বিষয়ে ইতিমধ্যে এক টুইট কৰিছে য’ত তেওঁ উল্লেখ কৰিছে যে উক্ত ভাইৰেল টুইটৰ স্ক্ৰীনশ্বটটো ভুৱা হয় আৰু তেওঁ এনে ধৰণৰ কোনো টুইট কৰা নাই । উক্ত টুইটটো ফটোশ্বপ কৰি বনোৱা হৈছে বুলি তেওঁ উল্লেখ কৰে ।\nইয়াৰ পাছত আমি ভাইৰেল টুইটৰ স্ক্ৰীনশ্বটটো ভালদৰে লক্ষ্য কৰিলোঁ আৰু দেখিলোঁ যে উক্ত টুইটৰ স্ক্ৰীনশ্বটটো যে ভুৱা হয়, সেইয়া ভালদৰে লক্ষ্য কৰিলে গম পোৱা যায় যিহেতু উক্ত টুইটৰ স্ক্ৰীনশ্বটটোত সময় বা টাইম ষ্টাম্প থকা অংশ খালি দেখা গৈছে যি সাধাৰণ টুইটৰ স্ক্ৰীনশ্বট হলে নথকাকৈ নাথাকে ।\nইয়াৰ উপৰিও আমি দেখিলোঁ যে ভাইৰেল স্ক্ৰীনশ্বটবোৰত সকলোতে ৰিটুইট আৰু লাইক ইত্যাদিৰ সংখ্যা একেই আছে যি ফটোশ্বপ কৰা টুইটৰ স্ক্ৰীনশ্বট নহলে কেতিয়াও সম্ভৱ নহয় যিহেতু ইমানবোৰ মানুহে একেই সময়তে স্ক্ৰীনশ্বট লোৱাটো সঁচা হব নোৱাৰে ।\nউক্ত ভাইৰেল স্ক্ৰীনশ্বটটো ভুৱা হয় । সাংবাদিক ৰানা আয়ুবৰ টুইট ফটোশ্বপ কৰি ভাইৰেল কৰা হৈছে । সাংবাদিক গৰাকীয়ে এনে ধৰণৰ কোনো টুইট কৰা নাই ।\nTitle:সাংবাদিক ৰানা আয়ুবে আফজল গুৰু আৰু দেশৰ প্ৰাক্তন ৰাষ্ট্ৰপতি প্ৰণৱ মুখাৰ্জীৰ বিষয়ে এই টুইটটো কৰা নাই!\nTagged Afzal GuruPranab MukherjeeRana Ayyub\nভাৰত চৰকাৰে প্ৰত্যেকজন ক’ৰনা ৰোগীৰ বাবে ১.৫ লাখ টকা খৰচ কৰিছে বুলি ভুৱা বাৰ্তা ভাইৰেল হৈছে!\nবলিউদৰ প্ৰখ্যাত অভিনেতা তথা নৃত্যশিল্পী জাভেদ জাফৰিৰ মৃত্যু হোৱা নাই!\nঅসমৰ কা বিৰোধী আন্দোলনৰ সময়ত এই ট্ৰেইন পাইলত গৰাকীয়ে ১৫০০ যাত্ৰীৰ প্ৰাণ বচাইছিল নেকি?\nDecember 31, 2019 January 1, 2020 Manjori Borkotoky\nFact Check: ভাইৰেল ফটোত থকা মহিলাগৰাকী কানহায়া কুমাৰৰ ভনী নহয়!\nJanuary 1, 2021 January 1, 2021 Manjori Borkotoky\nFACT CHECK: বিলাসী বিমান এখনৰ ভিতৰচোৱাৰ ফটোখন প্ৰধানমন্ত্ৰী নৰেন্দ্ৰ মোডীয়ে ব্যৱহাৰ কৰা বিলাসী বিমানৰ হয় নেকি?\nOctober 8, 2020 October 8, 2020 Manjori Borkotoky\nFACT CHECK: চীনা ‘পিএলএ’ৰ পুৰণি প্ৰশিক্ষণৰ ছবি শেহতীয়াকৈ ভাৰতীয় ভূখণ্ডত প্ৰৱেশ কৰাৰ সময়ৰ বুলি ভাইৰেল হৈছে ঘোঁৰাত উঠি থকা পিপলছ লিবাৰেচন আৰ্মীৰ কেইজনমান জোৱানৰ ছব... by Manjori Borkotoky\nভাৰতৰ স্বাস্থ্য মন্ত্ৰালয়ে কৰ’ণা ভাইৰাছৰ পৰা বাছি থাকিবলৈ ডিঙি তিয়াই ৰাখিবলৈ আৰু ঠাণ্ডা বস্তু খোৱা পৰিহাৰ কৰিবলৈ কোনো নিৰ্দেশনা দিয়া নাই! কৰ’ণা ভাইৰাছ নামৰ এক বীজাণু প্ৰথমবাৰৰ বাবে চীন দেশত চিন... by Manjori Borkotoky\nFACT CHECK: জনৈক চলচ্চিত্ৰ দৃশ্যগ্ৰহণৰ সময়ৰ এখন ফটো ভাৰত-চীনৰ সৈন্যৰ মাজত হোৱা হতাহতিৰ ফটো বুলি ভাইৰেল! শেহতীয়াকৈ, অৰুণাচল প্ৰদেশৰ টাৱাঙত ভাৰত আৰু চীনা সৈন্যৰ... by Manjori Borkotoky\nকুহুমীয়া পানী, নিমখ আৰু ভিনেগাৰ মিলাই কুলকুলি কৰিলে ক’ৰনা ভাইৰাছৰ পৰা পৰিত্ৰাণ পাব পাৰি নেকি? ফেচবুক লিংক | সংৰক্ষিত লিংক চীন দেশৰ ৱুহান নামৰ ঠাইখ... by Manjori Borkotoky\nCategories Select Category Altered (10) Business (1) Coronavirus (72) Covid-19 (5) Disaster (1) Economy (6) Explainer (2) False (281) False Headline (5) International (55) Medical (43) Misleading (11) Missing Context (7) Partly-False (16) Political (65) Politics (5) Satire (4) Science (2) Social (167) Technology (1) Telecom (1) Wildlife (5)


বিদায় ফ্ৰেংকো !! - Olympia Sports\nHomeNewsবিদায় ফ্ৰেংকো !!\nবিদায় ফ্ৰেংকো !!\nঅলিম্পিয়া বিশেষ প্রতিবেদন\nফৰ্টুনাটো ফ্ৰেংকো। ভাৰতীয় ফুটবলৰ এটা চিনাকি নাম। দলটোৰ এসময়ৰ নিৰ্ভৰযোগ্য খেলুৱৈ। ফুটবলত সেয়া ভাৰতৰ সোণালী দিন আছিল। ১৯৬২ চনৰ জাকাৰ্টা এছিয়ান গেমছত ভাৰতে স্বৰ্ণ জয় কৰি শ্ৰেষ্ঠত্বৰ যুঁজখনত বিজয়ী হৈছিল। এছিয়াৰ ভিতৰতে শ্ৰেষ্ঠ হোৱাৰ গৌৰৱ অর্জন কৰিছিল ভাৰতে। ফ্ৰেংকোৰ মানসপটত কথাবোৰ তেতিয়াও পৰিস্কাৰ হৈ আছিল। কোনো আগ্ৰহী সাংবাদিকক সেই জয়ৰ প্ৰতিটো কথাই স্পষ্টকৈ ক’ব পাৰিছিল ফেংকোই। অবিস্মৰণীয় সেই জয়ৰ পিছত ডিঙিত স্বৰ্ণ পদকটো আঁৰি ষ্টেডিয়ামৰ পৰা গেমছ ভিলেজলৈ বীৰদৰ্পে আগবঢ়াৰ কথাৰ পৰা আৰম্ভ কৰি প্ৰতিপক্ষৰ দলৰ হাজাৰ হাজাৰ সমৰ্থকৰ কথালৈ জাকাৰ্টা এছিয়াদৰ সকলো কাহিনীৰ সৰস বৰ্ণনা দিবলৈ জানিছিল ফ্ৰেংকোই।\nফাইনেলত ভাৰতৰ সমুখত আছিল শক্তিশালী দক্ষিণ কোৰিয়া। ষ্টেডিয়ামত থকা প্ৰায় এক লাখৰো অধিক দৰ্শকৰ হৰ্ষধ্বনিত উত্তাল হৈ উঠিছিল খেলপথাৰ। প্ৰায় সকলো দর্শকেই আছিল প্ৰতিপক্ষৰ সমৰ্থক। তাৰ পিছতো ভাৰতীয় দলে ২-১ৰ ব্যৱধানত দক্ষিণ কোৰিয়াক পৰাস্ত কৰিবলৈ সক্ষম হৈছিল। ফাইনেলৰ নিৰ্ণায়ক জাৰনেইল সিং ধীলনৰ গ’লটো সৃষ্টি কৰিছিল ফ্ৰেংকোই। সময়ত বীৰদৰ্পে দক্ষিণ কোৰিয়াক পৰাস্ত কৰি ভাৰতত সোণালী ফুটবল ইতিহাসৰ সাক্ষী হৈ ৰৈছিল গোৱাৰ এইগৰাকী ফুটবলাৰ। ১৯৬০ ৰ ৰোম অলিম্পিকতো অংশ লোৱা ফ্ৰেংকোৰ বাবে ভাৰতীয় ফুটবল দললৈ এই যাত্ৰা সহজ নাছিল। ১৯৬০ ৰ ৰোম অলিম্পিকত দলত স্থান লাভ কৰিছিল যদিও মূল একাদশত খেলাৰ সুযোগ লাভ কৰা নাছিল ফ্ৰেংকোই। ভাৰতীয় মিডফিল্ড আছিল তেতিয়া ৰাম বাহাদুৰ আৰু কেম্পায়াহৰ দখলত। নিপুণ শৈলীৰ দুয়োগৰাকী মিডফিল্ডাৰৰ স্থান কাঢ়ি লোৱাটো ফ্ৰেংকোৰ বাবে সহজ নাছিল। ইপিনে, প্ৰশিক্ষক এছ এ ৰহিমৰ বিশেষ পছন্দৰ আছিল দুয়ো। দুয়োজনকে কেতিয়াও বেঞ্চত দেখা পোৱা পোৱা নগৈছিল। ইয়াৰ মূলতে আছিল ৰহিমৰ দুয়োগৰাকীৰ ওপৰত থকা গভীৰ বিশ্বাস। কিন্তু, ফ্ৰেংকোকো দীৰ্ঘদিন ধৰি উপেক্ষা কৰি ৰখাটো সম্ভৱ হৈ থকা নাছিল। অৱশেষত ১৯৬২ ৰ এছিয়াদত স্থান লাভ কৰাই নহয়, মূল একাদশৰো এজন সদস্য হিচাবে দলৰ স্বৰ্ণ জয়ত বিশেষ ভূমিকা ল’লে ফৰ্টুনাটো ফ্ৰেংকোই।\n১৯৬০ ৰ পৰা ১৯৬৪ চনলৈ এই সময়ছোৱাত ভাৰতীয় মিডফিল্ড ফ্ৰেংকোৰ হাততেই সুৰক্ষিত আছিল। ১৯৬২ ৰ এছিয়ান গেমছত স্বৰ্ণ আৰু ১৯৬৪ ৰ এছিয়ান কাপত ৰূপ দখল কৰা ভাৰতীয় দলৰ এজন অন্যতম গুৰুত্বপূৰ্ণ সদস্য হিচাবে নিজকে প্ৰতিষ্ঠা কৰিবলৈ সক্ষম হৈছিল ফ্ৰেংকোই। ১৯৬৩-৬৪ ৰ সন্তোষ ট্ৰফীতো মহাৰাষ্ট্ৰক জয়ৰ সোৱাদ দিছিল ফ্ৰেংকোই। ১৯৬৬ৰ এছিয়াদত ভাৰতীয় দলক নেতৃত্ব দিয়াৰ এক সুবৰ্ণ সুযোগে আহি ধৰা দিছিলহি। কিন্তু আঁঠুৰ আঘাতৰ বাবে সেই সুযোগ গ্ৰহণ কৰিব পৰা নাছিল এইগৰাকী ভাৰতৰ অন্যতম শ্ৰেষ্ঠ মিডফিল্ডাৰে। উপায়হীন হৈ আঘাতৰ বাবে উক্ত বৰ্ষতে ফুটবল ত্যাগ কৰিবলগীয়া হ’ল ফ্ৰেংকোই। পিছলৈ প্ৰশিক্ষকৰ দায়িত্বও গ্ৰহণ কৰিছিল যদিও প্ৰশিক্ষক হিচাবে বৰ সফল হ’ব পৰা নাছিল ফ্ৰেংকোই।\nভাৰতীয় ফুটবলৰ সোণালী যুগক প্ৰতিনিধিত্ব কৰা এইগৰাকী ফুটবলাৰে কিন্তু কেন্দ্ৰীয় চৰকাৰৰ পৰা কোনোকালে কোনো সন্মান অথবা স্বীকৃতি লাভ নকৰিলে। তাকে লৈ প্ৰচণ্ড ক্ষোভ ফ্ৰেংকোৰ। তিনিবাৰকৈ তেওঁ ধ্যানচান্দ জীৱনজোৰা সাধনা বঁটাৰ বাবে আৱেদন জনাইছিল যদিও চৰকাৰৰ কোনো সঁহাৰি লাভ কৰা নাছিল। “চৰকাৰৰ এনে সিদ্ধান্তই মোৰ অন্তৰত আঘাত দিছিল। ফুটবলকেই মই মোৰ সমগ্ৰ জীৱনটো দি দিলোঁ। মোক যিসকলে জানে তেওঁলোকেটো অন্ততঃ স্বীকাৰ কৰিব মই খেলপথাৰত কেনে আছিলোঁ। যদি যোগ্যতায়েই এই সন্মান লাভৰ একমাত্ৰ পৰিমাপক হয়, তেন্তে মোৰ কি অর্জন কৰিবলৈ ৰৈ গ’ল?” চৰকাৰৰ স্বীকৃতিৰ পৰা বঞ্চিত হৈ এনেদৰেই ক্ষোভ উজাৰিছিল ফ্ৰেংকোই। আজি ক্ষোভ উজাৰিবলৈ সেই ফ্ৰেংকো আমাৰ মাজত নাই। সোমবাৰে গোৱাৰ এখন চিকিৎসালয়ত কোভিড-১৯ ত প্ৰাণ হেৰুৱালে ৮৪ বছৰীয়া এইগৰাকী এসময়ৰ দুৰন্ত মিডফিল্ডাৰে। স্বীকৃতিবিহীনভাৱেই বুকুত একুৰা ক্ষোভৰ অগণি লৈ এনেদৰেই নীৰৱে আঁতৰি গ’ল ফৰ্টুনাটো ফ্ৰেংকো। বিদায় ফ্ৰেংকো! য’তেই থকা কুশলে থাকা!! কোনো চৰকাৰী স্বীকৃৃৃতিয়ে নহয়, তোমাৰ ফুটবল নিপুনতাই তোমাক জীয়াই ৰাখিব আমাৰ মনত\nPrevious articleআই পি এলৰ বাকী থকা মেচসমূহ ভাৰতত অনুষ্ঠিত নহয়!\nNext article‘বাই ডেড’- প্ৰশিক্ষক পদৰ পৰা নিজ পিতৃক আতঁৰালে এইগৰাকী টেনিছ তাৰকাই\nনগাঁও জিলা খো খো সন্থাৰ বিশেষ অনুষ্ঠান সম্পন্ন\nবিশ্ব টাইকোৱানডোলৈ অসম জীয়ৰী মৈত্রী শৰ্মা\nৰাজ্যৰ ক্ৰীড়াংগণত বুধবাৰৰ বিভিন্ন খবৰ


শীঘ্ৰে পৰিব অপেক্ষাৰ অন্ত! প্ৰধানমন্ত্ৰী নৰেন্দ্ৰ মোদীয়ে ক’লে কেতিয়া আহিব কোৰোণাৰ ভেকচিন|pm-modi-says-that-three-different-corona-vaccine-are-now-in-tasting-stage– News18 Assam\nশীঘ্ৰে পৰিব অপেক্ষাৰ অন্ত! প্ৰধানমন্ত্ৰী নৰেন্দ্ৰ মোদীয়ে ক’লে কেতিয়া আহিব কোৰোণাৰ ভেকচিন\nUpdated:August 15, 2020, 5:57 PM IST\nদেশত এই কেইটা প্ৰতিষ্ঠানে নিৰ্মাণ কৰি আছে কোৰোণাৰ ভেকচিন\nLast Updated: August 15, 2020, 5:57 PM IST\nএতিয়া সমগ্ৰ বিশ্বই কোৰোণাৰ ভেকচিন নিৰ্মাণৰ বাবে দিন ৰাতি একাকাৰ কৰিছে। চিকিত্‍সক, চিকিত্‍সা বিজ্ঞানী, ডাঙৰ ডাঙৰ ঔষধ নিৰ্মাতা প্ৰতিষ্ঠানে এতিয়া কোৰোণাৰ ভেকচিন নিৰ্মাণৰ বাবে কৰি আছে সংগ্ৰাম। সমগ্ৰ বিশ্বৰ দৃষ্টি এতিয়া ভাৰতৰ ফালে। কাৰণ, ভাৰত এতিয়া এই কেইখন দেশৰ তালিকাত অন্তৰ্ভুক্ত হৈ আছে, য’ত ভেকচিনৰ পৰীক্ষণে লাভ কৰিছে সফলতা।\nপ্ৰধানমন্ত্ৰী নৰেন্দ্ৰ মোদীয়ে আজি ৭৪ সংখ্যক স্বাধীনতা দিৱসৰ লগত সংগতি ৰাখি লালকিল্লাৰ পৰা সম্বোধন কৰে দেশবাসীক। প্ৰধানমন্ত্ৰীয়ে ভাষণ প্ৰসংগত কয় যে, অতি সোনকালে ভাৰতে কোৰোণা ভাইৰাছৰ ভেকচিন মুকলি কৰিব। প্ৰধানমন্ত্ৰীগৰাকীয়ে কয় যে, ‘ভাৰতত কোৰোণাৰ এটা, দুটা নহয়, তিনিটাকৈ ভেকচিনৰ এইসময়ত টেষ্টিং চলি আছে। যেতিয়াই বিজ্ঞানীয়ে এই ভেকচিনক সেউজ সংকেত দিব, তেতিয়াই বৃহত্ পৰিমাণত এই ভেকচিনসমূহ উত্‍পাদন কৰিব পৰা হ’ব। তেওঁ লগতে কয় যে, ‘দেশৰ প্ৰতিজন নাগৰিকে অতি কম সময়ৰ ব্যৱধানত কিদৰে ভেকচিন লাভ কৰিব, সেয়াও নিৰ্ধাৰণ কৰা হৈছে।\nদেশত এই কেইটা প্ৰতিষ্ঠানে নিৰ্মাণ কৰি আছে কোৰোণাৰ ভেকচিনঃ\nদেশৰ প্ৰায় ৩০ টা প্ৰতিষ্ঠান কোৰোণাৰ ভেকচিন প্ৰস্তুতত নিয়োজিত। তাৰে ভিতৰত হায়দৰাবাদৰ ভাৰত বায়’টেক, Indian Council of Medical Research আৰু National Institute of Virologyএ একেলগে এটা ভেকচিন প্ৰস্তুত কৰি আছে। এই ভেকচিনৰ নাম হ’ল কোভাক্সিন।\nSerum Institute of Indiaই আগন্তুক কেইসপ্তাহ মানৰ পিছতে কোৰোণাৰ ভেকচিন মানুহৰ দেহত পৰীক্ষণ কৰিব। এই ভেকচিন অক্সফোৰ্ড ইউনিভাৰ্চিটী আৰু এষ্ট্ৰাজেনেকাই মিলি নিৰ্মাণ কৰিছে।\nআহমেদাবাদৰ জায়দাচ কাডিলাইয়ো কোৰোণাৰ ভেকচিন প্ৰস্তুত কৰি আছে। ইতিমধ্যে এই ভেকচিনৰ প্ৰথম পৰীক্ষণৰ কাম আৰম্ভ হৈছে।\nFirst published: August 15, 2020, 5:57 PM IST


লক্ষ্যই সলনি কৰিব আপোনাৰ ভবিষ্যৎ – Krishak Bandhu – An eMagazine with Homestead Theme on Sustainable Broad-based Agriculture\nHomeMotivationalলক্ষ্যই সলনি কৰিব আপোনাৰ ভবিষ্যৎ\n✍~শ্ৰী বিকাশ কলিতা,\n~আপোনাক যদি গাড়ী এখনৰ চাবি এটা দি মই কওঁ- “যাওঁক,” আপুনি কি কৰিব? আপুনি হয়তো মোক সুধিব- “ক’লৈ যাম?” সাধাৰণ গাড়ী এখন চলাওঁতে আমি এই কথাটো সোধোঁ কাৰণ আমাক এটা লক্ষ্য লাগে, কিন্তু আমি যি কৰি আছো সেই কামবোৰ কৰি থাকোতে কিন্তু আমি নিজকে লক্ষ্যৰ কথা নোসোধো৷ আৰু যদি আপুনি মোক নোসোধে ক’লৈ যাম তেতিয়া আপুনি যলৈকে নাযাওঁক কিয় কোনো কথা নাই, কাৰণ যাবলগীয়া ঠাইলৈ আপুনি গৈ নাপায়, কাৰণ আপুনি নাজানেই ক’লৈ যাব লাগে৷\nআপুনি যেতিয়া খেতি কৰে (বা যদি নতুনকৈ আৰম্ভ কৰিবলৈ ওলাইছে), তেন্তে আপুনি নিজকে নিজৰ লক্ষ্যৰ কথা সোধোনে? কেতিয়াবা এই কথাটো মন কৰিছেনে,লক্ষ্য থাকিলে কি লাভ হ’ব?\nলাভ হ’ব. কাৰণ লক্ষ্য থাকিলেহে আপুনি সেই লক্ষ্য পাবলৈ চেষ্টা কৰিব৷ নহ’লে কিহৰ বাবে আপুনি চেষ্টা আৰু কষ্ট কৰিব?\nলক্ষ্য থাকিলে আপুনি সোনকালে শুই উঠিব, কাম বেছি ভালকৈ কৰিব আৰু ভাল কাম কৰিব৷ লক্ষ্যবোৰে অনবৰতে আপোনাক অনুপ্ৰেৰণা যোগাই থাকিব৷\nআপুনি এনেয়ে সোনকালে উঠিব নোৱাৰে কাৰণ আপোনাৰ উঠাৰ অভ্যাস নাই৷ উঠোতে উঠোতে ৭ বা ৮ বাজি যায়৷ কাইলৈ ৰাতিপুৱা ৫টা বজাত মুখ্যমন্ত্ৰীয়ে আপোনাক ২০ কিল’মিটাৰ দূৰৰ চার্কিট হাউচলৈ মাতিছে৷ তাত তেওঁ আপোনাক বিশিষ্ট খেতিয়ক হিচাপে কৰা কামৰ বাবে এখন পাৱাৰ টিলাৰ সম্পূর্ণ বিনামূল্যে প্ৰদান কৰিব৷ এতিয়া কাইলৈ ৰাতিপুৱা ৫টা বজাৰ আগতে আপুনি ২০ কিল’মিটাৰ গৈ তেওঁক লগ পাব পাৰিবনে?\nনিশ্চয় পাৰিব৷ কাৰণ আপোনাৰ সন্মুখত এটা লক্ষ্য আছে৷\nএইবোৰৰ প্ৰয়োজন নাই\nবুজিছো যে আপুনি আগৰ পৰাই এইবোৰ নোহোৱাকৈ কাম কৰি আহিছে আৰু হয়তো ভালদৰে চলি আছে৷ কিন্তু এই লক্ষ্যবোৰ ঠিক কৰি ল’লে হয়তো আপুনি আগতকৈও আৰু ভাল কৰিব পাৰিব৷ আপুনি জানো সদায় নিজৰ অৱস্থা আৰু ভাল হোৱাটো নিবিচাৰে? এবাৰ লক্ষ্য কিছুমান ঠিক কৰি লৈ সেইবোৰ লাভ কৰিবলৈ সম্পূর্ণভাৱে চেষ্টা কৰো আহকচোন, কিজানিবা এইবাৰ আমি সফল হওঁৱেই৷\nকৃষি কর্মৰ ক্ষেত্ৰত আপোনাৰ লক্ষ্যবোৰ নানা ধৰণৰ হ’ব পাৰে-\n(১) আপুনি এই বছৰটোত কি কি খেতি কৰিব (কি কি খেতি আপোনাৰ লক্ষ্য)? এই কথাটো নির্ভৰ কৰিব আপুনি কি খেতি কৰি আছে, আপুনি নতুনকৈ কি খেতি কৰিব বিচাৰে, কোনবিধ খেতিয়ে আপোনাক বেছিকৈ উপার্জন কৰিবলৈ সুবিধা দিব, কোনবিধ খেতি কৰিবলৈ আপোনাৰ সুবিধা আছে, কোনবিধ খেতিৰ বজাৰ বেছি ভাল ইত্যাদি কথাৰ ওপৰত৷\n(২) কোনটো সময়ত আপুনি আৰম্ভ কৰিব আৰু কোনটো সময়ত শেষ কৰিব৷\n(৩) আগতে যদি মাত্ৰ এবিধ খেতি কৰিছিল, তেন্তে এইবাৰ আপুনি দুবিধ বা তাতোকৈ বেছি খেতি কৰিব নেকি? যদি কৰে কি কি কৰিব, কোনবিধৰ পিছত কোনবিধ কৰিব৷\nবছৰৰ আৰম্ভণিতে যদি আপুনি এইবোৰ কথা ঠিক কৰি ল’ব পাৰে, তেন্তে এইবোৰে আপোনাৰ লক্ষ্য হিচাপে কাম কৰিব আৰু আপোনাক নিজৰ কামত (কৃষি কার্যত) বেছি সফল হ’বলৈ সহায় কৰিব৷\nএই লক্ষ্যবোৰে যে কেৱল খেতি কৰাসকলকে সহায় কৰিব তেনে নহয়, পশু-পালন কৰাসকল (গৰু, গাহৰি, ছাগলী ইত্যাদি পোহা সকল), নার্চাৰীৰ ব্যৱসায় কৰা সকল, এগ্ৰিএন্ট্ৰাপ্ৰিনিওৰসকল সকলোকে সহায় কৰিব৷ লক্ষ্যই দৰাচলতে আমাৰ জীৱনৰ সকলো দিশতে আমাক আৰু ভাল কৰিবলৈ সহায় কৰিব পাৰে৷ চকুৰ আগত লক্ষ্যবোৰ ৰাখি, সেইবোৰ সদায় এবাৰ মনত কৰি, কামবোৰ কৰি যাওঁ আহক, তাৰ পিছত চাওঁচোন কোনে আমাক ইপ্সিত লক্ষ্য লাভ কৰাৰ পৰা ৰখাব পাৰে৷\nলেখক : শ্ৰী বিকাশ কলিতা,\nবিকাশ কলিতা এজন মটিভেচনেল স্পীকাৰ, উদ্যোগী (আন্ট্ৰপ্ৰিনৰ), ক’চ, কার্যকুশলতা বিশেষজ্ঞ আৰু লিখক, যিয়ে পার্ছনেল ডেভেলপমেন্ট, উদ্যমীতা, কর্মকুশলতা আৰু জীৱনৰ বিভিন্ন বিষয়ে শিকায়৷ তেওঁ মানুহক নিজৰ জীৱন উন্নীত কৰিবলৈ আৰু নিজৰ লক্ষ্যবোৰ লাভ কৰিবলৈ সহায় কৰে৷\nবিকাশ কলিতা Life Skills Training Institute (www.lstionline.com) বা LSTI ৰো এজন প্ৰতিষ্ঠাপক৷ এই অনুষ্ঠানে বিভিন্ন শ্ৰেণীৰ মানুহক মটিভেচনেল আৰু লাইফ স্কিল ট্ৰেইনিং আগবঢ়ায় যাৰ দ্বাৰা যুবক-যুৱতী সকলৰ সমর্থবান কৰাৰ লগতে সকলো মানুহৰে জীৱনৰ উন্নতি সাধনত সহায় হয়৷ তেওঁ “আমাৰ অসম” কাকতত এটা নিয়মীয়া শিতানো লিখে৷ কলিতাই “বিকাশ কলিতা” (www.bikashkalita.com) আৰু জীৱনবৃত্ত (www.jeevanbritta.com) নামৰ দুটা পার্চনেল ডেভেলপমেন্ট ব্লগ লিখে৷\n– সম্পাদক, কৃষক বন্ধু ৷


xukhdukh.com February 04, 2014\nএজন সতীৰ্থৰ সোঁৱৰণত\nআজি সতীৰ্থ কেশৱ দত্তৰ আদ্যশ্ৰাদ্ধ। অসমৰ আমাৰ জালভাৰী গাঁও (ঢকুৱাখনাৰ) ভৌগোলিক দূৰত্বৰ দিশৰ পৰা যদিও আমি বৰ্তমানে থকা মুম্বাইৰ পৰা বহু দূৰৈত। কিন্তু মনৰ একাত্মতাৰ কোনো দূৰত্ব নাই। টেলিফোনত গুৱাহাটী আৰু ধেমাজিৰ পৰা পোৱা খবৰ মতে আজি সতীৰ্থ কমৰেড কেশৱ দত্তৰ আদ্যশ্ৰাদ্ধ। ব্যক্তিগত জীৱনত তেখেত আমাৰ ককাইদেউ স্বৰূপ। কেৱল সামাজিক কামতে নহয়, ৰাষ্ট্ৰ আৰু ৰাজনৈতিক কথা-বতৰা আৰু কাম কাজত আমাৰ অঞ্চলৰ এগৰাকী অপৰিহাৰ্য লোক আছিল তেখেত। ষাঠি দশক পৰ্যন্ত ছাত্ৰ অৱস্থাৰ পৰা তেখেত আছিল কংগ্ৰেছ সেৱক। দেশৰ অনেক লোকৰ দৰে ৰাষ্ট্ৰ-বাদী দেশপ্ৰেমিক চিন্তা-চৰ্চাত ব্ৰতী কেশৱ দত্ত ক্ৰমশ সাম্যবাদী মতবাদ, ৰাষ্ট্ৰ আৰু ৰাজনৈতিক সংগ্ৰামী চিন্তাধাৰালৈ আকৰ্ষিত হৈছিল।\n১৯৬৭চনৰ সাধাৰণ নিৰ্বাচনৰ কেইবামাহৰ আগৰ পৰাই কেশৱ ককাইদেৱে ভি.আই. লেনিনৰ "ৰাষ্ট্ৰ আৰু বিপ্লৱ", কাৰ্ল মাৰ্ক্সৰ "ডাচ কেপিটেল", "ৰাজনৈতিক, অৰ্থনীতি, সমাজ বিকাশৰ ঐতিহাসিক ধাৰা", "লেনিনৰ মাৰ্ক্সবাদৰ উৎস", "তিনিটা উৎস, তিনিটা উপাদান", এমিল বাৰ্নৰ "সাম্যবাদ কি?", মেক্সিম গৰ্কীৰ "মা", "যুদ্ধ আৰু শান্তি" আদি গ্ৰন্থাৱলী পঠন, আলোচনা আৰু তেনে চিন্তা-চৰ্চাৰ প্ৰচাৰ আৰু তাৰ ভিত্তিত সাংগঠনিক কামত আত্ম-নিয়োগ কৰিছিল।\nঢকুৱাখনা বিধান সভা সমষ্টিত কমিউনিষ্ট প্ৰাৰ্থী নামেশ্বৰ পেগুক জয়যুক্ত কৰিবলৈ আত্ম-নিয়োগ কৰা বহু কংগ্ৰেছ সেৱকৰ অন্যতম আছিল কেশৱ দত্ত। তাৰ ফলতে প্ৰতিদ্বন্দী কংগ্ৰেছ প্ৰাৰ্থীজনতকৈ বুজন পৰিমানৰ ভোটত জয়ী হৈছিল কমিউনিষ্ট প্ৰাৰ্থীজন।\nএদিন কেশৱ ককাইদেউৰ বৌয়ে আমাক কৈছিল, "মইনা ককায়েৰাক কি কৰিলা? ৰাতি দূপৰলৈকে তিনি চাকি তেল পুৰি 'জনমত', 'দেশব্ৰতী', 'কম্পাচ' আদি কাকত পঢ়ি থাকে, ঢেৰ কিতাপো পঢ়ে, ৰাতি ৰাতি প্ৰায় টোপনি খতি কৰাৰ দৰেই! কিতাপ কাগজ পঢ়ি দেখুন আজিকালি আমি বুজি নোপোৱা কিছুমান কথা পাতে, মানুহজনৰ কি হব, সেয়াহে চিন্তা হৈছে!"\nএই এজন মানুহ, যিয়ে গাঁৱত থাকিও কৰে নিৰলস অধ্যয়ন, কৰে চিন্তাৰ অনুশীলন, মেৰ পথাৰত হাল বায়, শিক্ষক হিচাবে জনপ্ৰিয়, সভা সমিতিত জনপ্ৰিয় বক্তাৰূপে শ্ৰোতাৰ মনত সাঁচ বহুৱাব পৰা বক্তা,ভাৰতৰ কমিউনিষ্ট পাৰ্টিৰ ঢকুৱাখনা মহকুমা কমিটিৰ সম্পাদক, ধেমাজি-লখিমপুৰ জিলাৰ এজন গণ-সংগঠক ৰূপে জনাজাত লোক আছিল কমৰেড কেশৱ দত্ত।\nপ্ৰায় নবৈ বছৰ বয়সত ইহ সংসাৰ ত্যাগ কৰা ককাইদেউ, সতীৰ্থ, কমৰেড কেশৱৰ আজি আদ্যশ্ৰাদ্ধত আজি আন্তৰিক শ্ৰদ্ধাঞ্জলি যাচিছো। এই লেখাৰেই তেখেতৰ ব্যক্তিত্ব তথা কৰ্মৰাজিক, সমাজৰ এগৰাকী আদৰ্শ ব্যক্তিক সোঁৱৰণ কৰিছো। বৌ-ভতিজা, ভতিজী, জোঁৱাইকে ধৰি পৰিয়াল তথা মিত্ৰ সকলৰ প্ৰতি আন্তৰিক সমবেদনা, আদ্যশ্ৰাদ্ধৰ স্থলীত সকলো লোকৰ প্ৰতি প্ৰণাম জনাইছো।\n১৯৯১চনত হাইদৰাবাদৰ পাৰ্টি কংগ্ৰেছৰ মজিয়াত অসমৰ এজন প্ৰতিনিধি ৰূপে কমৰেড কেশৱ দত্তই ব্যক্ত কৰা অনুভৱ আছিল এনেধৰণৰ- "বৈচিত্ৰতাৰ মাজত একতাবদ্ধ আমাৰ মাতৃ-ভূমি, এইদেশৰ মাটিত আজি বিশ্বৰ ত্ৰিশখন দেশৰ সংগ্ৰামী জনগণৰ প্ৰতিনিধি একত্ৰিত হৈছেহি। এই ভাৰতৰ গণ-মুক্তি সংগ্ৰামৰ যোদ্ধা কমিউনিষ্ট সকলৰেই এইখন মঞ্চ নহয়, বিশ্বৰ সংগ্ৰামী মানুহৰ বিশাল মঞ্চৰ ই এক অংগমঞ্চহে। সঁচাই Communism is the Highest form of Humanism."\nতেখেতৰ এই অনুভৱেই তেখেতৰ বীক্ষাক তুলি ধৰিছে। তেখেতৰ দৰে অক্লান্ত কৰ্মীৰ পৰাই আমিও প্ৰেৰণা লওঁ, নতুন নতুন চিন্তা আৰু কামত আত্ম-নিয়োগৰ বাবে প্ৰেৰিত হওঁ। অনুভৱ হয়, জনগণৰ বাবে সুন্দৰ ভৱিষ্যত গঢ়াৰ সংগ্ৰামত আমি একো একোজন সহোযোদ্ধা-সতীৰ্থ কমৰেড।\nতেখেতৰ এই অনুভৱ আৰু আমাৰ অনুভৱৰ কোনো দূৰত্ব নাই। তেখেতৰ অনুভৱ নতুন পুৰুষৰ বাবে যুগে যুগে প্ৰেৰণাৰ আৰ্হি হওক। তাকেই কামনা কৰি তেখেতলৈ শ্ৰদ্ধাঞ্জলি জ্ঞাপন কৰিছো।\nলেখক অসমৰ এগৰাকী বয়োজ্যেষ্ঠ বাওঁপন্থী নেতা\nBy xukhdukh.com on February 04, 2014


জ্যোতিপ্ৰসাদ আগৰৱালাৰ গীতত স্বদেশপ্ৰেম । Assamese Article by Dipanjali Devi\nHomeঅসমীয়া প্ৰবন্ধ জ্যোতিপ্ৰসাদ আগৰৱালাৰ গীতত স্বদেশপ্ৰেম । Assamese Article by Dipanjali Devi\nজ্যোতিপ্ৰসাদ আগৰৱালাৰ গীতত স্বদেশপ্ৰেম\nঅসমৰ সাহিত্য - সংস্কৃতি জগতৰ এক উজ্জ্বল ভোটাতৰা ৰূপকোঁৱৰ জ্যোতিপ্ৰসাদ আগৰৱালা । কবিতা, নাট, শিশু - সাহিত্য ৰচনাৰ উপৰি গীত - মাত ৰচনাৰে তেওঁ অসমক সমৃদ্ধ কৰি গৈছে । তেওঁ নিজে গীত ৰচনা কৰি সেইবোৰত সুৰাৰোপিতও কৰিছিল । তেওঁৰ গীতে কেৱল অসমীয়া সংস্কৃতিৰ ভঁৰাল চহকী কৰাই নহয় , মানুহৰ অন্তৰতম প্ৰদেশত জোৱাৰৰো সৃষ্টি কৰিবলৈ সক্ষম হৈছিল । জ্যোতিপ্ৰসাদ আগৰৱালাদেৱৰ গীতত প্ৰকৃতিৰ ৰূপ - সৌন্দৰ্যই ঠাই পোৱাৰ উপৰিও কিছুমান গীতত স্বদেশ প্ৰেমৰ ভাব অতি হৃদয়স্পৰ্শী হৈ প্ৰকাশ পাইছে ।\nনিজৰ দেশৰ প্ৰতি থকা ভালপোৱা বা প্ৰেমেই স্বদেশপ্ৰেম । স্বদেশপ্ৰেম কেৱল অন্তৰত থাকিলেই নহ'ব দেশমাতৃৰ প্ৰয়োজনকালত সেই প্ৰেমত উদ্বুদ্ধ হৈ কৰ্মভূমিত নামি পৰাজনহে প্ৰকৃত দেশপ্ৰেমিক । জ্যোতিপ্ৰসাদ আছিল তাতকৈও উৰ্দ্ধত । তেওঁৰ অন্তৰৰ দেশপ্ৰেমৰ জ্যোতিয়ে আন হেজাৰজনৰ হৃদয় উজলাই তুলিছিল । গীতেৰে, নাটেকেৰে, কবিতাৰে জ্যোতিপ্ৰসাদে স্বদেশপ্ৰেমৰ স্ৰোত নিজৰ অন্তৰৰ পৰা জনতাৰ অন্তৰলৈ প্ৰৱাহিত কৰিছিল । বিশেষকৈ গীতবোৰৰ প্ৰভাৱ অতি ক্ষিপ্ৰ আৰু ফলপ্ৰসূ আছিল ।\nভৰপূৰ তামোলেৰে, সেউজীয়া পথাৰেৰে ওপজা গাঁওখন জিলিকি থাকে । সেই গাঁৱৰ একঠা মাটি পোৱাটো জন্মস্বত্ব । কিন্তু শতৰুৰ বাবে এমুঠি ভোকৰ ভাত, গাত এখনি কাপোৰ নোপোৱা হৈ পৰাত জ্যোতিপ্ৰসাদৰ অন্তৰত বিপ্লৱৰ অগনি দাউ-দাউকৈ জ্বলি উঠিছিল । সেয়ে নিজৰ মাটিৰ অধিকাৰ, নিজৰ ভাত, নিজৰ কাপোৰ, নিজৰ দেশ ৰখাবলৈ তেওঁ গাঁৱৰ ডেকা-ডেকেৰীৰ অন্তৰতো বিপ্লৱ আনিবলৈ গানৰ মাধ্যমেৰে কৈছে,\n"কালৰ মূৰ্তি ধৰি\nআকাশৰ সৰগ পেলাওঁ ।"\nভাৰতবৰ্ষত বিয়পি পৰা যুঁজৰ অগনি শিখা দেখিও টোপনি মাৰি থকা অসমীয়াৰ দুৰ্ভাগ্যক তেওঁ ধিক্কাৰ দিছিল । তেওঁ মুক্তকণ্ঠে আহ্বান জনাইছিল ―\n"কোন ক'ত আছ আহ অ' সমনীয়া\nতই সমুখত হ থিয়\nমাতৃপূজাৰ ভাগ লবলৈ\nদেৰি কৰ কিয় ?"\nদেশমাতৃৰ পূজাত ভাগ লবলৈ তেওঁ অসমীয়াক জগাইছিল ―\n"জননীৰ সন্তান জাগা\nজাগা শক্তিমান জাগা মুক্তিপ্ৰাণ\nকৰি দুৰ্জয় অভিযান ।"\nসুপ্ত প্ৰাণক উজ্জীৱিত কৰিবলৈ তেওঁ লিখিছিল ―\n"শক্তি গায়ত্ৰী মনত পেলোৱা\nঅ' মোৰ আপোন পাহৰা দুৰ্মদ বীৰ\nঅজেয় নজোৱান ।"\nঅসমীয়াৰ অন্তৰ্নিহিত শক্তিক জাগ্ৰত কৰিবলৈ জ্যোতিপ্ৰসাদে বাৰে বাৰে গীতেৰে কৈছিল ―\n"কিয় পাহৰিলি বিজয়ী বাহুৰ বল\nতোৰ অস্ত্ৰ কেনিনো গ'ল ?\nঅস্ত্ৰ বিচাৰি ল তই অস্ত্ৰ বিচাৰি ল ।\nজগত পোহৰ হ'ল ।"\nলুইতৰ পাৰৰ ডেকাক তেওঁ বিপ্লৱৰ মন্ত্ৰ দিছিল ―\n"লুইতৰ পাৰৰে আমি ডেকা ল'ৰা\nমৰিবলৈ ভয় নাই",\nআমি আগে বাঢ়ি\nডিঙি পাতি পাতি\nযামে বোলাই ।"\nজীৱন - যৌৱন পণ কৰি দেশমাতৃক উদ্ধাৰ কৰিবলৈ তেওঁ ডেকাসকলৰ মন শিলেৰে বান্ধিবলৈ কৈছিল ―\nবান্ধি ল' মন ।\nসাজু হ, সাজু হ, নৱ জোৱান ।"\nবিপ্লৱী ভাষাৰে তেওঁ অসমীয়াক বিশ্ববিজয়ী হবলৈ উৎসাহিত কৰিছিল । ডেকাসকলক ' নৱ জোৱান ' বুলি কৈ সংগ্ৰামত জপিয়াই পৰিবলৈ সঘনাই প্ৰেৰণাদায়ক গীত ৰচিছিল । তেওঁ ৰচনা কৰা এটা বিখ্যাত গীত হ'ল ―\n" বিশ্ববিজয়ী নৱজোৱান\nসমুখ সমৰ ভয় নকৰিবি\nস্বাধীনতাৰ খুলি দুৱাৰ । "\nভাৰতৰ স্বাধীনতা সংগ্ৰামৰ সময়ছোৱাত জ্যোতিপ্ৰসাদ আগৰৱালাদেৱে যিবোৰ স্বদেশপ্ৰেমমূলক গীত লিখিছিল, সেইবোৰৰ ভাষা আছিল শক্তিশালী । মানুহৰ অন্তৰক প্ৰত্যক্ষভাৱে স্পৰ্শ কৰিব পৰাকৈ সেই গীতবোৰৰ সুৰো আছিল সুকীয়া । সেইবাবেই জ্যোতিপ্ৰসাদৰ সেই বিপ্লৱী গীতবোৰ চিৰদিন অসমীয়াৰ প্ৰাণত থাকিব ।\n২নং ভোমোলাহাটী প্ৰাথমিক বিদ্যালয় ।\nশিক্ষাখণ্ড- কৰৰা ।